
ועדת העבודה, הרווחה והבריאות
18/10/2015

הכנסת העשרים
מושב שני
<פרוטוקול מס' 62>
מישיבת ועדת העבודה, הרווחה והבריאות
יום ראשון, ה' בחשון התשע"ו (18 באוקטובר 2015), שעה 10:00
<סדר היום:>
<פרק ז' (הגנה על בריאות הציבור (מזון)) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015>
נכחו:

<חברי הוועדה:> 
מאיר כהן – מ"מ היו"ר
איציק שמולי – מ"מ היו"ר
ישראל אייכלר
חברי הכנסת:
עבדאללה אבו מערוף
<מוזמנים:> 
	אינג' אלי גורדון
	–
	מנהל שירות המזון הארצי, משרד הבריאות

	ד"ר ינון יוני
	–
	מנהל יחידת שירות המזון הארצי, משרד הבריאות

	שרון גוטמן
	–
	עו"ד, יועצת משפטית, שירות המזון הארצי, משרד הבריאות

	אמיר רשף
	–
	רכז תעשייה ומסחר, אגף התקציבים, משרד האוצר

	יהונתן לוי
	–
	עו"ד, הלשכה המשפטית, משרד האוצר

	זמר בלונדהיים
	–
	עו"ד, משרד המשפטים

	יובל אביעד
	–
	עו"ד, הלשכה המשפטית, משרד הכלכלה

	עינת פלינט
	–
	מנהלת תחום וטרינריה, מרכז השלטון המקומי

	מירה סלומון
	–
	עו"ד, עוזרת היועץ המשפטי, מרכז השלטון המקומי

	ניצה יונתני
	–
	מנהלת רגולציה, נציגת שטראוס, התאחדות התעשיינים

	עדי אבן חן
	–
	איגוד תעשיות המזון, התאחדות התעשיינים

	רוית ארבל
	–
	עו"ד, עמית, פולק, מטלון, התאחדות התעשיינים

	זאב פיקובסקי
	–
	מדען ראשי, קבוצת תנובה, התאחדות התעשיינים

	גליה שגיא
	–
	מנהלת איגוד המזון, התאחדות התעשיינים

	רז הילמן
	–
	מנהל תחום המזון, איגוד לשכות המזון

	נמרוד הגלילי
	–
	מנהל תחום רשתות המזון, איגוד לשכות המסחר

	דליה ירום
	–
	מנהלת המעבדה לכימיה וטקסטיל, מכון התקנים הישראלי

	זאב שמואל פרידמן
	–
	עו"ד, היועץ המשפטי, המועצה הישראלית לצרכנות

	שרית כספי אורון
	–
	ראש תחום בריאות וכימיקלים, אדם טבע ודין

	מיכל שטורכן
	–
	בת שירות לאומי, אדם טבע ודין

	רונית דוידוביץ
	–
	מנהלת מותג פרטי, אגודת קו אופ הריבוע הכחול

	מרב דוד
	–
	מנהלת אגף רגולציה, תנובה

	ד"ר מעוז גרופר
	–
	המדען הראשי, אסם

	עופר ברמן
	–
	מנהל הבטחת איכות, טיב טעם

	לילך דחוח
	–
	עו"ד, הלשכה המשפטית, מגה קמעונאות

	יפעת זליקוביץ'
	–
	מנהלת הבטחת איכות, מגע קמעונאות

	רוני סורקיס
	–
	מנהל איכות ורישוי עסקים, שופרסל

	נתן ויטנברג
	–
	טכנולוג מזון, סמנכ"ל פאמטקס בע"מ

	אבשלום דולב
	–
	מנהל ארגון המשחטות התעשייתיות

	אלי שלום סתוי
	–
	יו"ר עמותת פורום מזון ומכולת

	שרה רוזן
	–
	פיתוח תכניות, הקרן לבריאות הסביבה

	שי פניני
	–
	עו"ד, קשת העמים

	נופר טל
	–
	עו"ד, יועצת משפטית, כל-בו חצי חינם

	נתי ויטנברג
	–
	טכנולוג מזון, חברת פאנטקס

	שאול בשור
	–
	המשמר החברתי

	מבשרת נבו
	–
	לוביסטית (גלעד לובינג), מייצג את ארגון המשחטות

	ליעד אילני
	–
	לוביסט (גורן עמיר), מייצג את החברה המרכזית למשקאות

	שי סיני
	–
	לוביסט (פוליסי)

	דפנה פביאן
	–
	לוביסטית


<ייעוץ משפטי: >
נעה בן שבת
ענת מימון
<מנהלת הוועדה:>
וילמה מאור
<רישום פרלמנטרי:>
אהובה שרון, חבר המתרגמים
<פרק ז' (הגנה על בריאות הציבור (מזון)) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015>
<היו"ר מאיר כהן:>
בוקר טוב לכולם. אנחנו רוצים להתחיל.  חבר הכנסת אלי אלאלוף נמצא בחוץ לארץ באירוע משפחתי. אני מאיר כהן. הישיבה תהיה עד שעה 14:00 והשאיפה שלנו היא לסיים אותה יותר מוקדם.  לכן, אנא, היו מדודים בדבריכם. 
אנשי משרד האוצר כאן?

<אמיר רשף:>
כן.

<היו"ר מאיר כהן:>
תציג את עצמך.

<אמיר רשף:>
רכז תעשייה ומסחר, אגף התקציבים.

<היו"ר מאיר כהן:>
משרד הכלכלה?

<יובל אביעד:>
כאן. עורך דין יובל אביעד.

<היו"ר מאיר כהן:>
יש אתך עוד מישהו?

<יובל אביעד:>
לא. היום לא יהיה.

<היו"ר מאיר כהן:>
משרד החקלאות? אין. משרד הבריאות?

<אינג' אלי גורדון:>
כן.

<היו"ר מאיר כהן:>
מה אתך?

<אלי גורדון:>
ינון יוני.

<היו"ר מאיר כהן:>
התאחדות התעשיינים?

<גליה שגיא:>
אני, עורכת הדין רוית ארבל, זאב פיקובסקי, עדי אבן-חן וניצה יונתני.

<היו"ר מאיר כהן:>
איגוד לשכות המסחר? נמצאים כאן. המרכז לשלטון המקומי? הם נמצאים בוועדת הפנים. המועצה לצרכנות?

<זאב שמואל פרידמן:>
נמצאים.

<היו"ר מאיר כהן:>
שירות התעסוקה? לא. אדם טבע ודין? 

<שרית כספי אורון:>
נמצאים.

<היו"ר מאיר כהן:>
הריבוע הכחול, קואופ? טוב. חצי חינם, רשת שופרסל? בסדר. המשחטות כאן? כאן. יש עוד מישהו שרוצה להגיד לי שהוא נמצא כאן ולא הזכרתי את שמו?

<אלי שלום סתוי:>
נציג העסקים הקטנים בענף המזון. 

<דליה ירום:>
מכון התקנים.

<היו"ר מאיר כהן:>
מתחילים.  בבקשה, נעה. היועצות המשפטיות יגידו את דברן ואנחנו נתייחס בקיצור. אני לא אתן שתהיה כאן כפילות. לא ידברו שניים מאותו סקטור. תבחרו תמיד מי מייצג והוא ידבר בקיצור.

<נעה בן שבת:>
בוקר טוב. אנחנו הגענו לסעיף 148. בסעיף 148 הקראנו עד פסקה (3) אבל רציתי תיקון אחד לפסקה (2) שכבר קראנו אותה. אנחנו מדברים כאן על המסמכים והתנאים הנדרשים  לשם קבלת תעודות או אישורים לפי סימן זה, ואז יש פירוט. אנחנו מדברים על סמכות השר בהתייעצות עם שר הכלכלה להתקין תקנות בנושאים הנוגעים ליבוא מזון וכאן יש פירוט.

פסקה (2) נוגעת למסמכים והתנאים הנדרשים  כיוון שגם בפסקה (1) יש אפשרות לקביעת תנאים נוספים לרישום במרשם היבואנים. אנחנו רוצים לבקש להבהיר שהמסמכים והתנאים הנוספים, נוסף על האמור בפסקה (1), הנדרשים לשם קבלת תעודות ואישורים.  הפסקה הזאת היא יותר פסקה טכנית, איזה מסמכים אני צריך לצרף כדי להוכיח שאני עומד בתנאים.

<היו"ר מאיר כהן:>
הפסקה לא סותרת את (1) אלא היא מוסיפה עליה.

<נעה בן שבת:>
בדיוק. היא מוסיפה על (1). 

<היו"ר מאיר כהן:>
בסדר. תודה. תמשיכי.

<נעה בן שבת:>
אנחנו ממשיכים בפסקה (3). אני אקרא אותה.

(3)
המסמכים, הטפסים והמידע שעל יבואן להגיש במצורף לבקשה לקבלת אישור מוקדם לייבוא מזון רגיש לפי סעיף 92(א)(2), המעידים על עמידת המזון הרגיש בדרישות חקיקת המזון ועל הקשר ליצרן המזון.

(4)
המסמכים או פרטי המסמכים, לרבות בדיקות, מפרטים ואישורים הנדרשים, בין השאר, לצורך עקיבות מזון או מתן תעודת שחרור, שיישמרו אצל היבואן הרשום, ודרכי שמירתם, משלב ייצור המזון מחוץ לישראל, דרך שלבי הובלתו ואחסנתו ועד למכירתו על ידי היבואן הרשום למשווקים שלהם מכר את המזון.

הנושא הזה של עקיבות המזון חוזר כאן כמה פעמים והוא יחזור בהמשך הנוסח שאני מקווה שנצליח להגיע אליו היום. הוא נועד באמת לאפשר  איתור המזון והחזרתו, ביצוע ריקול במקרה שהדבר נדרש.

(5)
נוסח ההצהרות וההתחייבויות הנדרשות לפי סימן זה, ורשאי השר, באישור הוועדה, לשנות את התוספת השנייה, התוספת השלישית והתוספת הרביעית בעניין זה.

יכול להיות שצריך הוראה אחידה לגבי כל התוספות אבל אנחנו רצינו להבהיר, כיוון שהנוסחים של ההצהרות וההתחייבויות מובאות כאן בתוספות, חלקן לא מובאות ממש בנוסחן עדיין, למשל התוספת הרביעית עדיין לא בנוסח המלא שלה, אבל כיוון שכך, רצינו לשמור את סמכות השר באישור הוועדה לשנות את התוספות.

(6)
דרכי בדיקת משלוח מזון, ובכלל זה בדיקת מסמכים שהיבואן נדרש לשמור לפי פרק זה, כתנאי למתן תעודת שחרור ותדירותן – הכוונה לתדירות הבדיקה -  בשים לב, בין השאר, לסוג המזון המיובא, להיקף הייבוא על ידי היבואן, לתקופה שבה הוא רשום כיבואן ולהקפדתו על מילוי הוראות לפי חקיקת המזון במהלך תקופה זו.

(7)
תנאים לייבוא סוגי מזון מסוימים ממדינות מסוימות וכן איסור על ייבוא סוגי מזון מסוימים ממדינות כאמור, ובלבד שכל הבחנה בין מדינות תיעשה מטעמים של שמירה על בריאות הציבור.


(8)
הוראות לעניין בקשות לקבלת תעודת שחרור ובכלל זה –
(1) הוראות מיוחדות לגבי בקשות לקבלת תעודת שחרור מזון מתחנת הסגר, לרבות לעניין מזון שיוצא מישראל והוחזר אליה או שנפסל ליבוא במדינה אחרת או שנפסל ליצוא מישראל.
אנחנו מדברים כאן על תעודת שחרור רגילה אבל גם תעודת שחרור של מזון שהוחזר לישראל אחרי שהוא יוצא ממנה. כבר אמרנו שבייצוא יכולות להיות תקלות מסוימות אבל מצד שני, אם המזון יוצא והוא עומד בתנאי חקיקת המזון, יכול להיות שאפשר להקל עליו בחזרה לישראל.

(2) דרכי הגשת בקשה לקבלת תעודת שחרור של מזון מתחנת הסגר, הפרטים והמסמכים שיש לצרף לבקשה, תנאים שבהם ניתן להתנות את הבקשה, לרבות לעניין אופן שיווק המזון- אני חושבת שהמילה אופן נחוצה כאן - דרכי הסירוב למתן התעודה וכן מתן ערובה כבטוחה לקיום התנאים או להיתר לשחרור מתחנת ההסגר לפי סעיפים 122 עד 124.
אנחנו מתייחסים כאן לנושא הזה של הערובה. נצטרך לחזור בהמשך, עת נאסוף את ההתייחסויות והתשובות לסעיפים 122 עד 124, שם מדובר על מצבים בהם למרות שיש פגם במזון, מאפשרים להוציא את המזון ונותנים לו תעודת שחרור מותנית. אחד התנאים למתן התעודה הוא שתינתן ערובה לביצוע התיקונים הנדרשים. אנחנו עוד נחזור לסעיף 124. כאן זאת רק ההסמכה לקבוע את ההוראות.

את סעיף קטן (ג) אנחנו מציעים למחוק כיוון שאנחנו חושבים שהיא צריכה להיות בהוראה מהותית של מתן ערובה.
(3) תקנות לפי פסקה זו יכול שיקבעו דרישות שונות לגבי סוגי מזון מסוימים, מקומות ייצור שונים או מדינות ייצור מסוימות, ובלבד שכל הבחנה בין מדינות תיעשה מטעמים של שמירה על בריאות הציבור.

(9)
הוראות לעניין דיגום מזון בתהליך היבוא.

(10)
תנאים לעניין ייבוא מזון ייעודי וסימונו.

(11)
הוראות לעניין חובת יבואן רשום למסור מידע על מזון מסוים ובכלל זה את המפרט של מזון מסוים וכן תוצאות בדיקה המתייחסות לאיכות ובטיחות ייצור מזון או מזון מסוים, תנאי הובלתו ואחסונו.

כל אלה הם אמצעים שנועדו לאפשר את הפיקוח ואת הבקרה על המזון.

(12)
קביעת אגרות, באישור הוועדה, בעד השירותים שלהלן, ויכול שייקבעו אגרות שונות לפי סוגי מזון, לרבות היות המזון מזון רגיש או מזון רגיל.
(1) טיפול בבקשה לרישום יבואן, ומתן תעודת יבואן רשום או חידושה.
(2) טיפול בבקשה לאישור מוקדם לייבוא או חידושו, ומתן אישור מוקדם לייבוא.
(3) טיפול באישור קבלת הצהרה.
(4) טיפול בבקשה לתעודת שחרור ומתן תעודת שחרור.

<היו"ר מאיר כהן:>
יש התייחסויות עד כאן?

<גליה שגיא:>
התאחדות התעשיינים. אנחנו רוצים לבקש שהסמכות להתקין תקנות, סעיף 148, תהיה באישור הוועדה. רשאי להתקין תקנה באישור  הוועדה, כמו שנוסף גם בנושא של התוספות.

<נעה בן שבת:>
אפשר לקבוע באישור הוועדה. רוב הדברים כאן, אני חושבת שהם לא מאוד מקצועיים לוועדה. זאת אומרת, יכול להיות כאן שיקול דעת ודיון בוועדה יתרום לדיון ציבורי וככל שאלה לא הוראות מאוד מקצועיות, אני חושבת שאפשר להביא את זה לאישור הוועדה אלא אם כן למשרד הבריאות יש התנגדות.

<היו"ר מאיר כהן:>
למה את מתעקשת על אישור הוועדה? הוועדה לא יכולה לפסוק בדברים שהם מקצועיים.

<גליה שגיא:>
יש דברים שיכולים לעלות בעניין של ייבוא מזון ומן הראוי שחברי הכנסת ייתנו את דעתם גם עליהם.

<אמיר רשף:>
אני חושב שהתקנות האלה הן חתימה של שני שרים, גם שר הבריאות וגם שר הכלכלה. במהלך החוק היו מקומות שחשבנו שנכון שהתקנות יעלו גם לוועדה ויש לא מעט מקומות כאלה, וגם בתוך התקנות האלה כפי שהוסיפה היועצת המשפטית לעניין התוספות וכן צריך להעלות לוועדה ולכן הוספנו את אישור הוועדה. לעניין  הסוגיות האלה שהן רובן ככולן קשורות להליכי הפיקוח ופרוצדורות הייבוא, אני לא חושב שיש כאן עיקרון בהעלאה לוועדה. אלה פרטי פרטים שבסוף צריכים אותם כי ברגע שהתקנות האלה ייכנס לתוקף, הרפורמה תוכל לצאת לדרך.

<היו"ר מאיר כהן:>
במשפט, מה מדאיג אותך?

<גליה שגיא:>
מדאיג אותנו שדווקא פרטי הפרטים בנושאים כאלה שיכולים להיכנס כאן הם גם ייבוא רגיש וגם נושאים שלעתים הם מהותיים ולא רק מקצועיים מבחינת זה שצריך להגיש טופס מסוים.

<היו"ר מאיר כהן:>
בכל אופן, שני שרים חתומים על זה ויש להם צוות  מייעץ  ואפשר לפנות אליהם.

<קריאה:>
למה כתעשיינים כל כך מטרידות אתכם הסוגיות האלה?

<קריאה:>
זה ברור למה. זה בא על חשבונם.

<היו"ר מאיר כהן:>
חברי הכנסת רוצים להתייחס? 

<ישראל אייכלר (יהדות התורה):>
נכנסתי רק עתה.

<איציק שמולי (המחנה הציוני):>
אני עדיין מנסה להבין.

<רונית דוידוביץ:>
מגה. הערה טכנית. אני מבקשת להוסיף שרשומות האיכות, מלבד האפשרות שיישמרו אצל היבואן, תהיה אפשרות לשמור אותן אצל היצרן עצמו. טכנית לשמור רשומות של ייצור של עשרות, אם לא מאות, ספקים אצלנו,  טכנית זה פשוט משהו שהוא מאוד בעייתי.

<היו"ר מאיר כהן:>
שיישמרו אצל היבואן הרשום? מה את מציעה?

<רונית דוידוביץ:>
או אצל היצרן עצמו עם האפשרות שלי לדרוש ממנו בעת הצורך את המסמכים.

<זמר בלונדהיים:>
משרד המשפטים. יש לנו סעיף שמאפשר שמירה באופן דיגיטלי והנטל הוא פחות אבל לשמור אצל היצרן, אי אפשר לעשות ביקורות. כל דבר שאני בא, איפה המסמכים? אני אשיג לך אותם מהיצרן. זה מעקר את היכולת של ביקורת אפקטיבית. בעידן הדיגיטלי אנחנו לא כל כך מבינים למה זה נטל משמעותי. אם יש אותם ליצרן, שישלח אותם במייל, שיעשו תיקייה משותפת, שיעשו אלף פתרונות טכנולוגיים שיש היום. להגיד שזה כזה נטל, אני לא יודע להגיד.

<רונית דוידוביץ:>
זה נטל גדול מנשוא. אני לא חושבת שמישהו יכול בכלל להבין את המשמעות של זה. אם אנחנו עושים ייבוא מסין והם עובדים שם עם טפסים ידניים, לסרוק טפסים של ייצור בסין על אצוות ייצור, צריך אולם יותר גדול מזה כדי לשמור אותם.

<איציק שמולי (המחנה הציוני):>
אני חושב שאפשר בסעיף הזה להסתפק באישור של שני השרים למעט סעיף קטן (7) שלדעתי פותח כאן פתח וזה כבר לא רק מסמכים וסריקה של הצעות אלא זאת מדיניות דה פקטו. לכן זה צריך להיות באישור הוועדה.

<היו"ר מאיר כהן:>
כל הבחנה בין מדינות תיעשה מטעמים של שמירה על בריאות הציבור. לזה אתה מתכוון? לסעיף (7)?

<איציק שמולי (המחנה הציוני):>
כן.

<היו"ר מאיר כהן:>
אתה תקף בהתנגדותך לגברת דוידוביץ.

<זמר בלונדהיים:>
זאת עמדת משרד המשפטים. פיקוח אפקטיבי נעשה כאשר המסמכים נמצאים אצל האנשים שאצלם נמצא המפקח. שוב, אני לא כל כך מבין את האמירה שלסרוק מסמכים בסינית ייקח זמן. סורקים אותם ואז שומרים אותם במחשב.

<רונית דוידוביץ:>
אני רוצה לחדד את הנקודה.  אני לא חשובת שיש כאן באמת הבנה לעומקם של דברים. רשומות איכות בתהליך ייצור, זה דבר שנשמר אצל היצרן. אנחנו כיבואן צריכים לבקש את האפשרות שזה יהיה נגיש לנו, לא לשמור את זה אצלנו בשום פנים. אני עורכת מבדקים בכירה של מכון התקנים הישראלי. מי שיודע לעשות ביקורת, יודע לעשות אותה גם במרחק. לא צריך להביא את זה הביתה למדינת ישראל, את כל תהליכי הייצור שנעשים  במקומות אחרים. זה לא חוסר שליטה אלא זה פשוט טכנית, מישהו שרואה איך נראה תהליך ייצור מבין שזה לא אפשרי.

<איציק שמולי (המחנה הציוני):>
אני רוצה להגיד לך משהו בעניין הזה. אין ספק שהחוק הזה מיטיב עם היבואנים בהרבה מאוד מקומות. כפי שהחוק הזה עושה גם מול השחקנים האחרים, יש תוספת של זכויות או אפשרויות שניתנת לכם בחוק הזה ויש גם תוספת של אחריות שצריכה לבוא בצד הזכויות האלו. זאת עמדת הממשלה ואני חושב שצריך ללכת אתה.

<רונית דוידוביץ:>
אין כאן הסרה של אחריות. יש כאן רק עניין פרקטי שזה משהו שהוא דרישה לא ישימה. מי שמבין איך עובדים, יודע.

<איציק שמולי (המחנה הציוני):>
את יודעת שלפני כן גם למשווקים היו דרישות שהחוק לא דרש ועכשיו החוק הזה ידרוש. אז כפי שהחוק הזה משתנה מול המשווקים, הוא ישתנה גם מול היבואנים.

<רונית דוידוביץ:>
אני פשוט חושבת שזה הולך להיות חסם של ייבוא.

<היו"ר מאיר כהן:>
הסוגיה הזאת מוצתה.

<גליה שגיא:>
בתוספת השנייה כתוב נהלים וצריך לשנות את זה לתקנות. סעיף (5) מפנה אותנו לתוספת השנייה בה כתוב: אני החתום מטה מצהיר בזאת כי קראתי  את נהלי יבוא המזון. צריך לשנות את זה לתקנות יבוא המזון. בתוספת עצמה כתוב נהלי יבוא מזון ומאחר ושינינו את זה לתקנות, צריך לשנות את זה גם כאן.  אנחנו עוברים כאן לעולם של תקנות ולא לעולם של נהלים, כך שזה צריך להשתנות גם בתוספות.
<זמר בלונדהיים:>
עדיין יהיו נהלים גם בעולם החדש, אבל אפשר למצוא נוסח אחר.

<גליה שגיא:>
הערת הבהרה למשרד האוצר. התעשיינים הם גם יבואנים, בעיקר של חומרי גלם. זה עולם שמעניין  אותנו.

<היו"ר מאיר כהן:>
משרד המשפטים, התייחסות לגבי התוספת.

<זמר בלונדהיים:>
אני מסכים שאפשר למצוא שם נוסח יותר טוב. עדיין יהיו נהלים גם בעולם החדש. תמיד יש נהלים לצד התקנות אבל אני מסכים שאנחנו יכולים למצוא נוסח יותר טוב שישקף.

<היו"ר מאיר כהן:>
תעשו את זה?

<זמר בלונדהיים:>
רשמתי.

<שרון גוטמן:>
בכל מקרה הנוסח צריך גם לכלול את חקיקת המזון ולא רק את הנהלים.

<אלי שלום סתוי:>
כנציג העסקים הקטנים בענף המזון, במפגש הראשון שהיה לנו שיבחתי את הרפורמה הזאת.

<היו"ר מאיר כהן:>
והנה במפגש השני עליתי על משהו.

<אלי שלום סתוי:>
אני רוצה לחזק את דבריו של חבר הכנסת שמולי. אנחנו מאוד מתלהבים. העסקים הקטנים מאוד מתלהבים מהרפורמה הזאת וזאת מהסיבה הפשוטה, שכנראה היא תגדיל את כמות השחקנים בענף ותאפשר לנו ליהנות משוק מגוון יותר, תחרותי יותר, שלטובת העסקים הקטנים ללא ספק יעזור מאוד גם בכושר התחרות וגם בכושר ההישרדות. אבל אני רוצה לסייג את עצמי ולומר דווקא לך חבר הכנסת אייכלר. אדם מדימונה שאתה מכיר אותו אישית שאל אותי בטלפון שאלה שהיה לי קשה להתמודד אתה וגם כאשר פניתי לחבר הכנסת אייכלר, הוא אמר לי שמן הראוי שאשאל את השאלה הזאת. כאשר פותחים שער, וזה מה שאנחנו הולכים לעשות, לפתוח שער בפני שחקנים חדשים ונוספים, יש חשש גדול שחוץ מהטובים שייכנסו לשער, יכול להיות שיש כמה רעים שמחכים להזדמנות הזאת להיכנס בשער הזה ודווקא אולי בעזרת העסקים הקטנים, דווקא בעזרת האנשים שאני מייצג, לנסות בשער הפתוח לרווחה הזה להחדיר למדינת ישראל מוצרים שעלולים לסכן את הציבור בישראל.

אני כאן רוצה לסייג את דבריי שנאמרו בעבר ואני אומר שכמו שהרפורמה הזאת פותחת שער, מן הראוי שהיא תהדק את הרגולציה על אותם גורמים עוינים שעשויים בהחלט לגרום נזק בלתי הפיך לבריאות הציבור במדינת ישראל. האדם ששאל את השאלה זה ידידנו ג'קי אדרי, חבר המועצה בדימונה. הוא נחשב לוחם חברתי מהמדרגה הראשונה.

<נעה בן שבת:>
עוד תיקון אחד לגבי הנושא של האגרות. הקראנו את הסמכות לקבוע אגרות. יש שתי אגרות שכבר קבועות בתוך נוסח החוק אבל כמובן לגביהן בניסוח צריך לשנות את סכומי האגרות ולהתאים אותן. מדובר בקבלת הצהרה ומתן תעודות שחרור.

אנחנו יכולים לעבור לסימן ה' שעוסק בהסדרת מכירת מזון.

תת סימן א': חובות משווק

149.
חובות משווק

משווק לא יעסוק במכירת מזון אלא אם כן הוא מקיים את הוראות חקיקת המזון החלות על פעולת המכירה הנעשית על ידו ואת הוראות פרק זה.

יש לנו כאן שאלה על הגדרת משווק.

<היו"ר מאיר כהן:>
האם בית אוכל נחשב כמשווק.

<נעה בן שבת:>
נכון. אני רוצה להסביר את השאלה. אנחנו הרי אומרים שבית אוכל שעוסק במכירת מזון, מכירה מוגדרת באופן מאוד רחב, כוללת גם אחסנה והובלה של מזון ולכן עולה השאלה, האם הוא לצורך העניין משווק מזון. אמנם אמרנו שבפעולת הייצור הוא לא  חייב רישיון ייצור כי הוא בית אוכל וחל עליו חוק רישוי עסקים, אבל השאלה אם לצורך העניין הוא נחשב משווק.

<אלי גורדון:>
התשובה היא חיובית.

<היו"ר מאיר כהן:>
נמק.

<אלי גורדון:>
גם בית אוכל הוא משווק, כמו שיצרן, ברגע שהוא מוכר את המזון, הופך להיות משווק. לכן הגדרנו הגדרה כוללת שמתייחסת לכל אחד ואחד שהוא שחקן בשרשרת אספקת המזון עד לצרכן.

<ישראל אייכלר (יהדות התורה):>
אם אפשר לשאול שאלת הבנה בסעיף הזה. אדם שעושה חומוס בביתו ומוכר אותו בקיוסק שלו, צריך רישיון משווק או שמספיק לו רישיון העסק?

<אלי גורדון:>
אם הוא עושה את זה בבית, אסור לו לעשות את זה כי הוא חייב להיות או מסעדה/בית אוכל ואז חל עליו החוק כגון חוק רישוי עסקים, ואם הוא מכין מראש את אותו חומוס במקום ואז מביא אותו לקיוסק שלו, הוא חייב להיות רישיון יצרן.

<ישראל אייכלר (יהדות התורה):>
זה החוק  גם היום?

<אלי גורדון:>
כן.

<נעה בן שבת:>
150.
אחזקה ברישיון עסק ועמידה בתנאיו.

משווק לא ימכור מזון אלא אם כן הוא אחד מאלה:

(1) אם נדרש רישיון עסק  - הוא בעל רישיון עסק בתוקף ופועל בהתאם לתנאיו.
(2) אם לא נדרש רישיון עסק  - הוא רשום כתאגיד או פועל כעוסק מורשה ואם אינו רשום או פועל כאמור, הוא חבר באגודה שיתופית חקלאית.

כלומר, אנחנו לא נותנים רישיונות כאן למשווק. אדם לא צריך רישיון כדי להיות משווק אבל הוא צריך להראות שהוא פועל בצורה מסודרת מבחינת החוקים האחרים שחלים.

<נמרוד הגלילי:>
איגוד לשכות המסחר. צריך להבין שיש כאן תהליכים של קבלת רישיון עסק וכל עוד אין כאן פגיעה בבריאות הציבור והרפורמה ברישוי עסקים עדיין לא הסתיימה, אנחנו לפחות מבקשים שכל עוד הרפורמה לא מסתיימת, לא תתבצע אכיפה כל עוד אין סכנה לבריאות הציבור.

<היו"ר מאיר כהן:>
איך נדע שאין סכנה אם אין אכיפה? מה בכל זאת כן יתקיים?

<נמרוד הגלילי:>
לפעמים יש כיבוי אש או דברים כאלה.

<היו"ר מאיר כהן:>
נניח נעשה את הרפורמה בעוד שלוש שנים, אבל מה יהיה עד אז?

<נמרוד הגלילי:>
צריך להבין שלפעמים לוקח זמן.

<היו"ר מאיר כהן:>
אנחנו מבינים את הכול ואתה צודק, אבל בכל אופן גם כשאתה בונה משהו ואתה רוצה להוציא טופס, אישור, אז מגיע הכיבוי ונותן לך רישיון זמני ואומר לך מה התנאים. מה שאתה אומר הוא הגיוני.

<נמרוד הגלילי:>
אתה לא מקבל רישיון זמני אלא אתה מקבל שעד שאתה לא תביא מפה רישיון, לא תוכל לקבל ממני שום דבר. גוף אחד מתנה בגוף השני. אני חושב שיש כאן נציגים של הרשתות שאולי יכולים להרחיב יותר בעניין הזה.

<היו"ר מאיר כהן:>
החוק הזה לא נועד לייצר אנרכיה בענף המזון. היות והייתי ראש עיר  הרבה שנים, אני מאוד נזהר מהאמירות האלה. גם אני פעם חשבתי שעד שיעשו את השינוי, תן להם. לא. קורים הרבה דברים לא טובים בדרך. אפשר למצוא מכניזם אחר שמבין מתי השינוי יתבצע, או שלוש או ארבע או חמש שנים, אבל עד אז יש איזה שהם אבני דרך שאתה חייב בהם. אני לא מקבל את ההערה שלך כלשונה.

<רוני סורקיס:>
שופרסל. אני אחראי על האיכות וגם על רישוי עסקים ברשת שופרסל.

<היו"ר מאיר כהן:>
אתה האיש מהסלמונלה.

<רוני סורקיס:>
לא. אני האיש שהתריע על הסלמונלה. נכון. אני חושב שמה שניסה לומר כאן ידידי ויכול להיות שאני אוכל לחדד את זה ואולי גם לעזור בפתרון של הבעיה. אני חושב שכל עסק צריך להגיש בקשה לרישיון עסק ומכאן מתחיל תהליך של רישוי. והיה ואין התנגדות של משרד הבריאות לצורך העניין, אפשר לתת לו להתקיים עד לאחר שימלא את כל התנאים. אני חושב שזה פתרון מכיוון שזה תהליך שיכול להיות ארוך מאוד.

<היו"ר מאיר כהן:>
מסכים אתך לגמרי. אני מסכים אתך לגמרי. מישהו רוצה להתייחס? משרד הבריאות? אני חושב שזה הנוהל היום.

<נעה בן שבת:>
ברישיון יצרן באמת הייתה הקלה. דובר על כך שהוא ייתן את התנאים לפי סעיף 10(א) לחוק רישוי עסקים ולא נדרש רישיון עסק בפועל.  כאן אתם ממש נדרשים לרישיון.

<אלי גורדון:>
אני מציע שנבדוק את זה עם ייתכנות משפטית בין היתר וניתן תשובה בדיון הבא.

<היו"ר מאיר כהן:>
נעבור לסעיף הבא. חברי הכנסת, אתם רשאים להתפרץ לדברים מתי שאתם רוצים.

<נעה בן שבת:>
151.
קבלת מזון מיצרן או מיבואן בעל רישיון יצרן או תעודת יבואן
(1) משווק לא יקבל מזון מיצרן שאינו בעל רישיון  ייצור בתוקף ומיבואן שאינו בעל תעודת יבואן רשום בתוקף.

(2) הוראת סעיף קטן (א) לא תחול על משווק שהוא יבואן רשום לגבי המזון שהוא מייבא אל ישראל בלי לגרוע מחובותיו כיבואן.

(3) על אף הוראת סעיף קטן (א), רשאי משווק לקבל מזון גם מיצרן או מיבואן שרישיונו או תעודתו כאמור בוטלו, הותלו או שסורבה בקשה לחדשם אם בהחלטה בעניין ביטול, התליה או סירוב לחדש כאמור ניתן היתר למכירת מלאי מזון שיוצר או יובא כדין טרם ההחלטה והמזון שהמשווק מקבל הוא חלק מהמלאי כאמור.

<ישראל אייכלר (יהדות התורה):>
האם החוקים האלה הם חדשים או שהם העתק ממה שהיה עד היום?

<היו"ר מאיר כהן:>
יש שינוי.

<ישראל אייכלר (יהדות התורה):>
שינוי לטובה או לרעה? זאת אומרת, זה מכביד יותר?

<היו"ר מאיר כהן:>
תלוי את מי אתה שואל. הכוונה היא כוונה לטובה.

<ישראל אייכלר (יהדות התורה):>
אני אסביר לך למה אני שואל. כל המטרה של החוק הזה היא הוזלת מחירי המזון.

<היו"ר מאיר כהן:>
לא רק. גם לעשות הסדרה בשוק מאוד לא ברור עם הרבה סימני שאלה. מנסים.

<ישראל אייכלר (יהדות התורה):>
אם הרגולציות האלה מייקרות, אנחנו צריכים למנוע אותן עד כמה שאפשר. 

<היו"ר מאיר כהן:>
הן לא מייקרות. הן  לא אמורות לייקר.

<ישראל אייכלר (יהדות התורה):>
הדבר השני ממנו אני חושש ורוצה שהיצרנים הקטנים והסוחרים הקטנים לא ייפגעו כי הגדולים יסתדרו. לגבי הקטנים אני פוחד מאוד. החוקים הם כל כך תמימים ואני מחפש מה מונח מאחוריהם. לכן אני אומר שאם זה מה שהיה ולא מכביד יותר על המסחר הקמעונאי ומוזיל את המחירים, אני בעד. אם יש כאן דברים שמקשים ומכבידים ויש יותר בירוקרטיה – ואנחנו יודעים מהי בירוקרטיה ישראלית – אני רוצה שישימו לב לכך.

<היו"ר מאיר כהן:>
היות שקראתי את החוק, אני לא רואה בחוק יותר בירוקרטיה. אני לא בטוח, אני חייב להגיד את זה מעומק לבי, שאנחנו נראה תהליך של הוזלת יוקר המחייה מהרגע שהחוק הזה יעבור.

<קריאה:>
זה ייחשף בשבוע הבא בישיבה עם שר האוצר.

<היו"ר מאיר כהן:>
בדיוק.

<איציק שמולי (המחנה הציוני):>
אני צריך הסבר ל-(ב). אני לא בטוח שהבנתי אותו עד הסוף. 

<זמר בלונדהיים:>
עלתה טענה שסעיף (א), כשהוא אומר משווק לא יקבל מזון אלא מיצרן או מיבואן בעל רישיון בתוקף, בעצם הוא יחול גם על יבואן ישראלי והוא יצטרך לקבל  מזון מיצרן בעל רישיון בחוץ לארץ. זאת מן הסתם לא הכוונה. אנחנו לא מרשים את היצרנים בחוץ לארץ ולכן הסעיף הזה פשוט אומר שהוא לא חל במערכת היחסים הזאת.

<רז הילמן:>
איגוד  לשכות המסחר. לגבי סעיף (א), רציתי  לראות אם צריך לעשות כאן את החיבור בין סעיף (א) לסעיפים שקבענו מוקדם יותר בחוק, גם בהקשר של יבואנים וגם בהקשר של יצרנים שבעצם הרישיון שלהם מוארך גם אם עוד לא קיבלו פוזיטיבית את הרישיון, אם הם הגישו עד מועד מסוים ולא קיבלו תשובה שלילית. 

<זמר בלונדהיים:>
לא צריך. ההסדר שקבענו שרואים את הרישיון.

<נעה בן שבת:>
השאלה לגבי הקביעה לגבי המלאים. אתם מקבלים היתר ואתם אומרים שמותר לו למכור את המלאים. איך יכול המשווק לדעת שהוא קונה את המלאים שהיו לפני ההחלטה או שאליהם התייחסה ההחלטה? האם בהיתר כזה כותבים אצוות או מה כותבים בהיתר כזה?

<זמר בלונדהיים:>
להבנתי, מכיוון שזה פרטני, את פשוט אומרת תאריך ייצור. כל מה שיוצר עד היום שביטלתי, אתה יכול למכור כי זה לא היה המצב של סכנה מיידית וכל מה שהיה אחרי, כבר אי אפשר.

<ישראל אייכלר (יהדות התורה):>
חסר לי כאן סעיף שמחייב את הרשויות לתת רישיון לכל מי שרוצה במקרה שהוא בסדר. כל הזמן כתוב כאן או שסורבה בקשה לחדשה וכולי. זאת אומרת,  זה נתון בידי הפקיד לטוב או לרע, לקבל או לא לקבל והוא לא צריך לנמק ולא צריך להסביר למה הוא כן נותן רישיון או לא.

<נעה בן שבת:>
זה נקבע כבר בהוראות. קראנו את זה. הוא חייב ויש עילות מסוימות לביטול או לסירוב לחדש או להתליה. יש תנאים לגבי משך ההתליה וההתליה.
<ישראל אייכלר (יהדות התורה):>
זה לא תלוי במצב רוחו של פקיד.

<נעה בן שבת:>
לא. זה לא אמור להיות כך.

<היו"ר מאיר כהן:>
חבר הכנסת אייכלר, למרות שרירות ליבם ורוע ליבם של הפקידים, הם צריכים לנמק.

<ישראל אייכלר (יהדות התורה):>
הם גם יודעים לנמק.

<היו"ר מאיר כהן:>
הם גם יודעים לנמק.

<רוית ארבל:>
התאחדות התעשיינים. יש כאן איזושהי הוראה, סעיף קטן (ג), שמאוד מכבידה על המשווקים. אני באה בשם התעשיינים והתעשיינים הם גם תעשיינים קטנים.

<היו"ר מאיר כהן:>
מה משווק? תקראי מהסעיף. מה בעייתי?

<רוית ארבל:>
סעיף קטן (ג) אומר שגם אם בוטל הרישיון או הותלה, ביום שהוא בוטל, למחרת כבר אסור לך לקנות מהיצרן הזה. זאת אומרת, לא ניתנת איזושהי תקופה של חסד. אומרים משהו אחר והוא יותר מחמיר. אומרים שאם בהוראת הביטול – זאת אומרת, הוא גם צריך להיות מעודכן להוראת הביטול  ממש לאותו יום – ניתן היתר לגבי המלאי, אז הוא צריך לבדוק את תאריך הייצור. נראה לנו שזה נטל כאשר מדברים על משווקים קטנים שהם אלה שגם משווקים את התוצרת של התעשיינים הקטנים. יש חשיבות מאוד גדולה לא להפוך אותם לעבריינים שלא מדעת והחוק הזה – או לפחות הסעיף הזה – יוצר איזושהי הכבדה שהיא פשוט בלתי ניתנת ליישום. אם ניתן היתר למלאי מסוים, ברור שהוא יכול אבל מעבר לכך צריכה להיות איזושהי תקופה של חסד שמהיום שבוטל הוא עוד לא ייחשב כמפר חוק אם עברה תקופה של חודש או איזושהי תקופת התאקלמות להבין שבוטל הרישיון של אותו יצרן. זה לא יכול להיות מהיום להיום.

<היו"ר מאיר כהן:>
משרד בריאות, מה הסיבות, תן לנו שתי סיבות בעטיין מבטלים אישור ליצרן.

<אלי גורדון:>
קודם כל, ברגע שמייצרים מזון בצורה שהוא עלול לסכן את בריאות הציבור. שנית, אי עמידה בתנאי סף שאמנם אין סכנה מידית לבריאות הציבור אבל יחד עם זאת לא מתקיימים תנאים ולאור כך יתכן שבפוטנציאל יש סיכון.

<היו"ר מאיר כהן:>
מהטעם הראשון  דבריה לא צודקים. אם יש בעיה שמסכנת את הבריאות, לא קיים לא שבוע של חסד ולא חודש של חסד.

<אלי גורדון:>
ברור.

<היו"ר מאיר כהן:>
לגבי הדבר השני שאמרת, למה שם אי אפשר להקל? אם בעצם הרישיון לא ניתן או נשלל הרישיון לא בגלל בעיה מידית שפוגעת אלא הוא לא הביא טופס כיבוי.

<אלי גורדון:>
לא. בדוגמה שלי עוד לא הגעתי לכיבוי. בדוגמה שלי אכן יש חשש ולכן אנחנו מונעים את השיווק של המוצרים מתאריך מסוים. זאת אומרת, אנחנו כן  מבינים דווקא, להפך, לדעתי, או שלא הבנתי את רוית, או שמה שהיא אומרת זה הפוך מהכוונה שלנו בחוק. אנחנו התייחסנו לסוגיה שנכון שאנחנו מזהים איזשהו סימן שאלה, יש חשש, אנחנו עוצרים את השיווק, שיווק מהמפעל, מהמחסן של המפעל, אבל מה שנמצא בדרכי השיווק יכול עדיין להימכר.

<היו"ר מאיר כהן:>
אמר אלי שאם נשלל רישיונו של מישהו, של מחסן מסוים, משווק מסוים, וקניתם – מה שנמצא אצלכם במדפים, אם הוא לא מסכן את בריאות הציבור, יש לכם.

<רוית ארבל:>
זה ברור מאליו אבל זה לא עונה להערה. מה שנמצא בדרכי השיווק, אני מניחה שזה ברור שזה לא מתייחס לזה. האיסור כאן הוא על הרכישה החדשה מאותו יצרן. הרכישה החדשה מאותו יצרן, גם אם ביום שני נשלל רישיונו וביום שלישי בבוקר עוד לא הספקתי להתעדכן במיילים וקניתי ממנו כי אני רגילה לקנות ממנו כל שבוע, אני עבריין. אולי רק לעניין האחריות צריך כאן להסדיר את העניין. זאת אומרת, שהאיסור יישאר חד משמעי אלא שמבחינת אחריות של משווק תהיה איזושהי תקופה של חסד. יש בזה הגיון.

<היו"ר מאיר כהן:>
חידדת את השאלה.

<זמר בלונדהיים:>
ההסדר שאנחנו מדברים עליו כאן הוא הסדר בסיסי ומקובל ברגולציה. לא קונים מי שהוא לא בעל רישיון. להיכנס בחוק ולהגיד כבר מראש שאנחנו ניתן איזו תקופת גרייס של חודש, זה דבר שבעיני לא יעלה על הדעת. לפעמים השלילה היא מנסיבות של בריאות הציבור והיא צריכה להיות מידית ומן הסתם אם מישהו קנה למחרת בבוקר בתום לב כי שללתי ב-10:00 בלילה, אז אני לא אעמיד אותו לדין פלילי. אנחנו סומכים על הרגולטורים בהקשר הזה וזאת תהיה פעולה לא סבירה. אבל להגיד שאנחנו עכשיו מראש נגיד, כן, אין בעיה במשך חודש להמשיך לקנות מזון ממי שהוא לא בעל רישיון, כאשר גם משרד הבריאות צעד משמעותי והוא לוקח על עצמו לעדכן על כל שלילה והתליה, בעיני זה לא סביר.

<היו"ר מאיר כהן:>
מקובל לגמרי מה שאתה אומר.

<יפעת זליקוביץ':>
מגה קמעונאות. המשמעות היא שאם אין רישיון יצרן,  למפעל בעצם אסור לייצר. למה לא סוגרים אותו? לצערי הרב יש היום פרקטיקה שיש מפעלים שאין להם רישיון יצרן ובכל זאת הם מייצרים, במיוחד מפעלים קטנים. המשמעות היא כרגע שהם כן ממשיכים לייצר. אם זה באמת מסוכן, בוא נסגור אותם.

<היו"ר מאיר כהן:>
יש לזה התייחסות?

<נעה בן שבת:>
אחר כך יש התייחסות לגבי ההגבלה, צווי הגבלה לפעילות. אני מניחה שהם לא יינקטו בכל מקרה ומקרה. אנחנו מדברים כאן לפעמים על מצב של התליה אבל יכול להיות שכאשר נגיע לפרק שעוסק בצווי הגבלה, צריך להביא בחשבון את הטענה שלך. זאת אומרת, מטעים את הציבור כי בעצם המפעל ממשיך לעבוד בלי רישיון.

<יפעת זליקוביץ':>
אם זה כל כך חשוב, תסגרו אותו.

<היו"ר מאיר כהן:>
נרשם. נגיע לזה.

<ישראל אייכלר (יהדות התורה):>
אולי אפשר להבדיל ברישיון  בין בעיה בריאותית לבין בעיה מינהלית?

<היו"ר מאיר כהן:>
על זה שאלתי את אלי. זאת בדיוק שאלתי.

<זמר בלונדהיים:>
אם יורשה לי לענות. זה עושים בדרך כלל בפרקטיקה בפועל. למשל, סירוב חידוש, לא עושים את זה בלילה בדקה לחצות של היום שאתה צריך אלא מודיעים לך מראש שאי אפשר לחדש לך כי לא הגשת לנו דברים מסוימים. הדברים האלה לא נעשים ברגע האחרון. בחקיקה אי אפשר להיכנס לרזולוציה הזאת ולהתחיל להגיד שאם זה מינהלי, מה תהיה התוצאה, כמה זמן אנחנו נותנים.

<ישראל אייכלר (יהדות התורה):>
יכולים להגיד שאם זה מסיבות בריאותיות המסכנות את הציבור, מידית. אם מינהלי, יש לו אפשרות אחרת.

<נעה בן שבת:>
אנחנו אומרים שאפשר למכור  מלאים שהצטברו טרם ההחלטה וזה נראה כאילו יום ההחלטה. אני מדברת על סעיף 151(ג), שם נאמר יוצר או יובא כדין טרם ההחלטה. אולי צריך להגיד טרם כניסתה של ההחלטה לתוקף. מקבל ההחלטה יכול להגיד שאם אלה טעמים מינהליים, הוא יכול לתת להם עוד כמה ימים להתארגן.

<היו"ר מאיר כהן:>
מיום כניסת ההחלטה לתוקף.

<נעה בן שבת:>
כן.

<היו"ר מאיר כהן:>
בסדר. אנחנו מודים לך מאוד.

<נעה בן שבת:>
152.
אימות תוקפם של רישיון ייצור או של תעודת יבואן
(1) משווק יאמת, כאמור בסעיף קטן (ג), את תוקפם של רישיון הייצור או של תעודת היבואן הרשום של יצרן או יבואן שעמו הוא מתקשר, במועדים אלה:
(1) במועד ההתקשרות הראשונה ביניהם.
(2) אחת לשנה ממועד ההתקשרות הראשונה, אלא אם כן נרשם המשווק מראש באתר האינטרנט באמצעות כתובת הדואר האלקטרוני שלו, לשם קבלת  עדכונים על שינויים בתוקפם של רישיונות ייצור או תעודות יבואן רשום ובכלל זה עדכונים על החלטות לעניין היתר להמשך שיווק מלאי של יצרנים  או יבואנים שרישיונם או תעודתם נשללו, הותלו או שסורבה הבקשה לחדשם.

זאת אומרת, מי שמנוי לאותו שירותי עדכון, הוא אמור להתעדכן כל הזמן ואם לא, הוא צריך להתעדכן אחת לשנה ממועד ההתקשרות הראשונה.

<היו"ר מאיר כהן:>
זה ברור מאליו. אני לא חושב שזה מעורר חילוקי דעות.

<נעה בן שבת:>
(2) אימות תוקפם של רישיון או תעודה לפי סעיף קטן (א) ייעשה על ידי פנייה לקבלת אישור משירות המזון, באחת מדרכים אלה:
(1) קבלת אישור דרך אתר האינטרנט, לאחר שהמשווק הזין את מספר רישיון הייצור או את מספר תעודת היבואן הרשום, שבפרטי העוסק כהגדרתם בסעיף 159.

(2) אישור שהתקבל בכתב לאחר שהמשווק שלח לשירות המזון פנייה בדואר או באמצעות דואר אלקטרוני הכוללת את מספר רישיון הייצור או את מספר תעודת היבואן הרשום שבפרטי העסוק כהגדרתם  בסעיף 159.

כפי שאפשר לראות, ההוראות כאן הן הוראות מאוד מפורטות. הן בעצם היו מתאימות יותר לתקנות אלא שרצו להעלות אותן כאן כדי להקל מיידית על ההליכים, להראות שאפשר לעשות את הדברים באופן מקוון ובדואר אלקטרוני.

<ישראל אייכלר (יהדות התורה):>
הערה. כתוב כאן פנייה בדואר. לפי הדואר היום זה ייקח חודש וחצי.

<זמר בלונדהיים:>
לכן אנחנו מאפשרים כמה דרכים.

נעשה כאן תיקון נוסח אחד ששינה משהו מהותי. בסעיף (ב) היה כתוב על אף האמור בסעיף קטן (א)(2). הרעיון היה שמי שנרשם אוטומטית, לא צריך לעשות אימות.

<קריאה:>
זה אלא אם.

<נעה בן שבת:>
נכון. לכן אנחנו אומרים אלא אם כן. הוא חייב לעשות אחת לשנה ממועד ההתקשרות אלא אם כן.

<זמר בלונדהיים:>
חידדתם את זה באופן אחר. בסדר.

<רוית ארבל:>
אז מה ההסדר?

<נעה בן שבת:>
אימות בהתקשרות הראשונה חייב להתבצע. אם נרשמת להסדר שאתה יכול  לקבל עדכון, אתה בעצם מתעדכן כל העת. אתה לא צריך לפנות ולעשות אימות אלא האימות מגיע אליך.

<היו"ר מאיר כהן:>
ואם לא, פעם בשנה.

<נעה בן שבת:>
אם לא, פעם בשנה.

<זמר בלונדהיים:>
אם יורשה לי, אני חושב שזאת הזדמנות לציין לטובה את משרד הבריאות כי אם מדברים על הסדרי רגולציה שמייצרים נטל, כאן הם בעצם לקחו על עצמם את האחריות. צריך להבין את המשמעות. אם למישהו נשלל הרישיון והם לא הזינו את זה במערכת ועדכנו, האחריות היא עליהם. אני חושב שזה צעד נכון כי שוב,  ממילא הם מנהלים את זה וזה ידע שחייב להיות אצלם ובכך הקלנו על העוסקים במקביל.

<נעה בן שבת:>
האפשרות להירשם, מגינה על המשווקים. את קודם דאגת שהמשווקים לא יהיו מעודכנים. אם הם נרשמו לשירות כזה, שירות עדכון של משרד הבריאות, הם יהיו מעודכנים מיידית.

<רוית ארבל:>
לגבי סעיף 152(ג) לא הערנו. יש כאן סעיף חדש, הוראה חדשה.

<היו"ר מאיר כהן:>
אנחנו נמשיך. 

<נעה בן שבת:>
153.
קבלת מזון הפטור מהוכחת קיומם של רישיון ייצור או תעודת יבואן רשום

(1) על אף הוראת סעיף 151, משווק שקיבל מזון פטור מיצרן או מיבואן, ישמור העתק של אישור או תעודה תקפה אחרת מאת הרשות הממונה על סוג המזון הפטור, ובהיעדר רשות כאמור – יחזיק הוכחה אחרת כי היצרן או היבואן לפי העניין הוא בעל רישיון עסק בתוקף או בעל רישיון תקף כתאגיד או כעוסק מורשה. ואם אינו בעל רישום כאמור, הוא חבר באגודה חקלאית.

(2) בסעיף זה, "מזון פטור" – כל אחד מסוגי מזון אלה:
(1) מזון שייצורו פטור מחובת קבלת רישיון ייצור.
(2) מזון שאינו תוצאה של פעילות ייצור.
(3) מזון שייבואו פטור מחובת קבלת תעודת יבואן רשום.

הנושא הזה של המזונות הפטורים, השאלה כאן נוגעת גם לסעיפים הקודמים, לסעיף 151 ו-152. נאסר בהם לקבל את המזון ללא אימות או ללא ביצוע החובות מיצרן או מיבואן. יתכן שאנחנו מדברים על אדם שהוא לא מייצר מזון כי הוא מגדל את המזון וגידול המזון הוחרג מפעולת הייצור. מה אנחנו עושים כאשר  אדם קונה את המזון ישירות מהחקלאי, כמו ביצים, צמחים, גידולים וכולי, האם אז החובות חלות עליו או לא. זאת נקודה שלא ברורה כאן מתוך הסעיף.

<אלי גורדון:>
לדעתנו זה נותן מענה באמצעות אותן שותפויות חקלאיות, לכל הנושא של פירות וירקות.

<נעה בן שבת:>
אבל אז אנחנו לא צריכים להגיד מזון פטור מיצרן או מיבואן אלא אנחנו צריכים לומר  מכל אדם. אתה רצית להגיד אולי שזה לא  ממשווק. כל הסעיפים האלה אומרים יצרן או יבואן, להוציא משווק אבל אני לא מקבלת את המזון משווק.

<היו"ר מאיר כהן:>
ברשותך, אני רוצה שתחדדי את הסוגיה הזאת.

<נעה בן שבת:>
בשלושת הסעיפים האלה קבענו חובות לעניין קבלת המזון ממי שהוא יצרן או יבואן. יש לנו שתי קבוצות שהן לא יצרנים או יבואנים שיכולים לקבל מהם מזון וזה יכול להיות אדם שהוא משווק, אני בשרשרת השיווק ואני קניתי ממנו ואז אני לא צריכה לבדוק.

<היו"ר מאיר כהן:>
מגדל הוא יצרן?

<נעה בן שבת:>
גם מגדל שהוא לא יצרן. הוא לא נכנס בהגדרת יצרן והוא לא עוסק בייצור. הנושא של הפעולות החקלאיות הוצאו מגדר פעולות הייצור כך שמילא הוא לא יצרן. אז נשארנו באיזשהו ואקום. הסעיף הזה מצד אחד התכוון לעסוק במקרה הזה.

<היו"ר מאיר כהן:>
משרד הבריאות, מגדל תמרים בערבה שאורז אותם ומוכר אותם.

<אלי גורדון:>
זאת לא פעילות יצרנית.

<היו"ר מאיר כהן:>
בדיוק.

<שרית כספי אורון:>
אדם טבע ודין. זה מקדים את המאוחר אבל עצם הפטור שניתן בחוק הזה לייצור מזון, כאשר התוצרת החקלאית הגולמית היא ייצור מזון. אני יכולה לקנות בסופר עגבנייה, לתת אותה לילדים שלי, היא יכולה להכיל הרבה חומרי הדברה באופן שמסכן את הילדים שלי, אבל העגבנייה הזאת פטורה מהוראות החוק הזה. הצעת החוק אמנם עושה המון טוב  ויש הסדרה בתחום המזון, אבל בנקודה הזאת היא מפספסת ומנציחה את הקיים, שזאת ההפרדה הטוטאלית בין הסמכות של משרד  החקלאות וסמכות משרד הבריאות ובעצם משרד הבריאות שאמון על הבריאות שלנו, על בריאות הציבור, על בריאות הילדים שלנו, אין לו SAY באיכות המזון.

<היו"ר מאיר כהן:>
אני גידלתי חמש שנים תפוחי אדמה. אני יודע שהיו עלי חובות  כמה דשן, מתי לדשן ואיזה סוג דשן ולא יכולתי לדשן מתי שאני רוצה ולא יכולתי לשים דשנים שהפכו את העלווה לצבע לירוק מתי שאני רוצה. זה היה בערך ארבעים שנים לפני החוק הזה.
<שרית כספי אורון:>
השאלה היא האם עסקת בייצוא או  רק סיפקת לשוק המקומי.

<היו"ר מאיר כהן:>
בוודאי.

<שרית כספי אורון:>
לייצוא?

<היו"ר מאיר כהן:>
בוודאי. תפוחי אדמה של צאלים, מכרו אותם בספרד ובעוד מקומות.

<שרית כספי אורון:>
בייצוא יש תקן, גלובל גאפ, ויש הרבה פיקוח על התוצרת. בשוק המקומי אין שום פיקוח ויש הרבה חקלאים שמשווקים רק כאן ומעולם לא הגיעו אליהם כדי לבדוק את התוצרת שלהם.

<היו"ר מאיר כהן:>
לכן רציתי תגובה של משרד החקלאות, כי זאת באמת סוגיה. מי שקצת מבין בחקלאות יודע שאתה יכול להפנות את תפוחי האדמה או את הבוטנים להרבה יותר מקומות.

<שרית כספי אורון:>
בתפוחי אדמה יש שימוש רב בחומרי הדברה ויש הרבה חריגות בתחום הזה.

<היו"ר מאיר כהן:>
נכון.

<שרית כספי אורון:>
אבל על היצואנים באמת יש איזשהו סטנדרט.

<היו"ר מאיר כהן:>
תודה על ההערה. משרד הבריאות.

<אלי גורדון:>
החוק נבנה בצורה כזאת שהוא למעשה משקף את המציאות בה שני משרדים עובדים בשיתוף פעולה ומעבירים בממשקים גם את כל הנושא של הפיקוח על מגדל מצד אחד על ידי משרד החקלאות, ועל תוצרת מוגמרת על ידי משרד הבריאות.

לעניין שאריות חומרי הדברה. חשוב לציין שבמקרה כזה גם  אישור שימוש בחומרים מנוהל על ידי ועדה משותפת של שני המשרדים.

<היו"ר מאיר כהן:>
פעם היה פטנט שכדי להפוך את הבוטנים ואת העלווה, לתת יותר סיגווסטרין. תקן אותי אם אני טועה. אתה זוכר את החומר הזה? כשהיו מוכרים את השדה, מי שהיה בא, היה רואה עלווה ירוקה יפה והיה אומר שבטח יש 900 קילו לדונם ולא 800. הוועדה הזאת מתעסקת בזה?

<אלי גורדון:>
אני יודע שהוועדה הזאת מאשרת  כל חומר וחומר הדברה ואחר כך קובעת רמות שאריות של אותם חומרים בהתאם לאפליקציה. משמעות הדבר היא אם זה מתאים לתפוח אדמה או מתאים לסוג  אחר של תוצרת חקלאית. בנוסף, תקנות לשאריות חומרי הדברה שמשותפות לשני המשרדים סוגרות את כל הנושא של הרמות המותרות גם ברמה של הגידול וגם ברמה של התוצרת החקלאית. לכן הנושא הזה מוסדר ברמה של שיתופי פעולה.

<איציק שמולי (המחנה הציוני):>
מעבר לסוגיה החקלאית, אני לא זוכר אם דיברנו על זה ובאיזה פרק זה היה, אבל העניין של מזון פטור, אתם יכולים לתת דוגמה למזון פטור בייצור ועל אחת כמה וכמה מזון פטור בייבוא?

<אלי גורדון:>
מזון פטור בייבוא, אנחנו התייחסנו לסוגיה הזאת רק במקטעים של ממשק עם גוף פיקוח אחר. נכון להיום משרד החקלאות מפקח על ייבוא של מוצרים מסוימים. לצורך הדוגמה, חלב גולמי לא מיובא למדינת ישראל אבל הוא פטור מכיוון שבמסגרת חלוקת הסמכויות וחלוקת פיקוח, מי שעוסק בפיקוח על חלב גולמי זה משרד החקלאות.

<זאב שמואל פרידמן:>
המועצה לצרכנות. 

<היו"ר מאיר כהן:>
לאותה סוגיה.

<זאב שמואל פרידמן:>
לסוגיה הזאת אבל  טיפה יותר.

<היו"ר מאיר כהן:>
רגע. נעה, תשלימי את התשובה.
<נעה בן שבת:>
בסעיף 82 יש את הנושא של הביצים והחלב הגולמי. בסעיף 83 יש לך אפשרויות לפטור בתקנות למשל מזון שהוא מיובא לצורך ייצור או מזון שלא נועד לשימוש בני אדם. 

<היו"ר מאיר כהן:>
חבר הכנסת שמולי, קיבלת תשובה?

<איציק שמולי (המחנה הציוני):>
רק לגבי העניין של מזון פטור, סעיף 82, זאת רשימה שהיא פתוחה או סגורה?

<אלי גורדון:>
נכון להיום ניסינו לפרט את כל המקרים בהם אנחנו כן רוצים לדון.

<היו"ר מאיר כהן:>
ובכל זאת השארתם מקום לתקנות.

<אלי גורדון:>
כן.

<זאב שמואל פרידמן:>
המועצה לצרכנות. הסוגיה שעלתה כאן בנושא של תוצרת חקלאית מחדדת בעיה מסוימת שנמצאת בפני הצרכן. כאשר לצרכן יש חשד או שיש לו בעיה, אין לו את הכתובת הנכונה לאן לפנות. בחלק מהמקרים הוא יצטרך לפנות למשרד החקלאות ובחלק מהמקרים הוא יצטרך לפנות למשרד הבריאות ובחלק מהמקרים הוא ימצא לנכון לפנות אלינו. הבעיה הזאת קיימת בכמה תחומים וכאן אני חושב שצריך ליצור איזה מוקד אחד שבו יתקבלו כל התלונות שמתקשרות עם בטיחות המזון או עם איכותו. אני  מדבר גם על בעיות של רישוי עסקים למשל כאשר יש בעיה במסעדות ומתגלה שיש שם בעיות סניטציה ובעיות אחרות ואז הבן אדם צריך לפנות או לרשות המקומית, בחלק מהדברים הוא יצטרך לפנות למשרד הבריאות לשירות המזון. זאת אומרת,  תחום המזון מחולק בין קטיגוריות שונות ואני חושב שאם כבר הסדרנו חוק כזה, כיוון שהנושא כבר עלה, צריך לתת את הדעת גם לשים מוקד אחד, כתובת אחת שתנתב את הפניות של הצרכנים בין כל הגורמים השונים שמטפלים בעניין.

<היו"ר מאיר כהן:>
נשמע מאוד הגיוני מה שאתה אומר. משרד המשפטים.

<זמר בלונדהיים:>
אין לנו התנגדות.

<אלי גורדון:>
נכון להיום, מזון מתועש, כתובת לתלונות לגבי מזון מתועש, משמעות הדבר מוצר שמוצג למכירה – זה שירות המזון. לשכת הבריאות המחוזית קולטת את כל התלונות וכך גם יהיה בהמשך. 

לעניין תנאים תברואתיים במסעדות וכולי. אנחנו מדברים על מקרה בו מי שעוסק בפיקוח יום יומי היא הרשות המקומית ומשרד הבריאות עושה פיקוח על בריאות הסביבה.

<היו"ר מאיר כהן:>
החוק הזה קצת רוצה לעקר את זה.

<אלי גורדון:>
אנחנו נוכל לתת גם לזה מענה בהמשך.

<איציק שמולי (המחנה הציוני):>
אני הייתי מציע לכם לשקול ברצינות ליידע את הצרכנים בנושא. כשאתה שואל את הצרכן בסופר למי הוא מתקשר אם המוצר פגום, הוא מתקשר בדרך כלל לחברה וזה שיא האבסורד. הוא לא יודע שאתם הכתובת. אולי תחשבו, אני לא יודע אם בחוק הזה או במקום אחר, ליידע.

<היו"ר מאיר כהן:>
אני חייב להגיד שבניגוד לדעתי – אבל נגיע לפרק הזה אני אדבר – הרשויות המקומיות הן הכתובת לכל האזרחים. בסופו של דבר הכול מתנקז אליהן ומשם זה יוצא. לכן אני קצת נגד כל הניסיון הזה בחוק הזה – אני מקדים ואומר – לעקר ברשויות המקומיות את מחלקות התברואה. כאמור, זה לסעיף אחר.

<זאב פיקובסקי:>
מדען ראשי, קבוצת תנובה, התאחדות התעשיינים. 

<היו"ר מאיר כהן:>
זאב, איפה אתה גר?

<זאב פיקובסקי:>
בהרצליה.

<היו"ר מאיר כהן:>
חשבתי שאתה קיבוצניק.

<איציק שמולי (המחנה הציוני):>
אדוני היושב ראש, תנובה היא כבר לא המשאית, האוטו הגדול והירוק.

<זאב פיקובסקי:>
למשפחה יש פרק בקיבוץ, אבל אני הרבה מאוד שנים לא בקיבוץ. אני חושב שהנקודה הזאת צריכה להיות מלובנת הרבה יותר באופן עקרוני ורחב בנושא הפיקוח ובכל שרשרת המזון במדינת ישראל. אנחנו מאוד מאוד מקווים שהחקיקה הזאת תיכנס לתוקף אבל בתיקונים ולא כמו שהיא נראית היום.

למה אני מתכוון. לשרשרת המזון יש שני צדדים. יש את הצד החקלאי והצד התעשייתי ובהמשכו השיווקי.   הצד החקלאי מחובר וזה לא משנה אם זאת עגבנייה בשדה או מלפפון או פרה או תרנגולת או דג. התוצרים שלהם, הם אלה שצריכים להיות מפוקחים ומוסדרים על ידי משרד החקלאות על שני אגפיו, אגף הגנת הצומח והאגף שנקרא שירותים וטרינריים. כל זאת לפי תפיסתנו עד הגיעם למפעל המעבד ומנו הלאה עד לפה של הצרכן. כל הקטע החקלאי, נקרא לו ואני לא רוצה כרגע להרחיב מעבר ואפשר לעשות פירוט וכבר לפני הרבה שנים אנחנו גם כתבנו נייר עמדה בנושא הזה, כדי להסדיר את הנושא, צריך להיות מוסדר באופן חד חד-ערכי על ידי משרד החקלאות כאשר ברגע שחומר גלם חקלאי, וזה לא משנה אם זאת עגבנייה או חלב. אני אומר שהעיקרון צריך להיות שכאשר חומר הגלם הוא ממקום חקלאי, מהגידול ועד הכניסה למפעל המעבד, כולל ההובלה שלו, באחריות משרד החקלאות והחל מאותו רגע שהוא הופך להיות חומר גלם דרך כל תהליך הייצור ואחר כך השיווק עד לפה של הצרכן בין אם זה בסופרמרקט ובין אם זה במסעדה ובין אם זה בבית, צריך להיות משרד הבריאות. יש לנו היום בלגן מוחלט בכל הנושא,  גם התקנות והחלתם ויותר מאוחר האכיפה שלהן על ידי הרגולטור.
אם הוועדה הזאת תוכל לקחת את הנושא הזה  ולעשות בו סדר, זה יהיה הדבר הטוב ביותר.

<היו"ר מאיר כהן:>
דבריך נרשמו. אני עובר לסעיף הבא.

<נעה בן שבת:>
אדוני, בסעיף הזה אנחנו צריכים לתקן את הניסוח כך שאנחנו נבהיר שאנחנו לא מדברים רק על יצרן או על יבואן אלא אנחנו מדברים גם על החקלאי במקרה הזה.

<זמר בלונדהיים:>
אני מציע פשוט למחוק את המילים יצרן  או יבואן. מזון פטור.

<נעה בן שבת:>
זה מופיע פעמיים.

<היו"ר מאיר כהן:>
הסעיף הבא.

<נעה בן שבת:>
עוד שאלה אחת, אם אפשר.  האם אנחנו מדברים על שמירת המסמכים? אנחנו מדברים כרגע על זה שהוא יחזיק העתק? אנחנו מדברים על מסמך שאני חייבת שיהיה לי בעת ההתקשרות כדי לאמת את התוקף? יש כאן גם חובת שמירה לאורך זמן, שאלה המסמכים שבהמשך יש חובת שמירה לגביהם.

<אלי גורדון:>
את ב-154?

<נעה בן שבת:>
ב-153(א). 

<היו"ר מאיר כהן:>
האם זאת חובת שמירה או חובת אימות?

<נעה בן שבת:>
האם אתם רוצים שגם כאן יהיה אימות אחת לשנה? קיבלתי מחקלאי, לראשונה התקשרתי אתו, האם אני גם כאן צריך אחת לשנה?

<אלי גורדון:>
כן. צריך לאמת.

<נעה בן שבת:>
גם על זה צריכה לחול חובת האימות.

<איציק שמולי (המחנה הציוני):>
חובת אימות על מה?

<נעה בן שבת:>
האם הוא עדיין ממשיך להיות אגודה חקלאית שיתופית או בעל רישום תקף.

<שי פניני:>
קשת העמים. חובת האימות של רישום כתאגיד, זה דבר שהוא לא כל כך ישים היות ואם מישהו לא משלם את אגרת רשם החברות שלו ב-1 בינואר, לכאורה הוא נכנס לתאגיד מפר חוק ואז אני לא עושה אתו עסקים? מה קורה אז? אם הוא לא משלם את אגרת רשם החברות, מה קורה?

<נעה בן שבת:>
ב-153 אחת החלופות היא או שבעל רישיון העסק בעל רישום תקף כתאגיד או כעוסק מורשה.

<קריאה:>
את זה אני יודע, אבל איפה אמרנו שצריך לתקף את זה?

<נעה בן שבת:>
זה מה שאלי אמר. אנחנו שאלנו את אלי האם צריך להחיל על זה חובת אימות והוא אמר כן, אחת לשנה.

<היו"ר מאיר כהן:>
מה הצורך לתקף את זה אחת לשנה?

<אלי גורדון:>
מכיוון שזאת אלטרנטיבה ברישיון יצרן ומדי שנה המשווק צריך לבדוק. יתכן מאוד שאחד ההסדרים או אחד העסקים במהלך שנה, מבחינת החוק השתנו הדרישות לגבי כן רישיון יצרן או כן הגדרת ייצור או לא הגדרת ייצור.

<לילך דחוח:>
אבל אתם נותנים את רישיון היצרן.

<אלי גורדון:>
יכול להיות שהעסק הזה בכלל לא קיים.

<לילך דחוח:>
מגה קמעונאות. מי שמעניק את רישיון היצרן, זה משרד הבריאות. אני רשומה ממילא באתר ומתעדכנת בעדכונים. מה הטעם שאני צריכה לבדוק את רישיון היצרן אם הוא בתוקף?

<נעה בן שבת:>
תסתכלי על הנוסח בסעיף 152(א).

<לילך דחוח:>
סליחה שאני חוזרת שוב על השאלה, אבל גם לא הצלחתי להבין מה קורה כאן לגבי חקלאים שלא עובדים דרך אגודות שיתופיות, ויש כאלה, ויש התקשרויות עם חקלאים כאלה  כמעט בכל הרשתות.

<זמר בלונדהיים:>
יש להם רישיון עסק?

<לילך דחוח:>
יש להם רישיון עסק. האמת היא שלחקלאי קטן לדעתי לא.

<נעה בן שבת:>
אין לו לא עוסק מורשה, לא רישיון עסק, לא שום דבר.

<קריאה:>
השאלה אם מפסיקים לעבוד אתם.

<לילך דחוח:>
יש לו עוסק מורשה. אני צריכה לבדוק כל שנה את העוסק המורשה שלו?

<נעה בן שבת:>
כן.

<זמר בלונדהיים:>
כרגע לא דרשנו את זה. אני מציע שנבדוק את זה אצלנו. אני רק רוצה לחדד ולומר שכרגע דרשנו בדיקה אחת לשנה אך ורק לתעודת היבואן.

<היו"ר מאיר כהן:>
השאלות התעוררו עקב ההערה של משרד הבריאות לתקף את זה אחת לשנה. אתה אומר שאנחנו נמתין עם זה ואתם בודקים את העניין. זה מייתר את כל ההערות עד שזה יגיע.

<זמר בלונדהיים:>
בדיוק. 

<קריאה:>
מה בדיוק בודקים? מה השורה התחתונה?

<היו"ר מאיר כהן:>
השורה התחתונה היא שיהיה דיון במשרד המשפטים  עם משרד הבריאות  האם לתקף כל שנה את הרישיונות האלה והאחרים. 

אני מציע שנתקדם.

<נעה בן שבת:>
154.
קיום תנאי היצרן או היבואן

משווק לא ימכור מזון אלא אם כן הוא מקיים את התנאים שסומנו על המזון בידי בעל רישיון הייצור או בעל תעודת היבואן הרשום לפי העניין, לרבות התנאים לעניין אחסון והובלה.

נדמה לי שלגבי היצרן קראנו לזה הוראות היצרן. כאן מוסיפים גם את ההוראות של היבואן.

<רוית ארבל:>
אני חושבת שצריך להוסיף כאן – אלא אם נקבע בחקיקת המזון אחרת, הוספנו את זה גם לגבי טמפרטורה מבוקרת – הוראות היצרן אלא אם נקבע בחקיקת המזון אחרת. זה מדרש אפילו כדי להיות עקביים.

<נעה בן שבת:>
יכול להיות מצב בו היבואן מחייב להחזיק את זה בצורה מסוימת.

<רוית ארבל:>
כן, דובר על זה גם בשיחות המקדימות עם משרד  הבריאות. לפעמים יש עניין לקבוע איזשהו רף מאוד מאוד גבוה שמקשה ואז אם זה מוסדר בחקיקת המזון, אין צורך.

<היו"ר מאיר כהן:>
תסבירי עכשיו במלים פשוטות מה את רוצה.

<קריאה:>
תני דוגמה.

<רוית ארבל:>
לצורך העניין, תנאי הובלה. דובר על טמפרטורה מבוקרת וזה כבר תוקן.

<היו"ר מאיר כהן:>
את מבקשת חריגה מהסעיף. נכון?

<רוית ארבל:>
אני אומרת שאנחנו מייצגים את היצרנים והסעיף הזה בסדר גמור אבל אפילו אנחנו אומרים שימו כאן לב  כי אלא אם נקבע בחקיקת המזון אחרת. לפעמים לצורך העניין יש עניין ליבואן או ליצרן לקבוע איזושהי טמפרטורה - - -

<היו"ר מאיר כהן:>
תודה. אנחנו נעבור למשרד הבריאות.

<רוית ארבל:>
אני חושבת שהעניין העקרוני מקובל עליהם.

<אלי גורדון:>
ברשותך, אני אבהיר את השאלה. את מתכוונת למקרה בו בחקיקת מזון נדרשה חובה קיימת והיא יותר מקלה מאשר יצרן?

<רוית ארבל:>
זה יכול להיות לשני הכיוונים.

<אלי גורדון:>
ומה את מציעה במקרה כזה?

<קריאה:>
שהחקיקה תקבע.

<רוית ארבל:>
אלא אם נקבע בחקיקת המזון אחרת.

<קריאה:>
אנחנו צריכים לבדוק אחר כך את חקיקת המזון. 

<רוית ארבל:>
תישארו עם הוראות היצרן. אין בעיה.

<היו"ר מאיר כהן:>
הוראות היצרן מחמירות יותר?

<קריאה:>
לעתים הן מחמירות יותר.

<היו"ר מאיר כהן:>
משרד הבריאות.

<אלי גורדון:>
ברשותך, אם אפשר לשמוע דוגמה כדי להבין על מה הם מדברים.

<רונית דוידוביץ:>
אם אני למשל יבואן של טורטיות ולפי החקיקה במדינת ישראל זה מוצר שהוא עמיד ואין לו שום בעיה להיות בטמפרטורת חדר אבל היצרן שלי יש לו אינטרס לשמור על איכות המוצר שלו והוא אומר לי שאני צריכה טמפרטורה מבוקרת של 15 מעלות. לא כתוב בחקיקה בישראל שאני צריכה לשמור ב-15 מעלות. זאת האפשרות שלי. כמובן שזה יאריך לי את האיכות ואת חיי המדף של המוצר אבל אני לא רוצה שמישהו יתפוס אותי ויגיד לי שבמסמך רשום 15 מעלות ואצלך יש 25 מעלות.

<אלי גורדון:>
משמעות הדבר היא שאת למעשה מפירה את הוראות היצרן. זה אומר שכל מה שהיצרן קבע לגבי אורך חיי מדף של המוצר, היבטי איכות ובטיחות שלו כי הוא עשה ניהול סיכונים וניתוח סיכונים בהתאם לתנאים האלה שהוא קבע. מה יקר עם אותו מוצר כשאת לא תשמרי אותו ב-15 מעלות כמו שהתבקש על ידי היצרן? 

<היו"ר מאיר כהן:>
גברת דוידוביץ', הדוגמה שלך הבהירה לנו למה אנחנו צריכים להתעקש.

<זאב פיקובסקי:>
אני אסביר את זה בצורה מאוד ברורה. 

<היו"ר מאיר כהן:>
הבנו את הסוגיה. תחסוך. בסדר? שמור את המלל לדברים אחרים.

<קריאה:>
אז זה יוצר עיוות בין שוק מקומי לייבוא.

<היו"ר מאיר כהן:>
לא קיבלת את רשות הדיבור. 

<רוני סורקיס:>
אני די מסכים עם אלי אלא שאני חושב שמשרד הבריאות תמיד הולך לחומרה ואני אתן דוגמה אחרת בה אנחנו מייבאים לצורך העניין מוצר, שומרים אותו בתנאים של היצרן ואני מדבר על סלמון שבמדינת המקור, בנורבגיה, נותנים לנו 12-14 ימים תוקף חיי מדף ואנחנו מקבלים את המוצר הזה בארץ ואז  מצמצמים לנו את תוקף חיי המדף לחמישה ימים עד שבוע.

אני חושב שאם אנחנו עושים השוואה ומתייחסים ליצרן בכובד ראש וברצינות, אנחנו צריכים לעשות את זה עד הסוף ובמקרה הזה אני מבקש שאנחנו נקבע כלל לפיו או שאנחנו הולכים לפי היצרן או שאנחנו הולכים לפי משרד הבריאות. ללכת לפי מה שנוח לנו, תמיד זה מהווה בעיה.

<היו"ר מאיר כהן:>
מהדברים של משרד הבריאות הבנתי שעד עכשיו  הולכים לפי היצרן. 

<רוני סורקיס:>
לא תמיד.

<היו"ר מאיר כהן:>
תחדד את זה עוד פעם.

<רוני סורקיס:>
אני אחדד. אנחנו מייבאים דג סלמון מצונן בקלקרים, בהטסה. הסלמון הזה מגיע ממדינות כמו נורבגיה והוא ארוז בקלקרים עם קרח היצרן קובע את תוקף חיי המדף וכשהוא מגיע לארץ ארוז בקרח ומצונן ובטמפרטורה התקינה, משרד הבריאות מצמצם לו את תוקף חיי המדף כאשר לטעמי אין סיבה לכך.
<אלי גורדון:>
אנחנו מדברים קודם כל על מספר מוצרים מצומצם בהם  התייחסות לאורך חיי המדף של המוצר הוטמעה. תמיד, בכל מקרה, יהא אשר יהא, יצרן קובע אורך חיי מדף של המוצר בהסתמך על כל התהליך שסרקנו אותו יותר מפעם אחת כאן. בחלק מהמוצרים כן יש מגבלה ברמת החקיקה. זה לא אומר שיצרן לא יכול לקבוע בין אפס עד אותו אפר לימיט שנקבע בחקיקה לגבי מוצרים כמו חמאה, בשר, דגים וכדומה. 

יחד עם זאת אני רוצה להסב את תשומת לבם של כולם שקיימת ועדה – אפרופו שיתופי פעולה עם משרד החקלאות -  משותפת לשני המשרדים, למשרד החקלאות ולמשרד הבריאות, והיא עוסקת בעדכון חיי מדף ואורך חיי המדף המרבי של מוצרים, בין היתר גם של סלמון. להזכירכם, חיי המדף של המוצר הזה היה יותר קצר והיום הוא התרחב. שוב, דבר כזה נעשה אך ורק לאחר תיקוף של ניתוח סיכונים של המוצרים שהיצרן עשה אותם.

<נעה בן שבת:>
זאת אומרת, אתה אומר שצריך לקיים את הוראות היצרן או היבואן.

<אלי גורדון:>
כן. במיוחד שזה מופיע על גבי התווית.

<היו"ר מאיר כהן:>
אלא אם כן הוועדה המשותפת הזאת קבעה אחרת.

<אלי גורדון:>
כן. אבל הוועדה המשותפת הזאת קובעת כמו שאמרתי לגבי מספר מצומצם מאוד של מוצרים.

<היו"ר מאיר כהן:>
מה זה משנה? גם אם זה מוצר אחד.

<איציק שמולי (המחנה הציוני):>
אתה צריך את זה בשבילך. אם אתה רוצה לקבוע אחרת, שתהיה לך את הסמכות בחוק. איך תעשו את זה? איך תחרגו מהוראות היצרן?

<ינון יוני:>
ההחרגה היא לכיוון מטה.

<איציק שמולי (המחנה הציוני):>
זה לא משנה. זה ממש לא משנה.

<היו"ר מאיר כהן:>
מה זה לכיוון מטה? אם הוא אומר חיי מדף 16 יום, אתה יכול להגיד עשרים ימים?

<ינון יוני:>
יש מספר מוצרים שהחקיקה קובעת להם חיי מדף מרביים. המקסימום.  לדוגמה, בשר טחון, נכון להיום, חיי המדף שלו המקסימליים הם שישים ימים. בשר טחון קפוא.

<היו"ר מאיר כהן:>
האם זה בשר טחון שהגיע מיצרן שכתוב עליו?

<ינון יוני:>
בשר טחון מיצרן. בשר טחון קפוא. חיי המדף נכון להיום קבועים בחקיקה, בחוק, והם שישים ימים מקסימום.  אם יש יצרן שחושב שחיי המדף הם שלושים ימים, זכותו להחליט שהם שלושים ימים. זאת אומרת, משרד הבריאות לא יתערב.

<היו"ר מאיר כהן:>
ואם הוא יחליט על 62 ימים?

<ינון יוני:>
הוא לא יכול כי החקיקה מגבילה אותו למקסימום. היא לא מגבילה אותו בפחות. אם הוא רוצה להחמיר עם עצמו, הוא יכול להחמיר עם עצמו. זה לגבי חיי מדף שקבועים בחקיקה.

<היו"ר מאיר כהן:>
אבל אומר האדון  בדוגמה שלו שיצרן מחליט על חיי מדף איקס.

<ינון יוני:>
הפוך.  בהקבלה לבשר הקפוא, יצרן בחוץ לארץ החליט להביא בשר קפוא בתשעים ימים. הוא לא יוכל כי החקיקה מגבילה אותו במקסימום.

<היו"ר מאיר כהן:>
החקיקה הזאת לקחה בחשבון את רמת הסיכונים?

<ינון יוני:>
כן. זה לגבי מספר מצומצם של מוצרים. יש מוצרים אחרים שהחקיקה איננה מגבילה בחקיקה אלא היא מגבילה בערכי סף. זאת אומרת, לדוגמה דג יש ערך סף לחיי מדף של דגים – דגים ללא חומרים משמרים, שלא ניתן לשמר אותם באף דרך אחרת למעט צינון או תנאי תברואה – באותו מקום לא החקיקה מגדירה אלא ההוראות מגדירות בערכי סף. זאת אומרת, לדוגמה דג, לא תוכל להאריך אותו בחיי מדף מעבר לחמישה ימים אלא אם כן הוכחת לוועדה משותפת בין-משרדית שאכן אתה יכול להאריך.
<היו"ר מאיר כהן:>
חבר  הכנסת שמולי הציע הצעה. נראה לך שיש מקום להכניס את הסייג הזה שלו?

<נעה בן שבת:>
לפחות להבהיר מה קורה כשיש למשל דרישה מחמירה שלכם. אתם צריכים להבהיר את זה. לא במקום שזה הותר אלא במקום שזה הוחמר.

<היו"ר מאיר כהן:>
משרד המשפטים.

<זמר בלונדהיים:>
 קודם כל, אין לי התנגדות להוסיף את התוספת שמבקשים. הדבר השני הוא שהסיטואציה שיש הוראות סותרות  לגבי אחזקת המזון מבחינת תאריך, טמפרטורה וכולי, מבחינת טמפרטורה  יש לנו סעיף ספציפי שעוד לא הגענו אליו, סעיף 185 שעוסק ספציפית בשאלה מה קורה כאשר יש סתירות בנושא הזה.

<היו"ר מאיר כהן:>
אבל אין לך שום התנגדות שזה יתווסף. בסדר גמור.

<נעה בן שבת:>
אנחנו אומרים: אלא אם כן נקבע אחרת בחקיקת המזון.

<היו"ר מאיר כהן:>
כן.

<נעה בן שבת:>
סעיף 155. הסעיף במקורו התעסק בסימון אזהרת חנק והוא  קבע שמשווק גדול שאינו עומד בהוראות סימון לפי סעיף 3(ב)(2) לעניין חובת סימון באזהרת חנק. כמובן סעיף 3(ב)(2) בנוסח הקודם.

<היו"ר מאיר כהן:>
מישהו יכול להסביר לי מה זאת אזהרת חנק.

<נעה בן שבת:>
על פיצוחים, על מוצרים שהם מסוכנים לילדים.

<קריאה:>
לילדים עד גיל חמש.

<נעה בן שבת:>
אנחנו מציעים להחליף את ההוראה הזאת בהוראה כללית יותר שמדברת על פרטי סימון מסוימים שאותם על המשווק חובה לוודא וזאת חובה על כל משווק, בלי הבחנה בין משווק גדול למשווק  אחר.

מציעים שהסעיף יאמר:

חובת בדיקת סימונים

בלי לגרוע מהוראות סעיף 40ג – שקובע חובה עצמאית למשווק לגבי הפעולה שהוא מבצע, הסימונים שהוא מבצע – המשווק אחראי לוודא את קיומם של פרטי הסימון המפורטים בתוספת העשירית לגבי המזון שהוא מוכר.

מוצע להוסיף כאן את התוספת העשירית וזה מופיע בסוף הנוסח. שם יש שלושה פרטים:

(1) שם היצרן, היבואן או המשווק מן האזור לפי העניין.

(2) תאריך אחרון לשימוש או תאריך אחרון מומלץ לשימוש.

(3) אזהרות לעניין חנק ככל שהן נדרשות.

<היו"ר מאיר כהן:>
בסדר. מישהו רוצה להעיר על זה? להתייחס? בבקשה.

<לילך דחוח:>
בדיון הקודם דנו ממש בקצרה בעניין אזהרות חנק ואחריות המשווק לוודא אזהרות חנק. הבהרנו את העניין הזה ואני לא חושבת שניתן כאן איזשהו מענה. לרוב עובדים עם ספקים ואני אתן דוגמה של ספק שמייצר ליין שלם של חטיפי בריאות, הוא מייצר ליין אחר. אנחנו לא בודקים ואין לנו גם אפשרות לבדוק אם בכל ליין וליין שהוא מייצר, בכל אצווה, קיימת אזהרת חנק ונאמר שזה עלול להכיל אגוזים או דברים מהסוג הזה. אנחנו כמובן לא מדברים על האחריות של משווק כשנמכרים פיצוחים בתפזורת או דברים מהסוג הזה אלא על מוצר ארוז מראש. בעניין הזה, כאשר האחריות היא אחריות רחבה ולמיטב זיכרוני היא גם הוחרגה מאותה הסתייגות מאחריות, סייג מהאחריות, יש כאן קושי רב. אנחנו לא נוכל לוודא את זה. יש מקרים בהם זה גם לא בשליטתנו. את זה צריך להבין ולתת לזה איזשהו מענה.

<איציק שמולי (המחנה הציוני):>
את יכולה לתת דוגמה?

<לילך דחוח:>
חטיף בריאות. 

<שרון גוטמן:>
את מבלבלת שני דברים שונים.

<לילך דחוח:>
שוקולד אגוזים לא מחויב באזהרת חנק?

<שרון גוטמן:>
לא. ממש לא. רק פיצוחים ונקניקיות. 

<היו"ר מאיר כהן:>
משרד הבריאות.

<שרון גוטמן:>
תקנות בריאות הציבור (מזון) מחייבות רק סימון של פיצוחים.

<לילך דחוח:>
ונקניקים.

<שרון גוטמן:>
נכון, אבל לא מזון שמכיל פיצוחים. רק את הפיצוחים עצמם.

<קריאה:>
זה נתון לפרשנות.

<לילך דחוח:>
ההבהרה הזאת היא חשובה.

<היו"ר מאיר כהן:>
משרד המשפטים, האמנם זה נתון לפרשנות?

<זמר בלונדהיים:>
בדיוק פתחתי את התקנות. עוד רגע.

<נעה בן שבת:>
שכחנו להגיד שהמזון שמוכר, זה צריך להיות מזון ארוז מראש שהוא מוכר.

<היו"ר מאיר כהן:>
חטיפי הבריאות ארוזים מראש.

<רונית דוידוביץ:>
כשאנחנו משווקים מותג פרטי, התוויות נבחנות על ידינו ומאושרות אבל כשאנחנו קונים משטראוס עילית את חטיפי הדגנים, הם בודקים אם יש אזהרת חנק. זאת אחריות יצרן.

<עופר ברמן:>
טיב טעם. רציתי להתייחס באופן יותר כללי לנושא של אזהרת חנק והאחריות של משווק. משווק, גם זאת הגדרה קצת רחבה אבל אנחנו כמרכולים בסופרמרקטים, בעצם יש לנו אחריות שילוחית על כל דבר שנמכר בחנות. יש אלפי מוצרים ויש מאות ספקים. אני חושב שצריך מאוד מאוד להבהיר ולאכוף את זה בתוך רישיון היצרן, של אותו  יצרן שמסמן מוצר ארוז מראש, שהוא יסמן את אזהרת החנק וזה יהיה באחריותו. אנחנו הסופרמרקטים יכולים להוסיף עוד עין שבודקת אבל לא לקבל את החוק עלינו. זאת אומרת, היה וספק מסוים הצליח להכניס מוצר חדש כזה או אחר למדף ולא סימן אזהרת חנק, בעצם אנחנו על פי החוק מחויבים.

כאן מדברים הרבה על יצרנים קטנים ומשווקים קטנים. יש כאן בעצם העדפה או החמרה עם הרשתות הגדולות שאולי גם אפשר להבין אותה.

<נעה בן שבת:>
אנחנו מבקשים לא לעשות את ההבחנה הזאת. הנוסח שאנחנו מציעים כרגע ונמצא בפניך חל על כולם. 

<עופר ברמן:>
הוא חל על כולם אבל דה פקטו מי שנבדק ומי שנמצא באור הזרקורים, אלה הרשתות הגדולות. הקטנים, הסופרמרקטים או חנות המכולת השכונתיות, מעולם לא נבדקו על מה שהן מוכרות וממי הן מקבלות, כולל, אני יכול להגיד את זה - - -

<היו"ר מאיר כהן:>
הן כמעט הפסיקו למכור.

<עופר ברמן:>
כולל, אני רוצה להגיד כאן דבר שאומר שהרבה מאוד יצרנים שאין להם רישיון יצרן מחדירים את הסחורה שלהם דרך אותם משווקים קטנים, חנויות מכולת או מיני מרקטים ובכל דרך אחרת ואין להם כל  בקרה וכמעט כל אכיפה. לבוא ולהגיד שיש לרשת שיווק אחריות על סימון תווית המוצר שהיא מוכרת כשהוא מוצר ארוז, זאת בעיה וכאן צריך לתת על זה את הדעת.

<היו"ר מאיר כהן:>
בינתיים בודקים את הסוגיה הזאת, האם זה על פיצוחים.

<עופר ברמן:>
היצרן יודע יותר טוב מהמשווק. גם לעניין הזה צריך להתייחס.

<איציק שמולי (המחנה הציוני):>
שני דברים. אני מסכים אתך שהאחריות המרכזית, זה ברור, צריכה להיות על היצרן ואולי הביטוי של זה צריך לבוא בפרק העונשין. אבל מהדיון הראשון של החוק הזה מלווה אותנו איזשהו הגיון מסוים. כאשר המשווקים באו ואמרו, ובצדק, שהם לא יכולים לדעת מה התרכובות של המוצר המסוים ואי אפשר להטיל עליהם את האחריות, זה עשה שכל והלכנו אתם. לבוא ולראות שהיצרן במוצרים מסוימים שאמורה להיות עליהם אזהרת חנק והוא לא שם את זה ובכל זאת זה יימכר על המדפים, זה נראה לי דבר חמור ומסוכן. 
<קריאה:>
אזהרת חנק זה אייטם אחד בתוך מכלול של עשרות ואולי מאות אייטמס שצריכים להופיע על התווית.

<היו"ר מאיר כהן:>
אנחנו עכשיו מדברים רק על האייטם הזה.

<נעה בן שבת:>
התוספת העשירית צמצמה לשלושה דברים בלבד.

<נופר טל:>
יועצת משפטית, כל-בו חצי חינם. מה שמטריד אותי, אתם אמרתם שזה עדיין בצריך עיון, אם נסתכל על סעיף 158, כתוב בו שהשר בהתייעצות עם שר הכלכלה רשאי לקבוע פטור והקלה מהוראות וכולי לסוגי משווקים בשים לב לגודלם ולסוג המזון הנמכר על דם. לגודלם.  אני עכשיו מדברת כאזרחית. אני העליתי פעם אחר פעם בוועדה ושאלתי האם אנחנו בעצם מנסים לדלל אוכלוסיות, נקרא להן מסוימות, מגזרים מסוימים. בהרבה מאוד יישובים, נקרא להם יישובים לא חזקים במיוחד ואוכלוסיות קשות יום, יש עדיין מכולות. זה קיים בשכונות של חרדים, בכפרים ערביים. למגזר הרוסי, מעבר לשתי רשתות גדולות, יש הרבה רשתות שהם לא משווקים גדולים, לא קמעונאי גדול. אני מנסה להבין האם האוכלוסיות האלה לא זכאיות לאותן זכויות?

<נעה בן שבת:>
את מדברת על תקנות, על עצם ההסמכה להתקין תקנות. עוד לא הגענו לזה.

<נופר טל:>
אנחנו יודעים מניסיוננו לצערנו הרב בחוק אחר שכאשר אנחנו מגיעים לשלב הזה של התקנות, אומרים לנו, רגע, זה מכוח החוק, לכו ושנו את החוק.

<נעה בן שבת:>
כאן אנחנו מאפשרים להביא בחשבון את גודל המשווק, ואולי צריך להגיד את היקף הפעילות שלו, לביא אותו בחשבון.

<קריאה:>
הילד האחד שייחנק.

<אמיר רשף:>
הסעיף הזה הבא מתוך רצון לייצר התחשבות מסוימת בעסקים קטנים ובינוניים. היה כאן מר אלי סתוי שמייצג את המכולות. מדובר כאן  בתקנות שייקבעו על ידי שר הבריאות ועל ידי שר הכלכלה אחרי שהדברים ייבחנו ונראה היכן אפשר לייצר הקלה מסוימת לאור היקף המזון שנמכר בבית עסק מסוים לעומת היקף המזון שנמכר בבית עסק גדול שמיוצג כאן על ידי שלל עורכי דין.
הנושא הזה של רגולציה שמאפשרת יותר  ומקלה יותר על עסקים קטנים ובינוניים, זה נושא שהממשלה חושבת עליו ואנחנו נשמח לשלב תקנות כאלה גם בחוקים אחרים שיגיעו לכנסת. כמובן מתוך התחשבות איך שומרים על בריאות הציבור לאור הרצון לייצר  את ההקלות האלה.

<היו"ר מאיר כהן:>
מישהו רוצה להוסיף משהו?

<רז הילמן:>
צריך  לזכור שמשווק הוא לא רק משווק שזאת מכולת או סופרמרקט גדול. משווק, לפי החוק הזה, זה גם מי שמוביל מזון. אני חושב שמעבר להבחנה שמדברים או לא מדברים לפי גודל, מי שמוביל מזון, לבוא ולדרוש גם ממנו לבדוק גם את אזהרת החנק וגם את התוכן, אני חושב שזה לא יקרה וזה מראש לשים אותם במקום שהם לא יוכלו לעמוד בדברים האלה.

<היו"ר מאיר כהן:>
אתם יכולים להגדיר לי מוביל מזון?

<זמר בלונדהיים:>
יש לנו הגדרה. השאלה אם המונח מכירה צריך לכלול את ההובלה וזה בדיוק בשיח בינינו לבין הייעוץ המשפטי. אני מבקש שייתנו לנו למצות את זה.

<אלי גורדון:>
בכל זאת הייתי רוצה להתייחס לסוגיה שהועלתה כאן, ואני מסכים עם חברי.

<היו"ר מאיר כהן:>
קודם, תעזור לי, מה זה מוביל מזון?

<אלי גורדון:>
מוביל מזון יכול להיות זה שנותן שירותי הפצה ליצרן ו/או יבואן שמקשר בין נקודת שיווק - - -

<היו"ר מאיר כהן:>
משאית קירור שמביאה אלף עופות לירוחם ובדרך התקלקלה המשאית,  האחריות היא שלו. זה המוביל.

<אלי גורדון:>
זה אחד הסוגים של מוביל מכיוון שאותה  משאית יכולה להיות בבעלות של אותה משחטה.

<היו"ר מאיר כהן:>
מה קשור מוביל לאזהרת חנק?

<אלי גורדון:>
כי הוא בשרשרת אספקת המזון.

<היו"ר מאיר כהן:>
הוא בעל המחסן, מעמיסים ואומרים לו תביא את זה למצפה רמון, הוא נוסע.

<אלי גורדון:>
כל המטרה של ההסדר היא לתת מענה לשתי סוגיות. האחת, שמזון לא מסומן לא יסתובב ולא יעבור משרשרת לשרשרת, וזאת הסיבה שכל ההסדר בנוי בצורת מעגלים. אנחנו מבינים והגדרנו כך שיצרן ויבואן נושא במלוא האחריות לסמן את המוצר ועל כך ישנם סעיפים ברורים וחד חד-ערכיים.

<איציק שמולי (המחנה הציוני):>
גם בפרק העונשין?

<אלי גורדון:>
גם בפרק העונשין. יחד עם זאת, טעויות קורות וככל שטעות כזאת אפשר למנוע אותה מהר יותר וצורה יעילה יותר, כך טוב יותר. הסדרנו בחלק של אחריות המשווק את כל הסוגיה של סימון מזון וזה הכרחי כי מצד אחד אנחנו ניגע עוד מעט בכל הנושא של העקיבות וזה שבן אדם קנה מזון וטוען לאותה חשבונית שהוא מקבל, לפחות ברמה של יצרן מוצר ונושא של העקיבות, ואנחנו מדברים בסך הכול על שלוש קבוצות של מזונות – נקניקיות, אגוזים/פיצוחים וממרחים שעשויים מהם. אלה שלושת הקטיגוריות שאנחנו דורשים.

<רוני סורקיס:>
חלק מהשיווק במדינת  ישראל נעשה באמצעות איזשהו דבר שקוראים לו ואן-סייל. כלומר, מגיע אליך רכב ואן, לצורך העניין טנדר, עם כל התנאים שצריך והוא מגיע לאותה מכולת ובעל המכולת אומר לו שייתן לו אחד, שניים, שלושה, ארבעה דברים ואז הוא רואה עוד איזשהו משהו ואומר לו שייתן לו גם אותו. בסופו של דבר אנחנו מצפים מבעל המכולת לבוא ולומר, הבאת לי את המוצר הזה, תן לי לראות אזהרות חנק. זה לא ישים. צריך להטיל את האחריות ולתת פיקוח מאוד מאוד חזק על אלה שמייצרים, על אלה שמייבאים ואז לעשות את הדבר הזה באופן מוחלט בצד ההוא, ואלה שצריכים לעבוד ולמכור ולשווק, לתת להם לעבוד באופן חופשי. אם זה להתיר חסמים, זה אומר שבעצם אותו אחד שקונה, הוא צריך לקבל מזון, לדעת שהכול בסדר ותתחיל למכור. לא לבוא ולעשות בעצם מעגלים על מעגלים שבעצם הם לא ישימים. אולי זה יהיה ישים ברשת אחת או ברשת שנייה. אני מסתכל על זה אצלנו ואני גם לא יודע באיזה מחיר ואני גם לא יודע אילו קנסות ייפלו במקרים הקטנים שיתגלה שזה לא היה כך.

אני חושב שזה לא נכון וזה לא מקיף את המדינה ולכן אני חושב שצריך לעשות את זה כפי שאמרתי: יצרנים, יבואנים – פיקוח מלא, מסודר והדוק ולתת לכל האחרים לעבוד בצורה חופשית.

<היו"ר מאיר כהן:>
אני לא מסכים אתך, אבל בסדר.

היות ויש חבר כנסת אחד כאן, אנחנו ניתן לו לדבר עבור כולם, כך שכל פעם שהוא יצביע, ניתן לו לדבר מה גם שהוא לא מאריך בדבריו. חבר כנסת חרוץ.

<איציק שמולי (המחנה הציוני):>
תודה אדוני היושב ראש. אני מסכים להגיון שאמרת אבל אני לא חושב, אלי, שזה בא לידי ביטוי בפרק העונשין. קודם כל, האחריות הכבדה יותר צריכה להיות על היצרן או על היבואן ובמקרה הזה, אם אני במקום הנכון, מדובר על מאסר שנתיים וזה נראה לי לא פרופורציונאלי בעליל. 

<היו"ר מאיר כהן:>
מאסר שנתיים למוביל? למשווק.

<קריאה:>
למשווק.

<איציק שמולי (המחנה הציוני):>
חייב להיות מדרג וחייב להיות ברור שהאחריות המרכזית כאן היא על היצרן או על היבואן ולא על המשווק. 

הערה שנייה. לדעתי גם בסעיף הזה וגם במקומות אחרים צריכה להיות עבורכם אפשרות להיכנס ולהשתמש בכלים נוספים כמו התראה, התליה, אזהרה, עונש על תנאי. אם זה קיים בחוק, בסדר, ואם זה לא קיים, זה עלול להכניס אתכם לבעיה.

<לילך דחוח:>
זה קיים אבל זה לא מחייב שייתנו את אותה אזהרה לפני שנותנים את העונש. זה קיים גם בחוקים אחרים.

<היו"ר מאיר כהן:>
אנחנו נתנו לך להתפרץ בגלל החינניות של הדברים אבל תשתדלי לא.

<איציק שמולי (המחנה הציוני):>
זמר, אני חושב שזה משהו שפשוט יכול להקל גם על המערכת ולא רק עליהם. זה פשוט מכניס הגיון לכל הדברים.

<זמר בלונדהיים:>
איזה מהדברים? אזהרות וכולי?

<איציק שמולי (המחנה הציוני):>
גם העניין של האזהרות וגם העניין של המדרג. אם אנחנו אומרים כאן בוועדה שהאחריות המרכזית, ברור לכל היושבים כאן, במקרה הזה, בסעיף 154, היא על היבואן או על היצרן, להטיל עונש של שנתיים בגין הדבר הזה? זה נראה לי לא פרופורציונאלי.

<היו"ר מאיר כהן:>
רוצים לעבד את התשובה או אדוני רוצה להגיד משהו?

<זמר בלונדהיים:>
זה נושא שעלה כאן ודנו עליו ארוכות בנוגע לאחריות משווק. העונשים בפרק העונשין כאן הם עונשי מקסימום.  יש גם היום עונש של שנה מאסר לפי הפקודה ואפשר לבדוק כמה משווקים נמצאים היום בכלא על עבירות לפי החוק.

<נעה בן שבת:>
ההצעה הייתה למדרג.

<היו"ר מאיר כהן:>
אנחנו מנסים לתת משמעות לעונשי המינימום. בוועדת החוקה הדברים הם אחרים. אלה עונשי המקסימום. אל תקל ראש בזה. אל תגיד שנתיים אבל אני סומך על שופט כי יבוא שופט שכן ייתן שנתיים למשווק מסכן שלא מבין למה הוא קיבל אותן.

אני מבין שיש סימטריה בין היצרן לבין המשווק.

<זמר בלונדהיים:>
לא. גם אנחנו תופסים את היצרן בנוגע לייצור המזון כאחראי יותר מהמשווק. 

<היו"ר מאיר כהן:>
מה קורה למשווק בסעיף העונשין?

<זמר בלונדהיים:>
זה לא בא לידי ביטוי בסעיף העונשין. זה יבוא לידי ביטוי בעיצומים בסעיף העונשין. זה בא לידי ביטוי במדיניות אכיפה של הגורם הרלוונטי שמפעיל את האכיפה שלו והוא יכול להסביר שזאת התפיסה של משרד הבריאות והיא קיימת בכל העולם. אבל גם מהבנתי בחקיקה משווה, אנחנו לא מוצאים שכאשר נותנים את ההוראות הגורפות שקובעות את הסטנדרטים, אז מבדילים ביניהם ובעצם מותירים את זה אחר כך לעיסוק של זה בפועל ואין חולק על זה.
אני מזכיר גם מה שהזכרנו כאן בוועדה בדיונים קודמים שגם בתחום הגנת הצרכן, גם בתחום התקינה, התפיסה אינה שלמשווק אין אחריות לגבי המוצר. חוק המכר בעצם קובע שיש חוזה ביניהם ויש לו אחריות למוצר שהוא מוכר. אנחנו הסכמנו שבדברים מסוימים ראוי לסייג ויש לנו כאן בעצם שני סעיפים שהוספנו שהם מרחיקי לכת ביחס לתפיסות בתחומים מקבילים ואני חושב שדי בכך.

<נעה בן שבת:>
בסעיף העונשין, בסעיף 283, יש הוראה מקלה יותר, סעיף קטן (א), והוראה מחמירה יותר, סעיף קטן (ב). השאלה אם אפשר לפי הצעתו של חבר הכנסת שמולי לעשות מדרג אחר, לעשות את אותה הוראה שמנוסחת ולהקל עם המשווק.

<זמר בלונדהיים:>
אנחנו יכולים לבדוק את זה. נבדוק את זה במחלקה.

<היו"ר מאיר כהן:>
תודה רבה.  

<רז הילמן:>
אני רוצה  לחדד. בעניין של המובילים, הם צריכים לקבל תשובה של כן או לא. המשמעות של כן, אתם צריכים גם לבדוק כמו שהיבואן צריך לבדוק וכמו שהמשווק שמוכר לצרכן צריך לבדוק. גם כל סיטונאי שעכשיו לקח משאית, כמו שתיאר רוני, והעביר אותה לשמונה פיצוציות בתל אביב, גם הוא צריך את כל המוצרים לבדוק. הם צריכים תשובה של כן או לא וזה לא משנה.

<היו"ר מאיר כהן:>
לא תהיה כאן תשובה של כן או לא. אני לא מסכים אתך. יש מדרג מסוים שבודקים אותו.

<לילך דחוח:>
התחלנו את הדיון בשאלה לגבי פיצוחים ואזהרות חנק, גם לעניין מוצרים ארוזים מראש שמכילים פיצוחים. אני אשמח לקבל  את תשובת משרד הבריאות לעניין הפרשנות שלהם לסעיף הזה שיכול בהחלט להבהיר כאן.

<היו"ר מאיר כהן:>
 אומרת נציגת משרד בריאות, אם זיכרוני לא מטעה אתי, אך ורק פיצוחים.

<נעה בן שבת:>
ממרחים שמכילים חתיכות פיצוחים קלופים.

<לילך דחוח:>
רק ממרחים?

<היו"ר מאיר כהן:>
כך כתוב.

<נעה בן שבת:>
פיצוחים, נקניקיות, ממרחים שמכילים פיצוחים קלופים.

<היו"ר מאיר כהן:>
פיצוחים. סוגים שונים של גרעינים וממרחים על בסיס שומני המכילים חתיכות פיצוחים קלופים.

<לילך דחוח:>
רק ממרחים שמכילים חתיכות פיצוחים?

<היו"ר מאיר כהן:>
כך כתוב.

<לילך דחוח:>
שום מוצר אחר שמכיל חתיכות של פיצוחים?

<נעה בן שבת:>
לפי מצב התקנות אבל הן יכולות להשתנות.
<לילך דחוח:>
אנחנו מדברים על הסעיף הזה.

<נעה בן שבת:>
הכוונה גם לחטיפי גרנולה.

<היו"ר מאיר כהן:>
במצב הקיים, סימון אזהרת חנק.

<קריאה:>
זה המצב הקיים.

<היו"ר מאיר כהן:>
גרגירי קטניות, מזון ארוז מראש, מזון שנארז על ידי יצרן לשיווק לצרכן, מזון בתפזורת, מזון שאינו ארוז מראש, ממרחים, רק ממרחים המכילים חתיכות פיצוחים קלופים וכל הפיצוחים.

מיצינו את זה. אנחנו עוברים לסעיף הבא.

<נעה בן שבת:>
156.
עמידה בדרישות של תקנות מכירה


משווק לא ימכור מזון אלא אם כן הוא עומד בדרישות שקבע השר לפי  תת סימן (ג).

זאת הסמכה שניתנת לשר בתת סימן (ג) לקבוע תקנות שחלות דווקא על משווק.

157.
שמירת מסמכים בידי משווק

(1)  המשווק ישמור את האישורים והמסמכים הנדרשים לפי סעיפים 160 ו-161 בהתאם להוראות סעיף 162.
(2) משווק גדול יחזיק במקום העסק את המסמכים הנדרשים לפי סעיף קטן (א) ביחס למלאי הקיים בידיו באותה עת.

<היו"ר מאיר כהן:>
הערות לסעיף 157.

<שי פניני:>
לעניין סעיף 157, יחזיק במקום העסק. מדוע יש את הדרישה להחזיק את המסמכים במקום העסק כאשר יש רשתות וחברות שיש להן משרד מרכזי והם מקבלים שם את כל המסמכים? 

<זמר בלונדהיים:>
הכוונה הייתה לאפשר את הפיקוח האפקטיבי. אם זה נשמר באופן דיגיטלי ולסניפים יש גישה לממשק במשרד הראשי, אין עם זה בעיה.

<שי פניני:>
לא לממשק. מבקשים – מפקססים.

<היו"ר מאיר כהן:>
הגיע הפיקוח וביקש לפקסס, המנהל פונה למשרד הראשי ומפקססים.

<קריאה:>
זה לא מה שכתוב בחוק. החוק דורש שזה יהיה במקום העסק.

<זמר בלונדהיים:>
אין לי בעיה להבהיר את הנוסח שהכוונה היא באופן שיש ממשק דיגיטלי כזה או אחר.

<קריאה:>
שתהיה לו נגישות.

<היו"ר מאיר כהן:>
הערה נכונה. בסדר. זה ישונה.

<לילך דחוח:>
נושא שבעיני הוא מאוד חשוב ונוגע קצת לדיון שהיה קודם אבל לא בהקשר של הסעיף הזה. אני חושבת שהוא גם משמש איזושהי דוגמה.

<היו"ר מאיר כהן:>
זה קשור לסעיף 157?

<לילך דחוח:>
כן. לסעיף 156, הסעיף הקודם שדיברנו עליו. אני ממגה קמעונאות. ביום חמישי קיבלנו לידינו – אני אומרת את זה כדוגמה, כדי להמחיש טענה -  מכתב שימוע לפני הגשת צו מינהלי ממינהל התקינה, משרד הכלכלה, על כך שיש ספק קטן שאינו עומד בדרישות סימון. לטענת משרד הכלכלה, מינהל התקינה, מדובר כאן בפגיעה בבריאות הציבור. שלחו לנו – ואני לא יודעת למה – את תעודת הבדיקה ממכון התקנים של אותו ספק קטן, ואני מדגישה שזה ספק שמהווה אלטרנטיבה למדף לספק הגדול, והדברים שכאן נמצאו לא מתאימים לתקן הם רק בעניין ניסוח של אזהרות אבל רק אני לצורך העניין נדרשתי להסיר את המוצרים האלו מהמדף. זה בדיוק מה שכאן לוקח את כובד האחריות, ראשית, למשווק, שנית, לא מחייב בשום מקרה שמשהו יהיה שוויוני, סביר או מידתי. אני, רק אני, צריכה לפרסם מודעה בעיתונות ללקוחות בעוד המוצר הזה כבר נמכר הרבה מאוד שנים באותו נוסח של הסימון, אבל מטר לידי עדיין אפשר לקנות את המוצר הזה והוא כנראה לא פוגע כשהוא נמצא מטר לידי בבריאות הציבור אלא רק במגה. בחוק הזה אין שום דבר שמחייב, ראשית,  אחידות ושנית, פנייה ליצרן.
<היו"ר מאיר כהן:>
תודה. משרד הכלכלה.

<יובל אביעד:>
שאלה לגברתי עורכת הדין. האם המוצר הוא מוצר בריאותי? כלומר, זה מזון?

<לילך דחוח:>
אתם טענתם שהוא מסכן את בריאות הציבור.

<היו"ר מאיר כהן:>
בשום פנים ואופן המקום לא הופך לזירה משפטית.

<יובל אביעד:>
חשוב לי לשאול את השאלה, גם כרפרנט משפטי בתחום התקינה. אני רוצה להבין אם זה מוצר  מזון או למשל חומר ניקוי.

<לילך דחוח:>
זה חומר ניקוי אך אתם טענתם כאן שקיימת הסתברות גבוהה שתיגרם פגיעה בבריאות הציבור.

<יובל אביעד:>
חומר ניקוי הוא לא מוצר  מזון וחוק התקנים מאפשר לממונה על התקינה לקיים אכיפה גם על חומרי ניקוי. לכן השאלה שלך לא רלוונטית.

<לילך דחוח:>
זאת לא השאלה שלי. השאלה שלי היא איך החוק הזה מסדיר אכיפה, ראשית, שוויונית, ושנית, קודם כל פנייה ליצרן.

<נעה בן שבת:>
איך השאלה שלך מגיעה עכשיו לסעיף 156? איך היא קשורה לסעיף? נגיע לזה בהמשך, לסעיפים של ההוראות המינהליות.

<היו"ר מאיר כהן:>
אני עוצר את הדיון. אני ממשיך הלאה.

<נעה בן שבת:>
158.
פטור בתקנות מחובות משווק

השר, בהתייעצות עם שר הכלכלה, רשאי לקבוע פטור או הקלה מהוראות עד סימן זה, לרבות סוגי משווקים, בשים לב לגודלם ולסוג המזון הנמכר על ידם.

הייתה כאן התייחסות לנושא הגודל, למה אפשר להביא בחשבון את היקף הפעילות של המשווק ולעניין התקנות. אדוני, אני חושבת שיכול להיות שזה כן שיקול רלוונטי בקביעת ההוראות. אנחנו כרגע לא נכנסים אבל בכל מקרה ומקרה אפשר לבוא ולהגיד האם זה רלוונטי או לא רלוונטי. מה שכן, אולי אפשר להציע אדוני שתקנות כאלה יהיו באישור הוועדה. אנחנו מדברים כאן על פטור או על הקלה להוראות מסוימות.

<היו"ר מאיר כהן:>
חד משמעית.

<שי פניני:>
אני רוצה להצביע על  משהו מצד אחד יש המון הוראות שבאות להטיל ואז מטילים את זה על מנכ"ל המשרד, על הממונה ועל הגורמים המקצועיים בלי שום פיקוח של הוועדה ואומרים שלא כל דבר צריך להגיע לוועדה. אם אנחנו נבקש בקשת פטור ספציפית בהתאם לגודלנו או לייחוד שלנו, אנחנו נצטרך להגיע לוועדה?

<איציק שמולי (המחנה הציוני):>
זה לא סעיף בשבילך.

<שי פניני:>
זה כן.

<היו"ר מאיר כהן:>
זה ממש לא.

<שי פניני:>
אני מדבר על סעיף 158.

<קריאה:>
רוצים להביא את הפטור לאישור הועדה.

<נעה בן שבת:>
לא כל פטור ופטור. תקנות פטור כאשר השר יגיד שהוא רוצה לפטור משווקים מסוימים.

<היו"ר מאיר כהן:>
הסעיף הבא.

<נעה בן שבת:>
הסעיף הבא הוא סעיף 158א, סעיף בו דובר בוועדה כמה פעמים והוא בא לתת מענה לטענות שהשמיעו המשווקים. עיקרי הדברים הוצגו בדיון.

158א.
חזקה לעניין הוראות מסוימות

(1) חזקה שהמשווק לא הפר את הוראות סעיפים 29(א)(1) ו-(3) עד (5), 30, 32, 33(ב) ו-(ד), 43, לעניין מזון ארוז מראש על ידי יצרן ומיובא ככזה על ידי יבואן אם מתקיימים כל אלה:

(1) המשווק מיישם מערכת אבטחת איכות מסוג המנוי ברשימה שפרסם מנהל שירות המזון באתר האינטרנט או שהמשווק נקט בכל האמצעים הסבירים כדי להבטיח שהמזון שהוא משווק  התקבל מידי עוסק במזון הפועל כדין וכי המזון האמור עומד בדרישות חקיקת המזון.
(2) המשווק נקט בתחום שליטתו בכל האמצעים הנדרשים  לפי דין לשמירה על המזון בהתאם ליתר הוראות חקיקת המזון החלות עליו לעניין  החזקת המזון, הטיפול בו ומכירתו.

(3) ההפרה נוצרה כתוצאה ממעשה או מחדל של אחר, שאינו בשליטתו, או עקב הסתמכות על מידע שסיפק לו אחר כאמור, בנסיבות בהן סביר היה להסתמך על מידע כאמור.
(4) המשווק לא ידע ולא היה עליו לדעת על קיומה של הפרה לגבי המזון.
(5) הפגם במזון לא היה פגם ניכר לעין או ניתן לזיהוי במישוש או בהרחה.
(2) הוראות סימן זה לא יחולו לעניין -

(1) יצרן, יבואן או משווק מהאזור בעת שהם משווקים את המזון שייצרו, ייבאו או שיווקו מהאזור, לפי העניין.
(2) משווק ביחס למוצר מותג פרטי כהגדרתו בחוק הגברת התחרות בענף המזון שמזוהה אתו.

<נמרוד הגלילי:>
דבר שדיברנו עליו עם נציגי הממשלה, גם בסעיף קטן (1) וגם בסיף קטן (2) - בכל האמצעים. בכל האמצעים זה קצת רחב. אני מציע להוריד את זה ולומר באמצעים הסבירים במקום בכל האמצעים.

<זמר בלונדהיים:>
אני מציע שנשמע את כל ההערות ואז הממשלה תתייחס.

<שי פניני:>
על הרשימה דיברנו עם נציגי משרד המשפטים והצגנו להם רשימה יותר מפורטת של סעיפים אנחנו חושבים שאמורים - - -

<היו"ר מאיר כהן:>
יש לך הסתייגות ברורה כמו שאמר עכשיו עמיתך?

<שי פניני:>
סעיף 158(א),  חזקה שהמשווק לא הפר את הוראות סעיפים. אנחנו מבקשים להוסיף לרשימה הזאת את סעיף 7(ג), סעיף 31, סעיף 39(ג)(2), את סעיף 287(1).

<נעה בן שבת:>
סעיף 287 זה סעיף העונשין. ממילא זה יחול עליהם ולא צריך להגיד זאת. אנחנו מדברים על ההוראה המהותית.

<זמר בלונדהיים:>
מה זה סעיף 7? אין סעיף 7.

<קריאה:>
החוק מתחיל מסעיף 25 לצורך העניין.

<שי פניני:>
בסעיף 29(7)(ג).

<נעה בן שבת:>
לא צריך להגיע לסעיפי העיצומים הכספיים כי זה ממילא גובר. זאת חזקה. חזקה שלא הפרת. ההוראה שאומרת שהייתה הפרה - - -

<שי פניני:>
מה זאת אומרת?  אם תסתכלי על סעיף 287 ועל סעיף 288, אלה סעיפים שקובעים שאם הפרת איקס,  אבל ההפרה הזאת לא נמצאת.

<נעה בן שבת:>
כן, אבל אנחנו אומרים  חזקה שלא הפרת.

<זמר בלונדהיים:>
מטילים עיצום כספי על כאילו מעין ריבוע. הריבוע בהתחלה היה ועכשיו הוספנו סעיף סייג, אחריות משווק והוא חלק מזה. אם נכנסת לסעיף האחריות, מבחינתנו אתה בכלל לא בריבוע עליו מטילים עיצום כספי. זה לגבי כל סעיפי העיצומים.

<שי פניני:>
זאת ההערה הראשונה שלנו. ההערה השנייה נובעת לסיפא של סעיף קטן (1). יש בינינו לבין נציגי הממשלה מחלוקת. הסיפא של  הסעיף אומרת שאנחנו כמשווקים צריכים לוודא שהמזון עומד בדרישת חקיקת המזון. חקיקת המזון היא הוראות סימון ובכלל עצם זה שאותו מוצר מתאים למה שכתוב על האריזה. לצורך העניין, אם זה קורנפלקס, לבדוק שהקורנפלקס הוא בטעם תירס ולא בטעם תות. זה למעשה לוודא את ההתאמה בדרישת חקיקת המזון. 

העמדה שלנו כמשווקים היא שכאשר המזון ארוז מראש, אני לא יכול לוודא כל מה שקשור לתכונות שלו וכל מה שקשור לבדיקות של המזון הספציפי הזה מול הוראת החוק. אני כן יכול לוודא שאני קונה מספק טוב, שלאותו ספק יש רישיון יצרן, שיש לו רישיון עסק כמו שדיברו קודם, שאני משלם מחיר ראוי וכולי.

<היו"ר מאיר כהן:>
ברור. עוד הערות. יש לך הסתייגות ברורה?

<נופר טל:>
אני רוצה לתת דוגמה לא למשהו שדיברנו עליו,  לא למקרים קיצונים כמו רמדיה או כמו תנובה והסיליקון בחלב אלא למקרה אחר. מדברים על חקיקת המזון, לאו דווקא לפי החוק הזה, ויש תמונה שאומרת שטונה אפשר לקרוא לה נתחים או פירורים לפי בדיקות של מה קורה. יש עכשיו תביעה ייצוגית נגד הרבה מאוד יצרנים ויבואנים של טונה על האם זאת טונה - - -
<היו"ר מאיר כהן:>
כמה יש? יש שלושה-ארבעה.

<נופר טל:>
לא. יש הרבה.

<היו"ר מאיר כהן:>
יצרנים יש שניים.

<נופר טל:>
יש יצרנים, יש יבואנים. יש. קצרה היריעה מלפרט. אני אומרת שבעצם לפי החוק הזה נכון שלא ראיתי, אבל יש כאן גם חקיקת המזון. אני בעצם צריכה לבקש מאותו יבואן של טונה, וזאת לא רק טונה כי נלך לכל מוצר ומוצר, לדעת, להציג לי בדיקות מעבדה, לראות  שהמוצר הזה בעצם עומד בחקיקת המזון כי חקיקת המזון לא מסתכמת בפרק ז' בחוק ההסדרים אלא היא כוללת את החוק לקידום התחרות בענף המזון, היא כוללת תקינה, היא כוללת חקיקה של גורמים אחרים, של משרד החקלאות, של משרד הכלכלה, של המשרד להגנת הסביבה.

<היו"ר מאיר כהן:>
מה ההסתייגות שלך?

<נופר טל:>
אני חושבת שהסיפא לסעיף, אם היא תישאר, לא רק שלא נוריד את יוקר המחייה אלא העלויות שינבעו מהחובות האלה, רק ייקרו את העלויות.

<נעה בן שבת:>
אני חושבת שאת לא צודקת בעניין של  מה כוללת חקיקת המזון.  היא כוללת את פרק זה, תקנות לפיו והוראות המנהל, ויש לנו ארבע הוראות מנהל, תקנים רשמיים, חוק הפיקוח על מצרכים ושירותים וצווים מכוחו, צווים שיוציא בהסכמת שר הבריאות - - -

<נופר טל:>
תקנים רשמיים.

<נעה בן שבת:>
תקנים רשמיים, זה לא החוק להגבלת התחרות בענף המזון.

תקנות שהתקין שר הבריאות לפי סעיף 10(א) לחוק.

<רוני סורקיס:>
אנחנו הגדרנו במטרות החוק את אחת ממטרות החוק שהיא בעצם להוזיל את מחירי המזון במדינת ישראל.  מטילים כאן דברים שהם בלתי ניתנים ליישום ו/או והיה ונצטרך לעשות אותם, המחירים שאנחנו נשלם והציבור ישלם אותם, הם גדולים מאוד.

<היו"ר מאיר כהן:>
מה ההסתייגות?

<רוני סורקיס:>
ההסתייגות שלי ספציפית. כאשר אנחנו לוקחים את סעיף 158(א)(3), כתוב שההפרה נוצרה כתוצאה ממעשה או מחדל של אחר שאינו בשליטתו של המשווק לצורך העניין. אם ניקח לצורך העניין, אנחנו החלנו את כל הסעיף הזה, 158(א)(1) על מזון ארוז מראש. הדבר הזה לפי דעתי צריך להיות מוחל על מזון בכלל ואני אתן לך דוגמה ואני גם אסביר למה.

כאשר אני קונה עגבניות, אנחנו מבצעים מערכת בקרה על פירות וירקות מאוד מאוד מקיפה אלא שהיא מתחילה במגדל והולכת לכל אורך השרשרת. והיה ואני צריך לבוא ולבדוק את אותו מגדל גם בבית, כלומר, גם כשהוא מגיע אלי למרכז הלוגיסטי, ואני עושה את זה רק במוצרים שהם לא בפיקוח שלי כל הזמן, אני עושה בדיקת מעבדה.

<היו"ר מאיר כהן:>
אתם קונים שטחים?

<רוני סורקיס:>
כן.

<היו"ר מאיר כהן:>
כשאתה קונה שטח, אתה בא לחקלאי ונותן לו מפרט של איזה דישון אתה רוצה?

<רוני סורקיס:>
נכון. אלא שאני לא יכול להתחייב מראש על כל השטחים ולכן יש לי ספקים שקוראים להם ספקים במסלול אדום. ספקים כאלה, אני בודק אותם אצלי.

<היו"ר מאיר כהן:>
כשהם באים לחנות.

<רוני סורקיס:>
אני בודק אותם במרכז הלוגיסטי אלא שקודם כל, זה עולה הרבה כסף כי אני חייב לעשות בדיקה מהירה. בדיקה מהירה, יש בארץ שני מכשירים בסך הכול שמסוגלים לבצע בדיקה מהירה וזה מוגבל לעשר בדיקות ביום ולא יותר מזה. זאת אומרת, אם אני לא מכניס את זה לבדיקה מהירה, הסחורה הזאת מחכה לתוצאות שלושה ימים. סחורה חקלאית כמו שאתה יודע, יש סוגים של סחורות שאם אני מחזיק אותן שלושה ימים אצלי במחסן, אני איבדתי בערך חצי מהתוצרת. אם אתה מחר תחייב אותי - - -

<היו"ר מאיר כהן:>
או שמהעגבניות אתה עושה מטבוחה.

<רוני סורקיס:>
או שאני עושה מטבוחה או לא משנה מה, תבחר מה שאתה רוצה ואנחנו נעשה את הכול, אבל זאת לא המטרה.

<נעה בן שבת:>
אבל איפה מחייבים אותך? מחייבים אותך לנקוט באמצעים הנדרשים כדי לראות שההפרה היא לא אצלך.

<קריאה:>
אמצעים סבירים.

<נעה בן שבת:>
אתה מתאר את האמצעים כבלתי סבירים ולכן הם כנראה חורגים מהרף. לא חייבו אותך.

<רוני סורקיס:>
אני מדבר על כך שהסעיף הזה מתיר ומקל אך ורק במזון ארוז מראש ואני אומר שהיה ואני עשיתי ככל שביכולתי על כל המזון, אם זה צריך להיות על כל המזון, וצריך להתבצע תחקיר ולראות מי אחראי לזה.

<היו"ר מאיר כהן:>
בסדר. אנחנו מרכזים את התגובות ואחר כך ניתן תשובות.

<עופר ברמן:>
אני רוצה להמשיך את הנושא הזה של שיווק סחורה חקלאית. רוני דיבר על שופרסל שבודק אבל חמישים אחוזים או יותר מהסחורה לא נבדקת בכלל ומגיעה לשווקים, אם אלה שווקים פתוחים ואם אלה מקומות אחרים ובכלל לא בודקים שום דבר. אני חושב שצריך לעשות סדר בקביעה מי אחראי, מאיפה עד איפה. 

<היו"ר מאיר כהן:>
דיברנו על הסוגיה זאת. אמרו משרד הבריאות.

<עופר ברמן:>
כן, אבל אף אחד לא נותן כאן את המענה מה עושים הלאה עם הנושא הזה.  אם לא תוחמים אחריות, למשל מגדל, הוא אמור להיות באחריות של משרד החקלאות מהשלב שהוא בכלל מתחיל לגדל ועד הסוף.

<היו"ר מאיר כהן:>
אני חייב להגיד לך שלמיטב ידיעתי – יכול להיות שאין לי -  המגדלים המסודרים ולא הפיראטים, יש כאלה, הם תחת רגולציה לא קלה. לא צריך לקנא בהם. 

<עופר ברמן:>
שיהיה להם איזשהו מסמך שהם יוכלו לתת לרשת השיווק שהם תחת רגולציה ותחת פיקוח ושהם בעצם לא מרססים בחומרים שאסור לרסס בהם.

<אלי גורדון:>
משרד החקלאות לא כאן, אבל אני יכול להתייחס. אני חושב שיש כאן פערי  תפיסה לעניין של אחריות ומה התפקיד של רשת השיווק. יש כאן פערי תפיסה מבחינת מנהלי  אבטחת איכות של רשתות השיווק שנמצאים כאן. לדבר  על זה שכל אחד צריך לקחת אחריות במקטע שלו וכשאנחנו תוקפים את הסוגיה של מה האחריות של הרשת כלפי צרכן, בסופו דבר – זאת התחושה שלי, ויכול להיות שאני טועה – אנחנו רואים כאן שיש כאן ניסיון לצמצם ככל הניתן את האחריות. אנחנו בדעה שזה לא נכון. אנחנו נתנו מענה הוגן וסביר לאותם מקרים בהם יש צדק באמירות שלכם לגבי מזון ארוז מראש, אבל לגבי מוצרים שהם בתפזורת, שיש לכם נגיעה בכל הנושא של המכירה של אותם מוצרים, אנחנו לא חושבים שזה נכון.

לכן להרחיב בסוגיה  הזאת, אין טעם.

<עופר ברמן:>
אני רוצה לענות. קודם כל, במקרה טיב טעם – זאת דוגמה  - כרשת היא היחידה בארץ שיש לה תקן איזו לרשת סופרמרקטים ואנחנו בהחלט לא מורידים מהאחריות אלא להפך, אנחנו היום בודקים חומרי הדברה באופן וולנטרי ועושים זאת מטעמנו כי זה חשוב לנו. 

<היו"ר מאיר כהן:>
אתם בודקים כשזה מגיע הביתה או אתם עושים את זה בשלב מוקדם יותר?

<עופר ברמן:>
אנחנו עושים את זה כשזה מגיע אלינו לחנויות. דוגמים. גם משרד הבריאות דוגם. הם דוגמים ואנחנו דוגמים. לכן אנחנו לא מסירים אחריות אלא להפך. אני מדבר כאן על אכיפה אי שוויונית בנושא הזה כמו בהרבה נושאים אחרים. כלומר, אם אתה גדול ואתה משקיע, יש אי שוויון באכיפה כי אלינו באים לדגום ואלינו באים בטענות. אספר לך על  מקרה קיצוני. ייבאנו אגסים אדומים-ורודים מחוץ לארץ והייתה שם חריגה בשיעור חומרי ההדברה. אני עברתי שימוע למה החריגה, למרות שהתקן בחוץ לארץ מתיר והתקן בארץ לא מתיר. היבוא היה באישור של גורמים מוסמכים, אם זה משרד החקלאות ומשרד הבריאות, לא יודע. האכיפה צריכה להיות שוויונית. אנחנו הולכים קדימה, בנושא אבטחת איכות אנחנו מתקדמים בצורה מיטבית.

<זאב שמואל פרידמן:>
אני חייב להביע את ההרגשה הקשה כי בסך הכול אנחנו כצרכנים באים  לקנות משהו ולקבל מוצר מסוים ואנחנו מקווים שמי שמשווק לנו את המוצרים ביצע את כל מה שמוטל עליו. כל הסעיף הזה הוא בעצם סעיף שמקים חזקה ובעצם אנחנו נותנים פטור לפטור. אם הוא בדק והוא עשה את כל מה שצריך כדי שאני אהיה בטוח, אין שום בעיה. יש מקומות בהם אנחנו אומרים שניתן לו גם חזקה שהוא עשה את הדברים, גם אם הוא לא עשה בפיקס את כל הבדיקות הנדרשות.

אם תסתכל בסעיף קטן  (1), יש  לך מונח של סבירות ובסעיף קטן (2) גם יש מונח של סבירות. גם בסעיף קטן (3) יש מונח של סבירות. בסך הכול מבקשים  מהם לעשות פעולות סבירות על מנת לוודא שאנחנו הצרכנים לא ניפגע. יש דבר מאוד פשוט וברור. כאשר אני כצרכן פונה אל משווק,  צריכים לדעת שהמשווק הזה לפעמים קונה גם מיצרנים קטנים ומערכת היחסים היא לכמה כיוונים. זאת אומרת, יכול להיות משווק גדול עם יצרן גדול, יכול להיות גם משווק גדול עם יצרן קטן.
<היו"ר מאיר כהן:>
תודה. הבהרת את הנקודה שלך.

<שרית כספי אורון:>
אני רוצה להבהיר כמה אי הבנות. אנחנו עובדים על הנושא הזה כבר כמה שנים. לא סתם רשתות השיווק, היכן שאנחנו יודעים שהמחירים יותר גבוהים כמו בשופרסל וטיב טעם – וסליחה – אבל הם אלו שמקיימים את הפיקוח הפרטי. למה הם עושים פיקוח פרטי על התוצרת החקלאית? כי חסר במדינת ישראל הפיקוח הזה.

מה אנחנו באדם טבע ודין מחפשים זה את השוואת השדה ושגם המרכול הקטן ליד הבית, המרכול השכונתי, יכול לסמוך על התוצרת שמגיעה אליו. כרגע, בניגוד לחוויה שלך כיצואן, כחקלאי שמייצא לחוץ לארץ,  על החקלאים שמייצרים אך  ורק לשוק המקומי, אין עליהם אפילו מרשם חקלאים. משרד החקלאות, אין לו מושג מי החקלאים במדינת ישראל. אין חובת רישוי עסק, אין פיקוח, יש חקלאים רבים מדי שמעולם לא נבדקו והתוצרת שלהם נמכרת לכל בית בישראל ולא נבדקה.

אנחנו לא באים כאן להציע שמשרד הבריאות יהיה אחראי על המזון מהשדה ועד הצלחת. אנחנו כן   באים להגיד בהתחשב בפיצול הסמכות, חוק המזון ייתן אמירה שאיכות המזון צריכה לקבוע גם על התוצרת החקלאית ושמשרד החקלאות יהיה המבצע של הסעיפים האלו בחוק, אבל שהאמירות יבואו כאן כי בכל החקיקה של החקלאות – אם זה הגנת הצומח ואם זה חוק של הסטנדרטים – אין אמירות לא של עקיבות ולא של חובת יצרן. יותר מכך ויותר בעייתי מכך, חוק הסטנדרטים – ייצור הצמח ושיווקו – לא תקף. הוא נחקק לפני כמעט חמש שנים ועדיין אין תקנות לנוהל הבסיסי. החוק עוד לא מיושם והוא נתקע. אם כן, יש כאן איזשהו פער גדול.

<היו"ר מאיר כהן:>
תודה. משרד הבריאות, אתה חוזר על תשובתך לגבי הוועדה המשותפת של החקלאות והבריאות.

<אלי גורדון:>
לא. אני לא אחזור אלא אני פשוט אבדוק את הטענות.

<היו"ר מאיר כהן:>
חברים, אנחנו נענה לסעיפים שרשמנו. לאחר שאתה תענה אנחנו נצא להפסקה עד 12:30. כאמור, הישיבה תסתיים בשעה 2:00.

<זמר בלונדהיים:>
לאחר שיג ושיח עם המשווקים, מקובלת עלינו ההצעה להוריד את המילה "כל" בפסקה (1)  ולהסתפק במונח "האמצעים הסבירים".

לגבי רשימת הסעיפים. התבקשנו להוסיף כמה סעיפים. אי שם בצד את סעיפי  העיצומים שאני מבין שאתם מקבלים את ההסבר שלנו שלא נדרש. לגבי הסעיפים האחרים אנחנו נמצה את השיח אתם ונבוא לישיבה הבא עם תשובות.

<היו"ר מאיר כהן:>
בסדר. תודה. אנחנו יוצאים להפסקה. נחדש את הישיבה בשעה 12:30.

<(הישיבה נפסקה בשעה 12:00 ונתחדשה בשעה 12:30.)>
<היו"ר מאיר כהן:>
אני מחדש את הישיבה. השעה 12:30 ואנחנו ממשיכים בדיון. אנחנו בתת-סימן  ב': הבטחת עקיבות המזון על ידי עוסק במזון.
<נעה בן שבת:>
סימן ב': הבטחת עקיבות המזון על ידי עוסק במזון

לפני שניכנס לתת הסימן, ההוראות כאן הן הוראות רחבות והן נוגעות לעקיבות המזון על ידי עוסק במזון במובן הרחב. הן ממשיכות את מה שביקשת קודם, לברר עם מי אתה מתקשר או לשמור את המסמכים וגם עם הוראות עקיבות שהיו לנו בפרק של היצרן ובפרק של היבואן, הוראות עקיבות ספציפיות אבל  השאלה אם אנחנו באמת נמצאים כאן בפרק של המשווק או בסימן המשווק, האם אנחנו במקום הנכון מהבחינה הזאת. הן באמת הוראות כלליות.

<זמר בלונדהיים:>
נבדוק את ההערה הזאת. אני מסכים שיש מה לבדוק.

<נעה בן שבת:>
159.
הגדרות –

בתת סימן זה –

"זיהוי מזון שהועבר" – בהתאם להוראות שנקבעו לפי סעיף 163(1).


"מזון פטור" – כהגדרתו בסעיף 153(ב).

אלה אותם מזונות שקראנו שהם פטורים מרישיון ייצור או מתעודת יבואן רשום.


"פרטי עוסק" – פרטים שבמסמכים אלה:

(1) תעודת משלוח או תעודת משלוח וטרינרית כהגדרתה בסימן ח' לפי העניין.
(2) חשבונית עסקה הכוללת לגבי מזון שאינו פטור גם את הפרטים לעניין שם היצרן, שם המזון ומספר רישיון הייצור שלו  או את שם היבואן של המזון ומספר תעודת היבואן הרשום שלו לפי העניין.
לגבי מזון פטור, העתק של אחד המסמכים הנדרשים בסעיף 153(א) ואני מניחה שזה בא בנוסף לדרישה של למשל תעודת המשלוח. לא כל כך ברור האם זה עומד בפני עצמו, המסמכים הנדרשים בסעיף 153, או שזה בא בנוסף למשל לתעודת המשלוח. רציתי לבקש הבהרה לעניין הזה.

<היו"ר מאיר כהן:>
תחדדי שוב את השאלה.

<נעה בן שבת:>
אנחנו אומרים שלגבי מזון פטור – אני מתייחסת לפסקה (3) – מבקשים העתק של אחד המסמכים הנדרשים בסעיף 153(א). דיברנו אז על אותו רישיון, אם יש לו רישיון עסק בתוקף, האם לאותו אדם יש אישור - - -

<היו"ר מאיר כהן:>
העתק של אישור או תעודה  תקפה אחרת מאת הרשות הממונה על סוג המזון. זה בנוסף?

<נעה בן שבת:>
 השאלה אם זה בנוסף לתעודת משלוח. האם לגבי מזון פטור צריך גם את המסמכים של 153(א), זאת אומרת רישיון עסק, וגם תעודת משלוח וחשבונית.
<היו"ר מאיר כהן:>
תשובה מלאה.

<אלי גורדון:>
חיובי.

<נעה בן שבת:>
אנחנו פשוט נוסיף את המילים לגבי מזון פטור בנוסף לאמור בפסקאות (1) ו-(2). צריך להוסיף את המילה "גם". גם העתק של אחד המסמכים.

<קריאה:>
תוכלו להגיד את זה שוב? מה החובה לגבי מזון פטור.

<נעה בן שבת:>
לגבי מזון פטור, אנחנו אומרים גם העתק של אחד המסמכים הנדרשים בסעיף 153(א).

<היו"ר מאיר כהן:>
נוסיף את המילה "גם".

<נעה בן שבת:>
זאת אומרת, גם הנושא של תעודת  משלוח, גם חשבונית עסקה, אם כי בחשבונית העסקה לא צריך יהיה לכלול את הפרטים של היצרן כי זה לא רלוונטי ומחליפה את זה אותה הוראה בפסקה (3).

<היו"ר מאיר כהן:>
הערות לסעיף.

<רז הילמן:>
יש מקרים שנותנים מזון כדוגמאות לתועמלנים. במצב כזה בדרך כלל לא תהיה העברה. האם חשבו על זה? האם יש סעיף שיכול לתת פתרון למקרים כאלה?

<נעה בן שבת:>
זה מזון פטור, נכון?

<רז הילמן:>
לא בהכרח פטור. זה מזון שבא עם אישור ועם הכול, אבל עכשיו מחלקים אותו כדוגמיות לצרכים כאלה ואחרים.

<נעה בן שבת:>
הוא הובא כדוגמת מזון? דוגמת מזון אפשר לכתוב בתקנות.

<רז הילמן:>
הוא הובא בפורמט אחר של אריזה או אולי אפילו בפורמט הרגיל של המכירה ונותנים אותו כדוגמאות. זה קורה היום בכל מיני קטיגוריות של מוצרים.

דבר שני. חשבונית עסקה לא מוגדרת ואנחנו חושבים שצריך לכתוב חשבונית עסקה או משהו שקיל לזה, איזשהו מינוח אחר כי לא לכל קוראים חשבונית עסקה.

<היו"ר מאיר כהן:>
אתה הולך ל-153.

<רז הילמן:>
ל-159(2). אני אומר שלא תמיד קוראים למסמך בו כתובים הדברים האלה חשבונית עסקה אלא לפעמים יש לזה מינוח אחר. חשבונית עסקה או איזשהו מסמך שקיל שכולל את הפרטים של העסקה.

<קריאה:>
מה למשל?

<רוית ארבל:>
חשבונית מס לצורך העניין.

<רז הילמן:>
זאת לא תמיד חשבונית מס.

<רוית ארבל:>
אני אומרת שזה מסמך שיכול להספיק.

<רז הילמן:>
כן. בדיוק. אלה יכולות להיות כל מיני חלופות.

<נעה בן שבת:>
אבל אתה רוצה מסמך שיהיה מספיק.

<רז הילמן:>
אני רוצה להגדיר את זה כמשהו רחב ולא מצומצם.

<היו"ר מאיר כהן:>
איזה עוד הערות יש לך?

<רז הילמן:>
הערה אחרונה לעניין הזה. מוסיפים כאן דרישה שגם מספר רישיון הייצור או מספר רישיון היבואן יופיע בפרטי העוסק. היום זה לא דבר שקיים ושנוהגים לכלול. הוסבר לי שבמערכות המידע היום הרובריקות שמאפשרים למלא בהן פרטים לא כוללות עוד חלון קטן שבו אפשר לכתוב גם את   מספר רישיון יבוא ומספר שם היצרן. אני אתן כדוגמה את אותו ואן-סייל שתיאר רוני בדיון הבוקר. יכול להיות מישהו שמגיע לפיצוציות עם אלפי מוצרים ממאות יבואנים ויצרנים שונים ובחשבונית שלו שכוללת פירוט על כל מוצר ומוצר שהוא מוכר, זה מי היבואן, אין מקום להוסיף במערכת המחשוב גם את רישיון היצרן. 

<נעה בן שבת:>
תשדרגו את זה. תוסיפו שדה.

<רז הילמן:>
אלה עלויות. אני חושב שיש לי הצעה לפתרון בעניין הזה. בסך הכול כל משווק, אם כתוב לו טבלת שוקולד מאה גרם, הוא יודע, לעצמו יהיה מאחורי הקלעים איזשהו מסמך שעושה המרה. אם באים אליו ושואלים אותו מי היבואן ומה המספר שלו והוא יכול לדעת. לדעתי זה צריך להספיק. זאת אומרת, אצלו במשרדים צריך להיות  אפילו קובץ אקסל פשוט שבו הוא יודע כל ספק וספק מה מספר היבואן ומה מספר היצרן שלו.
<קריאה:>
הערת שוליים. לשדרג את המערכות, מעבר לזה שזה באמת דורש משאבים – בחוק המזון היינו צריכים לעדכן דברים במערכות – גם רשויות היום, כשאומרים ליצור עוד שדה, יש לנו בעיות אתן כי גם לרשויות  יש נתונים מסוימים וכשאני אומרת להם שיש כמה בעלים לנכס, הם אומרים לי אין, זה מוגבל, זה מה שאנחנו יודעים להקליד. זה לא אנחנו אלא אלה יצרני  מערכות המחשוב.

<היו"ר מאיר כהן:>
יש עוד הערות? אין. משרד הבריאות ומשרד המשפטים.

<אלי גורדון:>
ראשית כל, אפשר לקבל את הבקשה להרחיב הגדרה. אני אתחיל בהגדרה  חשבונית עסקה אבל אני רוצה להבין מה המסמך שהוא שקיל לו.  בסך הכול המטרה כאן היא להגדיר מסמך שיהיה ללא עוררין, מסמך שכן ניתן לבדוק אותו.

<היו"ר מאיר כהן:>
מה אתם מציעים? רוית, את רצית להגיד משהו לגבי מסמך שהוא שקיל. 

<רוית ארבל:>
הערנו שלצורך העניין חשבונית מס יכולה להיות חלופה. כרגע הניסוח הוא כזה שאפילו עם  חשבונית מס, הוא לא יעמוד בחובת העקיבות.

<היו"ר מאיר כהן:>
מקובל עליכם?

<קריאה:>
תעודת משלוח.

<היו"ר מאיר כהן:>
מקובל עליכם שתעודת משלוח, חשבונית מס, שזה יהיה מסמך שקיל? משרד המשפטים.

<נעה בן שבת:>
תעודת  משלוח זה בסעיף אחר.

<זמר בלונדהיים:>
אנחנו נבדוק את זה.

<אלי גורדון:>
השאלה אם יש רשימה סגורה או כל מסמך אחר שמחר בבוקר יהיה.

<היו"ר מאיר כהן:>
תחליטו אתם. תחליטו שעוד ארבעה-חמישה עד עשרה מסמכים. אני לא יודע מה אבל אתם תחליטו.

<נעה בן שבת:>
תעודת  משלוח עומדת בפני עצמה כאן.

<זמר בלונדהיים:>
הכוונה היא חלופית.

<היו"ר מאיר כהן:>
זה לא להוסיף עוד  משהו.

<קריאה:>
למה לא מספיקה רק תעודת  משלוח?

<היו"ר מאיר כהן:>
לא גם וגם.  משהו חלופי. משהו שקיל.

<זמר בלונדהיים:>
הערה, רק כדי לעשות סדר. כרגע הרשימה היא של שלושה דברים שצריכים  לשמור. מה שהיושב ראש מתכוון זה שנוסיף למסמך השני שנקרא חשבונית עסקה גם חלופות נוספות, כך שבמקום חשבונית עסקה יהיה למשל חשבונית מס. זה לא במקום האחרות.

<יפעת זליקוביץ':>
אם אני רשת ויש לי סניפים, בכל סניף אני לא יכולה לשים חשבונית עסקה. יש תעודת  משלוח.

<היו"ר מאיר כהן:>
על זה התווכחנו לפני כשעתיים. בעידן הדיגיטלי אפשר. גם אם זה נמצא במקום מסוים, אפשר לנייד את זה בשלוף.

<יפעת זליקוביץ':>
אבל אין חשבונית. החשבונית היא מול החברה. בסניף אין חשבונית. יש לי תעודת משלוח. אני לא אוכל לתת גם וגם.

<היו"ר מאיר כהן:>
משרד הבריאות.

<אלי גורדון:>
אנחנו נצטרך לבדוק את זה מולם.

<נתי ויטנברג:>
עולה כאן בעיה שאתה עובד עם סיטונאים והם הרי מקבלים מכמה ספקים ופעם הם יביאו לך מספק כזה ופעם מספק אחר. אין להם שום מקום בתעודה להתעסק עם נושא היצרנים או היבואנים. יש כאן סעיף מאוד מגביל.

<אלי גורדון:>
מצד שני כל המטרה של הסעיף הזה היא ליצור עקיבות וכדי שאותו סיטונאי בעת הצורך כן ידע לזהות ממי הוא קיבל את המזון. הוא צריך לדעת להצביע עליו. באיזה דרך הוא יוכל להצביע עליו?

<נתי ויטנברג:>
אנחנו  מסכימים על המטרה. אני מדבר על הישימות בשטח. היא לא תקרה.

<היו"ר מאיר כהן:>
למה לא?

<נתי ויטנברג:>
כי גם היום כשאני עובד עם חברות כיועץ - - -

<היו"ר מאיר כהן:>
אז מה הועילו חכמים בתקנתם? הרי זה אחד מנושאי הליבה של החוק. אתה לא תוכל לקחת מכל מיני חאפרים.

<נתי ויטנברג:>
זה ברור. אני רוצה להסביר. גם היום, כשאני כיועץ לחברות קייטרינג למשל שעובדות המון עם סיטונאים, אתה מבקש מהם דבר מאוד פשוט ולגיטימי, שייתנו לך את רשימת היצרן של כל הסיטונאים שאתם עובדים אתם אחת לשנה. הם לא נותנים. הם לא מסוגלים לתת את זה. עכשיו אני יורד אתם לפירוט. כשאני קונה ממכם שימורי מלפפון חמוץ, פעם זה מפרי חן, פעם זה מפרי זה, פעם זה מאיזה ספק אחר וכל פעם הוא צריך לשחק עם הספקים. הוא לא יעמוד בזה.  כמה שאלי צודק, אני רואה את זה בישימות  בשטח. בדברים הפשוטים קשה מאוד לקבל מענה.

<היו"ר מאיר כהן:>
אנחנו רוצים לשנות ישימות של שטח. הקיבעון הזה אצלכם  קצת מדאיג אותי. אם זה לא קרה עד עכשיו, אז זה לא יקרה? 

<נתי ויטנברג:>
אדוני צודק, אבל אנחנו חיים את המציאות.

<קריאה:>
בסוף מתבצעת עסקה. איזו אינפורמציה מועברת בעסקה שמתבצעת היום?

<נתי ויטנברג:>
היום תעודת   משלוח. בהרבה מקומות בסוף חודש יש חשבונית מס ואין חשבוניות מס במהלך החודש.

<קריאה:>
תעודת  משלוח כוללת את פירוט המוצרים ומי היצרן?

<נתי ויטנברג:>
את פירוט המוצרים.

<קריאה:>
ומי היצרן של כל מוצר?

<נתי ויטנברג:>
לא.

<היו"ר מאיר כהן:>
את זה אנחנו רוצים לשנות.

יש עוד הערות לסעיף 159?

<רז הילמן:>
השאלה הראשונה שלי לא קיבלה מענה. מה שמחלקים כדוגמאות. אם יש איזשהו סעיף שיכול לתת פטור.

<שי פניני:>
אפשר הערה בעניין הזה? בסעיף עצמו יש חובה על המשווק לקבל את המסמך אבל אין חובה על היצרן או על היבואן לתת את אותו מסמך. הרי תעודת המשלוח לא מוצגת  על ידי. אני  מקבל אותה וגם את חשבונית  העסקה, אני מקבל מאותו ספק או מאותו יבואן.

<היו"ר מאיר כהן:>
הדרישה שלך תחייב אותו. 

<שי פניני:>
לא. אני לא יכול להגיד לו. יש לו קושי לומר לו שישנה את תעודת המשלוח שלו. 

<נעה בן שבת:>
יש את סעיף 160 ו-161 לפיהם יש חובה על מעביר המזון ויש חובה על מקבל המזון ואלה חובות מקבילות. הוא צריך לרשום אצלו את הנתונים.

<שי פניני:>
מה אני עושה אם אני לא מקבל? אני מפסיק לעבוד אתו?

<היו"ר מאיר כהן:>
רגע. בוא נגיע לסעיף הזה ונדון.

יש עוד הערות לסעיף 159? תודה. אנחנו עוברים לסעיף 160.

<אלי גורדון:>
אנחנו נבדוק את הסוגיה של דוגמאות המזון.

<היו"ר מאיר כהן:>
אני הבנתי שזה פטור. 

<זמר בלונדהיים:>
לא. היה מקום אחר שנתנו לזה מענה אבל לא נתנו לזה מענה כאן. אנחנו נבדוק את זה.

<לילך דחוח:>
אלי, אתם גם תתנו מענה על העניין של מספר רישיון יצרן או מספר רישיון יבואן על גבי חשבונית העסקה?

<היו"ר מאיר כהן:>
זה ברור מאליו. אנחנו לא דנו בזה.

<נעה בן שבת:>
הטענה הייתה שאי אפשר להכניס את זה לשדות של  חשבונית עסקה.

<לילך דחוח:>
אז יש לי הערה בעניין.

<זמר בלונדהיים:>
נבדוק את זה אבל אני חושב שנוכל להפריד את זה כי ברמה המהותית רצינו שיהיה את הנתון הזה, אבל אם יש לו אותו בדרך אחרת, זה בסדר. אנחנו נבדוק.

<לילך דחוח:>
בסדר. כי בחשבונית עסקה אין דרך אחרת.

<היו"ר מאיר כהן:>
לא על הטופס.  יש אותו בדרך אחרת.

<זמר בלונדהיים:>
נבדוק את זה אבל אם אכן יש בעיה בטופס, נתייחס.

<היו"ר מאיר כהן:>
אנחנו עוברים לסעיף 160. אין יותר הערות לסעיף 159.

<נעה בן שבת:>
160.
הסדרת עקיבות המזון על ידי מעביר מזון

(1) לא יעביר עוסק במזון מזון לעוסק במזון, בתת-סימן זה – מקבל מזון, אלא אם כן קיבל ממקבל המזון פרטים אלה לגביו ותיעד פרטים אלה יחד עם  פרטים המאפשרים את זיהוי המזון שהועבר.

(1) שמו המלא.
(2) פרטי העוסק שלו.
(3) מען עסקו, ואם אין לעסקו של מקבל המזון מען קבוע, מקומות שבהם הוא עוסק.

(2) עוסק במזון שהעביר מזון לעוסק במזון אחר במסגרת שיווק קמעונאי  לא יהיה חייב לקבל ממנו את הפרטים כאמור  בסעיף קטן (א).
(3) עוסק במזון שמעביר מזון מחוץ לישראל במסגרת ייצוא, לא יהיה חייב לקבל מהגורם שאליו העביר את המזון פרטים כאמור בסעיף קטן (א).

<היו"ר מאיר כהן:>
את רוצה לחדד?

<נעה בן שבת:>
כן.  אנחנו מדברים כאן על החובה של מעביר המזון לשמור את המסמכים של  אותם גורמים אליהם הוא העביר את המזון. שוב, אנחנו מדברים על שם, על פרטי העוסק, אותם פרטים שנכללו בהגדרה אליה התייחסנו עכשיו, פרטים שנקבעו בתעודת המשלוח, בחשבונית עסקה ובמזון פטור באחד המסמכים לפי 153 ומען העסק.  יש כאן חריג לשיווק קמעונאי. 
אנחנו רוצים לדעת האם  כאשר אנחנו מדברים על תיעוד, האם אנחנו מדברים על קביעת מסמכים כי במקומות אחרים בחוק מדברים על שמירת מסמכים ולא על תיעוד ואני מבקשת לדעת האם אנחנו מדברים על אותו הדבר. לגבי הנושא של השיווק הקמעונאי, השאלה היא  על איזו סיטואציה אנחנו מדברים. העוסק מעביר במסגרת שיווק קמעונאי, האם  הכוונה היא שמקבל המזון הוא צרכן, האם יכול להיות שמקבל המזון הוא בית אוכל, מי הוא מקבל המזון באותה סיטואציה בה יש את הפטור בסעיף קטן (ב).

<זמר בלונדהיים:>
קודם כל, המונח "ובלבד שתיעד פרטים אלה", הכוונה היא שהוא אכן צריך לשמור אותם. לא נכנסנו איך כדי להקל. כל עוד בביקורת אני אוכל לבוא אליו ולהגיד לו איפה הפרטים והוא מראה לי אותם, לא כל כך משנה לנו איך הוא שומר אותם.

בסעיף 157 אנחנו בעצם אומרים המשווק ישמור את האישורים ואת המסמכים הנדרשים לפי 160 ו-161  וכדי  להבהיר הייתי אולי מוסיף שם את המילה "הפרטים" ואז יהיה ברור שהוא בעצם צריך לשמור את הפרטים. איך? תשמור איך שנוח לך ואנחנו לא נכנסים לזה. עסק קטן יכול לשמור את זה על דף עם עיפרון, עסק גדול ישמור את זה כנראה אחרת, הכול בסדר.

<היו"ר מאיר כהן:>
מה לגבי סעיף קטן (ב)?

<זמר בלונדהיים:>
לגבי סעיף קטן (ב), הועלתה טענה שבסעיף (א) אנחנו עשויים לשים מכשול בפני עיוור כי אם איזשהו עוסק, איזושהי רשת גדולה מוכרת מוצר מסוים במבצע, יכול להיות שאיזשהו בעל מכולת, שהוא בעצם עוסק, ירצה לבוא ולקנות את המוצר אצלה ולמכור אותו אצלו ביוקר. בעצם  אנחנו בסיטואציה שעוסק שמעביר לעוסק כי הוא בעל הסופר קנה ולא הזדהה ולסופר הגדול לצורך העניין אין שמץ של מושג שהוא מוכר לעוסק אחר ולא לי, גורם פרטי. הרעיון היה להבהיר שבנסיבות האלה, אם במקרה אתה מוכר למישהו שהוא רוצה את זה בשביל העסק שלו, אז כל עוד לא ידעת – וזאת לא מערכת יחסים רגילה שהוא בא למשרדים ועושה הזמנה – לא חלה עליך החובה לקבל ממנו את הפרטים שלו.

<נעה בן שבת:>
אני  חושבת שיהיה צריך להבהיר את זה בנוסח כי זה לא כל כך ברור.

<זמר בלונדהיים:>
אין בעיה. אם הנוסח לא מספיק ברור – זאת הכוונה.

<היו"ר מאיר כהן:>
אגב, זאת תופעה נפוצה במחוזותינו. 

<זמר בלונדהיים:>
מסתבר.

<היו"ר מאיר כהן:>
בשבוע שעבר שמעתי על קנייה של בקבוקי קולה מ-מגה. מוכרים את זה בקיוסקים קטנים.

<לילך דחוח:>
מישהו הפסיד.

<רז הילמן:>
מפנים כאן שוב להגדרה בסעיף 159 של פרטי העוסק. כאשר מדברים על יבואן ויצרן שמוכרים למשווק, פרטי העוסק לא רלוונטיים. מספיק שהם מקבלים ממנו את השם שלו וב-(2), במקום "פרטי העוסק" את מספר עוסק מורשה שלו. תעודת המשלוח לא רלוונטית.

<היו"ר מאיר כהן:>
למה שיתעקשו על פרטי העוסק? בבקשה, תבהיר את ההשגה שלך.

<רז הילמן:>
למשווק אין את מספר היבואן ואת מספר היצרן. למשווק יש מספר ח"פ. זה מה שיש לו. אם יש לך את השם שלו, את מספר ח"פ שלו ואת הכתובת שלו, זה מה שאתה כמי שמוכר לו צריך. אני חושב שכאן כתבו פרטי עוסק לפני שהגדירו ב-159 את פרטי העוסק. נראה לי שזה אולי מה שקרה כאן. פרטי עוסק, לפני החוק הזה אפשר היה לחשוב שפרטי עוסק זה או ח"פ או עוסק מורשה ואז זה הגיוני אבל עם ההגדרה של הסעיף הקודם, זה נראה לי קצת מוצא מההקשר.
<זמר בלונדהיים:>
יכול להיות. אנחנו נבדוק את זה. זה לא רק ח"פ אלא זה יכול להיות גם עוסק מורשה וחלופות אחרות. אנחנו נבדוק.

<היו"ר מאיר כהן:>
עוד הערות? לא חייבים. אתם רוצים לחשוב עוד שנייה? זהו. נגמר הזמן.

<גליה שגיא:>
אנחנו לא מבינים את סעיף (ב).

<היו"ר מאיר כהן:>
משרד המשפטים. הם לא מבינים את סעיף (ב). הגדרה של עוסק במזון. אין קשר בין ההסדר לניסוח.

<זמר בלונדהיים:>
אמרנו אם צריך להבהיר את הנוסח, נבהיר.

<נעה בן שבת:>
נחזור עם הנוסח.

161א.
הסדרת עקיבות המזון על ידי מקבל מזון

(1) מקבל מזון לא יקבל מזון מעוסק במזון אלא אם כן קיבל ממנו פרטים אלה לגביו ותיעד פרטים אלה יחד עם פרטים המאפשרים  את זיהוי המזון שהועבר:

(1) שמו המלא.
(2) מען עסקו.
(3) פרטי העוסק שלו.

(2) היה למקבל המזון יותר מאתר אחד אליו מיועד המזון,  חובה על מקבל המזון לתעד האתרים שבהם נמצא המזון אותו קיבל, בהתאם לזיהוי המזון, ולעדכן את התיעוד ככל שחלו שינויים במיקום המזון.

שוב עולה כאן השאלה כאשר אנחנו מדברים בעוסק במזון, הוא מוגדר כיצרן, יבואן או משווק ואנחנו שואלים מה קורה עם חקלאי. צריך לתת את הדעת למצב כזה שהוא מקבל את המזון מהחקלאי והאם גם אז יש לו חובה לקבל את אותם פרטים.

<היו"ר מאיר כהן:>
אלי, משהו לגבי החקלאים או שאתה משאיר את זה למשרד החקלאות? מה קורה אם מקבלים מזון מחקלאי?

<אלי גורדון:>
קודם כל, כבר הסדרנו בסעיפים הקודמים והגדרנו שאנחנו רוצים בכל זאת בצורה  חד משמעית להבהיר את ההסדר עם החקלאים.  אנחנו נצטרך לעשות איזה שהם תיקונים  בנוסח גם כאן.

<היו"ר מאיר כהן:>
הערות לסעיף 161.

<שרית כספי אורון:>
אנחנו שואלים את אותה שאלה כמו הוועדה והיא מה עם החקלאי. נימקנו בקשר לזה קודם אבל לדעתנו סעיף 159 לא פותר את הבעיה. הוא נותן הגדרה של עוסק פטור או מזון פטור לגבי המסמכים אבל אין שום חובה על עוסק במזון לקבל מעוסק פטור או ממזון פטור מסמכים שקובעים עקיבות.

רצינו להבהיר כאן שהחוק האירופאי עליו מבוססת הצעת חוק זאת כן קובע עקיבות מהשדה ועד הצלחת.  פארם טו פורק, מהשדה לצלחת, זה מושג מאוד מוכר ומאוד מקובל בכל העולם.  עיקרון ה-פארם טו פורק נעדר מהחוק הזה בניגוד לחוק האירופאי, לדירקטיבה האירופאית ועל מנת להחיל את זה חייבים למשוך את העקיבות עד לשדה.

<היו"ר מאיר כהן:>
לגמרי. אני לגמרי מסכים אתך. אני חושב שמשהו נראה לקוי. פוטרים את החקלאים.

<נופר טל:>
לדעתי יש בעיה בסעיף (ב). מה שקרה למשל ברשתות אחרות, גם אצלנו, יש מחסנים מאוד גדולים.
<היו"ר מאיר כהן:>
איזו רשת את?

<נופר טל:>
חצי חינם. אצלנו יש מחסנים ענקיים. יכול להיות שבגלל חג או מבצע או חוסר במקום במחסן, התוצרת שאני מקבלת תאוחסן בסניף בהוד השרון ומחר הם יצטרכו להעביר ואתה לחולון. כמובן עם תנאי ההובלה והכול.  

<זמר בלונדהיים:>
העברה בתוך סניפים שלך?

<נופר טל:>
כן.

<זמר בלונדהיים:>
לא חל על זה.

<נופר טל:>
איפה אתה רואה את זה?

<זמר בלונדהיים:>
זה בין עוסקים.

<נופר טל:>
היה למקבל המזון יותר מאתר אחד שאליו יעביר מזון, שני סניפים, חובה על מקבל לתעד את האתרים וכולי. זאת אומרת, כל תעודת העברה בסניף.

יש לנו מספר אצווה. אם אתה רוצה לעשות ריקול, תוך שנייה אני יכולה להוריד את המוצר מהמדפים. זאת אומרת, זה לא שהמוצר הזה נעלם. אני יודעת מה קיבלתי בתעודת המשלוח. זה שזה נמצא בסניף ראשון, תוריד עכשיו משקה קר כלשהו, אני אוריד אותו מכל הסניפים שלי. תגיד לי מספר אצווה, אני אדע להוריד אותה. הרי היצרן יודע בכל סדרת מזון  איזה מוצרים, איזה בקבוק בדיוק יוצר באותה סדרה ויש לו על זה מעקב.

לכן זה נראה לי פשוט לא הגיוני ולא ישים. אין לי שום אפשרות לעשות את זה כי מספיק שמישהו במחסן ישלח למישהו אחר ארגז חטיפים, וזה קורה.

<קריאה:>
ומה קורה באירופה?

<נופר טל:>
אנחנו מדינת ישראל. אני חושבת שלהגיד כל הזמן אירופה, אנחנו מדינה עם חוקים משלנו עם עצמאות ועם ריבונות. כל פעם להסתכל איך מסתדרים שם או אחרת,   אני לא יודעת.

<היו"ר מאיר כהן:>
אני מודה לך. הבנו את הסוגיה.

<אלי גורדון:>
סעיף (ב) לטעמי לא סותר את מה שנאמר כרגע. 

<היו"ר מאיר כהן:>
נופר טוענת שכן.

<אלי גורדון:>
סעיף (ב) לא סותר את מה שהיא אומרת.

<היו"ר מאיר כהן:>
מקשה עליה.

<אלי גורדון:>
אם במערכת ממוחשבת את יודעת איפה המלאים, זה אומר שיש שליטה מרכזית על ניהול מלאים. זה מה שאמרנו.

<נופר טל:>
יצאה תעודת משלוח, אני לא יודעת לצבוע את השקית במבה. ה-זירו הה וה-זירו שם, אני לא יודעת אם זה ה-זירו הזה ספציפית כי המחסנאי לא בודק אצווה אלא הוא בודק פג תוקף ואומר שאפשר לשלוח ומעביר לסניף. הוא לא יודע איזו אצווה. יכול להיות שהוא שלח עשרים פחיות מעשרים אצוות שונות. הוא לא יכול לעשות את זה.

<אלי גורדון:>
אין כאן בכלל אזכור לאצווה.

<נופר טל:>
אני יודעת אבל אתה אומר לי שכנראה אני צריכה לדעת מאיפה לאיפה הולכת הפחית הזאת. אני לא יודעת לעשות את זה.

<היו"ר מאיר כהן:>
אנחנו רוצים לשמוע תשובה מלאה.

<אלי גורדון:>
הסעיף הזה נולד לתת מענה לצרכים של רשתות שיש להן יותר מסניף אחד ובהן דווקא כן התחשבנו ולקחנו בחשבון את יכולת השליטה באופן מרוכז לאן סחורה מועברת ולא הגבלנו את זה לרמת האצווה. לכן זה לא אמור להפריע ביישום יום יומי.
<היו"ר מאיר כהן:>
זאת התשובה.

<נופר טל:>
זה לא יוכל להיות מיושם, אדוני.

<היו"ר מאיר כהן:>
אני לא בטוח. כל פעם כשאני שומע שזה לא יוכל להיות מיושם, זה מאתגר אותי.

<נופר טל:>
אני מבקשת להמחיש בבקשה.

<היו"ר מאיר כהן:>
הבנו את ההמחשות. את רוצה עוד פעם?

<נופר טל:>
יכול להיות שזה לא כתוב ברור.

<נעה בן שבת:>
אולי יש מקום להבהיר איך נעשה התיעוד. אולי התיעוד של הפרטים. אתה מדבר על חלק ממשלוח מזון ואתה אומר שאתה לא מחפש את האצווה, לא מעניינת אותך האצווה כרגע אלא מעניין אותך משלוח המזון, איך הוא מתפזר עכשיו לכל הסניפים. זה כן מעניין אותך. אתה חושב שזה ישים ונופר אומרת שאי אפשר לעשות את זה.

<היו"ר מאיר כהן:>
נופר, או שאת נותנת הסתייגות בכתב למשרד הבריאות או שתשבו. תמצאו לכם את הזמן.

<אלי גורדון:>
אני  מבין איפה הקושי של נופר.

<היו"ר מאיר כהן:>
אלי, בבקשה שבו אתם.

<זאב שמואל פרידמן:>
אדוני היושב ראש, אני חושב שזאת בדיוק המטרה של הסעיף, כדי להגן על ציבור הצרכנים כאשר מתברר שיש משהו ואני חייב לבדוק מה קורה ומה קרה.

<היו"ר מאיר כהן:>
אנחנו שלחנו אותם  לשבת מחוץ לפרוטוקול.  הדברים ברורים. אין כאן שום אינטרס לפגוע בצרכן. ממש לא. אם יש טענה שהיא צודקת והיועצים המשפטיים חושבים שזה שווה עוד ליבון, אנחנו בשמחה נחזור את זה לדיון.

<נמרוד הגלילי:>
אני חושב שאפשר להגיד שבמידה והרשת לא יכולה במקרה ספציפי לדעת אם מוצר עבר  מסניף לסניף או לחלק מהמרלוג למספר סניפים - - -

<היו"ר מאיר כהן:>
עכשיו אתה בהצעה? אתה מציע?

<נמרוד הגלילי:>
אני מציע. אני אומר שהתקבלה בקשה להסיר מוצר מהדפים, הרשת, אם היא לא מסוגלת לבצע את ההפרדה, היא תהיה מחויבת להסיר את כל המוצר מהמדף.

<נופר טל:>
בוודאי. באותו אירוע. נקודתי.

<היו"ר מאיר כהן:>
אלי, שמעת? זה יהיה חלק מהדיון. בסדר. תודה. אנחנו עוברים לסעיף הבא אלא אם כן יש למישהו משהו דחוף להגיד.

<שרית כספי אורון:>
אמרת שאתה מסכים עם האמירה של  פארם טו פורק, אז השאלה אם הולך להיות משהו אופרטיבי ושינוי בדרישות הסעיף הזה.

<היו"ר מאיר כהן:>
אני אבהיר את הדברים שלי ליושב ראש שלא נמצא כאן. כחבר בוועדה בהחלט הסיפור הזה הוא באחריותי. 

<שרית כספי אורון:>
אם כן, יתכן דיון חוזר.

<זמר בלונדהיים:>
אני לא אתייחס לגופו וזאת גם לא ממש שאלה משפטית לטעמי אבל אני חושב שצריך יהיה לשמוע את משרד החקלאות בנושא הזה ולראות אם אין לזה השלכות משמעותיות. 

<היו"ר מאיר כהן:>
כל הזמן הטריד אותי בשנת השמיטה עת טיילתי בשווקים והיו שם ירקות שהגיעו מיהודה ושומרון וגם מהרצועה. כאחד שמכיר את המקומות האלה, אני יודע שאחוז ניכר מההשקיה שם זאת השקיה של מים אפורים במקרה הטוב.  עכשיו אמרו לי שבדקו את זה.

<אלי גורדון:>
בודקים את זה כל הזמן. כל אצווה ואצווה נבדקת.

<היו"ר מאיר כהן:>
אני לא מכיר מישהו שנמצא בשטחי עגבניות שנכנס לבדוק. עזוב. בשביל שנת שמיטה אנחנו מסתכנים קצת.

<ענת מימון:>
162.
תיעוד פרטיהם של מעביר מזון ומקבל מזון

(1) החייב בתיעוד ישמור את המסמכים הנדרשים לגבי כל משלוח מזון למשך תקופה שלא תפחת  משנה ממועד תום חיי המדף של המזון או, היעדר סימון של מועד כאמור – משנה ממועד העברת משלוח המזון או קבלתו לפי העניין, בהתאם לתאריך בחשבונית העסקה.
(2) על אף האמור בסעיף קטן (א), אם ניתנה למשלוח של מוצרי בשר תעודת משלוח וטרינרית, יישמר התיעוד האמור לתקופה שלא תפחת משישה חודשים בלבד מהמועדים האמורים באותו סעיף קטן.
<נעה בן שבת:>
ההוראה הזאת תהיה לה תחולה נדחית כי היא תיכנס לתוקף ביום התחילה של סעיף 253.

<היו"ר מאיר כהן:>
מישהו רוצה להעיר לגבי סעיף 162? משרד הבריאות? משרד המשפטים?

<יפעת זליקוביץ':>
אני רק רוצה להבין האם מדובר על כך שתעודות  משלוח של מוצרי חלב אני אצטרך לשמור חצי שנה בסניף?

<אלי גורדון:>
לא.

<היו"ר מאיר כהן:>
התשובה היא לא.

<קריאה:>
למה? כתוב שנה. בואו ננסה להבין מה הסעיף הזה אומר.

<יפעת זליקוביץ':>
זהו, להבין מה אני צריכה לשמור.

<היו"ר מאיר כהן:>
אני מודה לך על היותך עוזרת הוראה. אנחנו נבין את הסעיף דרך השאלות. בבקשה, תחזרי על השאלה.

<יפעת זליקוביץ':>
אני רוצה להבין כמה זמן אני צריכה לשמור בסניף למשל לגבי מוצרי חלב. בשר, חיי המדף שלו הם בסך הכול ימים.

<היו"ר מאיר כהן:>
משרד הבריאות, בבקשה.

<אלי גורדון:>
תעודה וטרינרית. התייחסות היא רק לבשר, מי שראה את סעיף 253. אני יודע שההגדרה היא של מוצרי בשר. בשר ומוצרי בשר. אין תעודה זו חלה על מוצרי חלב.

<קריאה:>
אבל זה אומר שצריך  לשמור אותה שנה.

<אלי גורדון:>
אבל אין צורך בתעודה וטרינרית.

<קריאה:>
צריך לשמור תעודת משלוח במשך שנה.

<היו"ר מאיר כהן:>
כן. 

<יפעת זליקוביץ':>
למשך תקופה שלא  תפחת משנה. אם אלה מוצרי חלב, זה צריך להיות בסעיף (א) ולא בסעיף (ב). סעיף (ב), זה קצר, בסדר למרות שגם יש לי בעיה לשמור במשך חצי שנה תעודת  משלוח של עוף שאני מקבלת כל יום תעודת משלוח. אני צריכה לשמור שישה חודשים. יש לי שני ספקים של עופות טריים ואני צריכה לשמור במשך שישה חודשים.

<קריאה:>
במשך שנה.

<היו"ר מאיר כהן:>
אני חייב להגיד לך שגם לי זה לא ברור. למה אני צריך לשמור תעודות של עופות למשך חצי שנה? נשמע את משרד הבריאות ושיגיד לנו האם אפשר להקל.

<רז הילמן:>
דווקא בשר שזה יותר חמור, שומרים פחות.

<אלי גורדון:>
לקחנו פרק זמן שהוא סביר מבחינתנו גם כדי שננהל אחר כך  תחקירים.
<זמר בלונדהיים:>
העתקנו להבנתי את הסטנדרט האירופאי וזה בעקבות שיח עם התעשייה כי בנוסח המקורי היה מדוב רעל חמש שנים או על שלוש שנים.

<אלי גורדון:>
חמש שנים.

<זמר בלונדהיים:>
היה שיח ארוך בנושא הזה. העתקנו את הסטנדרט האירופאי ואני חושב שאפשר להישאר בזה.

<אלי גורדון:>
בחלק מהמקרים זה אפילו פחות כי הוא מדבר על שלוש שנים.

<היו"ר מאיר כהן:>
אחלה תשובה. זה אומר שאם היית בא לפני שעה, היית רואה איזה גרוע זה היה.

אנחנו ממשיכים.

<גליה שגיא:>
כמו בסעיף 159(ב), אותה הערה לגבי חשבונית.

<קריאה:>
צריך לתקן שם.

<נעה בן שבת:>
חשבונית העסקה ולא תעודת המשלוח, מה התאריך החשוב? חשבונית עסקה  או תעודת המשלוח.

<איציק שמולי (המחנה הציוני):>
משלוח, לא?

<נעה בן שבת:>
מתי יועבר המזון. מה יותר מדויק? מה התאריך היותר מדויק?

<איציק שמולי (המחנה הציוני):>
תעודת המשלוח.

<נעה בן שבת:>
אולי נשנה את זה. בתעודת המשלוח. בהתאם לתאריך תעודת המשלוח.

<קריאה:>
נדמה לי שקיבלנו הערה שלא תמיד יש תעודת משלוח.

<רז הילמן:>
זה בדיוק מה שאמרתי.

<לילך דחוח:>
אם אפשר להציע שמוצרים שחיי המדף שלהם הם מאוד קצרים לא ייכללו תחת הדרישה לשנה. זה בהחלט לא סביר. אני חושבת שגם תחקירים וכולי על גבינה שתוקף חייה המדף שלה הוא קצר, לא מתבצעים שנה אחרי.

<איציק שמולי (המחנה הציוני):>
על מה אנחנו מדברים?

<לילך דחוח:>
על 162(א), על הדרישה לשמור מסמכים לגבי כל משלוח.

<היו"ר מאיר כהן:>
מאיר בצדק חבר הכנסת שמולי, אתם עושים עניין. חשבתי שאתם תתעקשו על סעיפים אחרים. מה הסיפור?

<קריאה:>
אלה עלויות.

<לילך דחוח:>
לא רק עלויות. מנהל סניף שנמצא בשטח, לא רק ברמת העלויות, צריך להתמודד בסניף שלו עם כל כך הרבה דברים מהותיים.

<היו"ר מאיר כהן:>
זה היה חמש שנים. בהצעה המקורית היו חמש שנים. ישבו אתכם וזה ירד לשנה ואחר כך זה ירד לחצי שנה. אני סוגר את הסעיף הזה.

<לילך דחוח:>
בוא נסכים שזאת תהיה חצי שנה.

<היו"ר מאיר כהן:>
אני סוגר את הסעיף הזה. לא נדון בו יותר. תודה.

<ענת מימון:>
163.
תקנות לעניין עקיבות מזון

השר רשאי לקבוע, באישור הוועדה ובשים לב לסוגי העוסקים במזון שעליהם יחולו ההוראות –
(1) הוראות לעניין הפרטים הנדרשים לצורך זיהוי המזון לפי סעיף זה.
(2) מסמכים נוספים או פרטי מסמכים, לרבות בדיקות, מפרטים ואישורים שאותם יש לקבל ולשמור ולצורך אבטחת העקיבות לפי תת סימן זה.
(3) הקלות בדרישות סעיפים 162 ו-163(1) ו-(2) לפי סוגי עוסקים, בשים לב לגודלם ולסוג המזון המועבר או המתקבל על ידם.

<היו"ר מאיר כהן:>
משרד הבריאות. תגיד את הסעיף הזה במשפט אחד ברור.

<אלי גורדון:>
כל מה שאנחנו רוצים בעניין זה, שלשר תהיה אפשרות וסמכות להתקין תקנות בשלושת הפרמטרים שצוינו כאן.

<היו"ר מאיר כהן:>
בסדר. נפתח את זה לדיון?

<איציק שמולי (המחנה הציוני):>
אם זה באישור ועדה, אין בעיה.

<רוית ארבל:>
הסעיף כרגע מנוסח בצורה מאוד רחבה. אנחנו, אחרי תהליך ממושך של דיונים בו צומצמה חובת העקיבות למשווק לאיזשהו משהו שהוא יותר מצומצם מהנוסחים הקודמים וכרגע הניסוח הוא כזה שבתקנות יוכל השר, אמנם באישור הוועדה, לשוב ולהרחיב את חובת העקיבות אפילו ברמה של אצווה. אולי כדאי שהניסוח ישתנה כך שזה יהיה בהתאם לסעיף כי אחרת לא עשינו כלום בחוק. אנחנו יושבים ומדברים  על חוק ואז יבואו התקנות.

<היו"ר מאיר כהן:>
אני לא חושב שצריך.

<זמר בלונדהיים:>
אנחנו לא נוהגים להגביל סמכות שרים.

<רוית ארבל:>
כי כרגע  החוק קבע בצורה מאוד מפורטת מה נדרש בעקיבות ומה התקנות אמורות להוסיף?

<היו"ר מאיר כהן:>
זאת סמכותו של שר. זה באישור הוועדה, תבואו לוועדה ותגידו את הדברים. אנחנו לא חושבים שזה יהיה נבון להתעסק בסמכויות השר.

<זמר בלונדהיים:>
אני רק אומר שהחוק אכן מבטא כרגע את עמדת הממשלה לגבי מה שנדרש אבל לתקן חוק, זה שלוש קריאות. אנחנו לא יודעים לצפות את העתיד. בעוד עשר שנים יהיו דרישות נוספות ודברים נוספים, אז יש שר.

<רז הילמן:>
אני בצד של ההקלות. סעיף 163(3), אני מציע להוסיף שתי מלים: הקלות ודרישות סעיפים 162, 163 לפי סוגי עוסקים בשים לב לא רק לגודלם ולסוג המזון המועבר אלא גם למהות הפעילות. כאן אני מכוון למובילים של מזון.

<זמר בלונדהיים:>
אנחנו נבדוק את זה.

<נעה בן שבת:>
כל הנושא של הובלה והקשר שלו, זאת סוגיה שצריך עוד לדון בה.

<אלי גורדון:>
הנושא אולי אינטואיטיבי כי נשמע שזה לא הגיוני אבל מצד שני בואו לא נשכח שזה לא רק זה שהעמיס את המשאית ויצא מחברה מסוימת והביא את זה לנקודת מכירה. יש חברות שהעיסוק שלהן הוא שיווק מזון ויש להן מחסנים משלהן, יש להן רכבי הובלה משלהן, חברות הפצה שעוסקות במזון.

<היו"ר מאיר כהן:>
אני לא מסכים אתך. להערכתי אנחנו שמים ריחיים על הכתפיים שלהם. שווה בדיקה עוד פעם.

<זמר בלונדהיים:>
יש סעיפים מסוימים בהם אני חושב שאולי זה מתחדד אבל התפיסה גם באירופה היא שכל ביזנס פוד אופרייטר – ובדקנו את זה – כולל מובילים, יש אחריות לגבי מה שהם מובילים. התפיסה היא שכאשר מדובר בדברים שאנשים אוכלים ויכולים להזיק להם, אנחנו לא יכולים להרשות לאנשים להגיד שאני לא יודע, אני אוסף דברים, אז מה אם זה היה בשמש כמה שעות, מה אכפת לי, זאת אחריות שלו ולא שלי ואני רק מוביל את זה מנקודה לנקודה.

<היו"ר מאיר כהן:>
יש לו אבני דרך בהן בודקים אותו. 

<זמר בלונדהיים:>
הוא חייב לוודא שהוא מקבל את המזון ממישהו שהוא מורשה. אסור להוביל מזון למישהו שאין לו רישיון יצרן למשל.

<היו"ר מאיר כהן:>
בוודאי. זה לא רק זה. בוודאי שהוא לא צריך לקנות ממישהו שגנב מזון. אלה דברים עליהם אין ויכוח, אבל אני חושב שיורדים לרזולוציות שהן קצת מכבידות. צריך לעשות הפרדה ברורה  בין אלה שמובילים את המזון לבין היצרנים והמשווקים. כך אני חושב.

<אלי גורדון:>
ברשותך, עוד נקודה אחת לעניין של עקיבות כאן דווקא וזאת דוגמה מצוינת. צריך לשים לב שכל התפיסה של עקיבות נשענת על זה שהמקבל יודע ממי הוא קנה ולמי הוא מכר. אני מתחבר שוב לאותה נקודה שאמרתי. יש חברות הפצה שקולטות וקונות מזון מכל מיני חברות, גם מיצרנים וגם מיבואנים, ואחר כך מוכרות את אותו מזון לנקודות קצה, לנקודות מכירה, לשיווק קמעונאי. אם לא  נשמור את כל נושא העקיבות אחיד לאורך כל הדרך, פשוט מאוד אנחנו נאבד את שרשרת האספקה ואת המידע במידת הצורך לא נוכל להפעיל בצורה מיטבית.

<היו"ר מאיר כהן:>
אתה מתעקש שלא תהיינה הקלות למובילים.

<אלי גורדון:>
במקרה הזה אין ברירה במידה שמדובר בחברה שהיא חברת הפצה.

<שי פניני:>
בנוגע להערה של אלי. למה נועד הדבר הזה? אם יש בסך הכול מזון שיש בו בעיה ורוצים להוריד אותו מהמדף. היום לא תהיה אפשרות לדעת אם הבקבוק קצ'ופ הזה, איפה כל בקבוק ולכן מורידים הכול מהמדף. אם היום אתה מוציא הודעה ואומר שקצ'ופ של חברה מסוימת נמצא תקול באצווה כזאת או כזאת במפעל, לא תהיה לאף אחד שום אפשרות לדעת היכן הקצ'ופ הזה נמצא, בסניף כזה או בסניף אחר, מישהו קנה אותו, החזיר אותו, לאן הוא בא ולאן הוא הלך. לא תהיה אלא אם כן נשים GPS על כל בקבוק של קצ'ופ.

<נעה בן שבת:>
זה טוב לציבור שמורידים את כל האצווה? זה טוב לציבור שמשמידים מזון?

<שי פניני:>
אנחנו נוריד את כל הסחורה. בפועל מה שקורה זה שיבוא אלי ויאמר באצווה מספר חמש במפעל של חברה זאת וזאת נתגלה משהו, נא להוריד. אין ולא תהיה לאף אחד שום מערכת שתדע להגיד איפה הקצ'ופ מהאצווה הזאת הגיע לסניף. פשוט יורידו הכול מהמדף וישלחו לספק ויאמר לו שיהיה חזק ויהיה בריא ואין מה לעשות. אלא אם כן יהיה GPS.

<אלי גורדון:>
אני מבקש להסב את תשומת ליבנו של כולנו שלמעשה הפרקטיקה היא זאת שתייקר את המזון כי ברגע שבהינף יד תוריד את כל מה שצריך להוריד, תוריד גם את מה שלא צריך להוריד. כל הפרקטיקה הזאת משבשת ומעלה את העלויות. לכן ההסדר הזה בסופו של דבר הוא כן נועד לתת מענה הולם והגיוני לכל הצרכים של אבטחת בטיחות המוצר.

דבר שני. בואו לא נשכח שההסדרים האלה לא מדברים אך ורק על מוצר מזון מוגמר אלא ההסדרים האלה גם חלים ויחולו על חומרי גלם גם על מזון שהוא בתפזורת. שוב, אני מזכיר פעם אחרי פעם שיש חברות שהן חברות שיווק בדיסטרביוציה  או הפצה והן מוכרות אחר כך למישהו. אני לא רוצה להגיע למצב שבו אני אשמע שהוא קנה מיצרן איקס וכאן שרשרת האספקה נמצאת באיזשהו ערפל כי הוא לא תיעד את רשימת הלקוחות להם הוא מכר את הסחורה.

<שי פניני:>
זה בלי פרופורציה. אם כל יום היה כאן ריקול, זה דבר אחר ואתה צודק.  ריקול הוא דבר שהוא לא כדרך הטבע. יצרן שיש לו ריקולים, יש לו בעיה אחרת, אם יש לו כל שני וחמישי ריקולים. בשביל התופעה הלא שכיחה הזאת אנחנו הולכים ומקימים מערכת של עקיבות ומסמכים ושמירה ועניינים, על דבר שאנחנו לא עושים שום דבר. שום דבר לא עושים בדבר הזה. יש אירוע שהוא נדיר. אם  יש ריקול, אנחנו נוריד את כל מה שאנחנו יכולים להוריד. אין לנו דרך לדעת איפה הבקבוק קצ'ופ נמצא ואם ייתן לנו כאן משרד הבריאות איזשהו מנגנון שאומר איך את הפחית הזאת שנמצאת בסניף פתח תקווה ברשת זאת וזאת או בסניף סגולה, שייתנו לנו פתרון אחר ואנחנו נוריד הכול כל פעם. 

<היו"ר מאיר כהן:>
אתה איתן בתשובתך. 

<עופר ברמן:>
רציתי להתייחס לנושא של המוביל. אני חושב שמאוד ברור שמוביל הוא לא ישות עצמאית וצריך תמיד להכפיף אותו או לגורם שמייצר ומשתמש בשירותים שלו או לגורם המשווק. זאת אומרת, לתת לו ישות עצמאית ולהגיד לו אתה אחראי למה שאתה מוביל, זה לא טוב. צריך להחיל את זה על אותו גורם שמשתמש בשירותים שלו. אם אני היום משתמש – יש לנו מערך הפצה שלנו – במוביל כלשהו לתגבר את ההפצה בתקופות מסוימות, הוא עומד בכללים שלי. הוא לא יכול להחליט שהוא נוסע בלי קירור, הוא לא יכול להחליט שהוא נוסע בלי בקרת קירור, הוא לא יכול להחליט שהוא נוסע עם רכב מלוכלך. הוא פשוט לא אדון לעצמו, נקודה. את זה צריך פשוט להוריד מסדר היום. אין דבר כזה שמוביל הוא עצמאי. אם הוא חברת הפצה, כמו שאתה אומר, הוא משווק ואז יחולו עליו חוקי המשווק ואז לא צריך לתת לו ישות של מוביל. 
<היו"ר מאיר כהן:>
כמה כמוכם קיימים במדינה? רשת שיש לה גם מערך שיווק  והובלה משלה.

<עופר ברמן:>
זה לא משנה.

<היו"ר מאיר כהן:>
אתה הדלקת זרקור מעניין. זה נכון מה שאתה אומר. אתה אומר לעשות הפרדה ברורה.

<עופר ברמן:>
כן. אם אתה יצרן ומשווק וההובלה שלך, אתה משתמש בחברת הובלה שיש לה את כל הרישיונות, בחוזה שלך אתה, אתה מסדיר את כל הנושא הזה ואתה אחראי כלפי הלקוח שלך אליו אתה מביא את הסחורה עד  נקודת הקצה וזאת אחריותך כיצרן. אתה לא יכול להגיד אני ייצרתי, הוא לקח וזאת בעיה שלו. לא. 

<אלי גורדון:>
אם יורשה לי, זה מאוד פשוט. כן נתנו מענה והפרדנו בין מקרה של רכבי הובלה ששייכים לבעל רישיון יצרן לבין חברה שנותנת שירותי הובלה ואספקה. אתה תראה את זה ברמת החוק.

<היו"ר מאיר כהן:>
אם כן, קיבלת תשובה.

<אלי גורדון:>
יש כבר הטמעה של הלוגיקה הזאת.

<עופר ברמן:>
לגבי השאלה שעלתה קודם לגבי זיהוי מוצר. אם נדרש להוריד מוצר מהדף,  לכל אייטם, לכל פריט, יש תעודת זהות משלו. זאת אומרת, אין לי בעיה אם אומרים לי להוריד קוקה קולה מיום ייצור זה וזה – מורידים את הקוקה קולה הזאת. אין בעיה. כל הסניפים ברשתות מסודרות במייל אחד אתה מוריד.

<קריאה:>
איך אתה יודע? יש לך מדף עם שבעים-שמונים פחיות.

<היו"ר מאיר כהן:>
אלה לא סוגיות שעולות כאן. את מרשה לעצמך  לשאול אותו שאלות.  תשאלי אותו אחר כך.

<עופר ברמן:>
בפרקטיקה אנחנו יודעים.  אם צריך להוריד מהמדף איזשהו פריט מתאריך ייצור זה וזה, מסומן על כל פחית תאריך ייצור ואפשר בהחלט להוריד אותה מהמדף.  

<היו"ר מאיר כהן:>
אתה בטיב טעם, אתם מסודרים.

<אלי גורדון:>
למיטב ידיעתי אדוני היושב ראש, היום ניתן לחסום מוצר מסוים ברמה של תאריך ייצור ואפילו ברמה של הברקוד. זה מה שאני יודע אבל יכול להיות שאני טועה.

<רוני סורקיס:>
רציתי להגיד רק דבר אחד ואני מצטרף לדברים. אנחנו היום מסוגלים לחסום את כל המוצר למכירה. את כל המוצר. אני לא יכול לחסום אותו ברמת תאריך או ברמת אצווה. זאת אומרת, כדי ללכת ולחפש מוצר מסוים אם הוא קיים על המדפים אצלי מתאריך כלשהו, אני צריך לשלוח אנשים לשם שיחפשו וימצאו אותו.

<קריאה:>
זה עולה כסף.

<נופר טל:>
שני דברים. האחד, הערה כללית, והשני, הערה שמתייחסת לסעיף. ההערה הכללית היא שחשוב להבין שלפני שאנחנו מייצגים כאן רשתות קמעונאיות, אנחנו הציבור. זאת אומרת שאם אני לא אדאג לבריאות, אני, האחיינים שלי, הסבתא שלי תקנה מוצר ותיפגע. ולכן חשוב להבין שאנחנו לא  רוצים להקל ראש בבריאות הציבור כי זה אנחנו.

מה שכן, החוק נולד בעצם עקב רצון להוריד את יוקר המחייה בלי לפגוע בבריאות הציבור. מה שקורה זה שצריך לקחת מאזניים. אתה יודע,  יש שיקולים וצריך לקחת עלות מול תועלת. אם אני צריכה להשקיע תשומות  בשמירה, במעקב, בעשייה – ואגב, אלה תשומות אדירות – זה הרבה יותר יקר ממה שאמרה נעה וטענה בצדק כי תיאורטית זה  נשמע מאוד הגיוני, מלהוריד את כל המוצר מהמדף ובעצם להשמיד מזון או להוריד מהמדף מזון שהוא גם תקין. 
מצד שני, חייבים להבין שהחוק הרי לא יגיד לי לא לעשות את זה. בפרקטיקה  יקרו שני דברים. האחד, אנחנו נוציא תשומות אדירות כדי לעמוד בדרישות החוק, ושנית, אנחנו נוריד את כל המוצרים מהמדף כי הנה הפחית הזאת, יושבת כאן חברתי ממחלקת רגולציה של קוקה קולה, ואם היא תדע להגיד לי – ואנחנו מדברים כאן על סדרנים או על מנהלי הסניפים  שהם משה וסווטה ואין להם איזו השכלה ואנחנו כאן עם השכלה – איך אני מזהה את האצווה, כשיש כאן רק איזה מספר קטלוגי ואין כאן תאריך ייצור,  בעצם העלויות יהיו אדירות וגם נוריד ואז מה עשינו? מה הועילו חכמים בתקנתם? לא הורדנו את יוקר המחייה אלא העלינו אותו.

<איציק שמולי (המחנה הציוני):>
אני רוצה לשאול את הנציגים, גם של שופרסל וגם  טיב טעם. אחת לכמה זמן יש ריקול? בדרך כלל.

<רוני סורקיס:>
אחת  לחודשיים. במשהו ספציפי זה יכול להיות בגלל כשרות, זה יכול להיות בגלל תקלת ייצור. זה לא חייב להיות בגלל בעיה בבריאות הציבור.

<איציק שמולי (המחנה הציוני):>
בטיב טעם?

<עופר ברמן:>
אותו הדבר. 

<רוני סורקיס:>
בדרך כלל הגורם שמפיץ לנו, אותו ספק, נגיד קוקה קולה לצורך העניין, הוא שולח את האנשים שלה להוריד מהמדפים. הסוכנים שלה מורידים מהמדפים. אני מסכים שזאת עבודת אנוש. זאת אומרת,  תמיד יכולה להיות טעות. אם אני מוריד היום מהמדף תאריך  אחרון לשיווק – כי לא תמיד יש תאריך ייצור אלא תאריך אחרון לשיווק – ואומרים לי להוריד את כל הסדרה של ה-17 לאוגוסט, זה אומר שהאנשים צריכים לגשת למדפים, הסדרנים. תמיד יש אדם שנוגע במוצר ושם אותו על המדף וגם היום יש את החוקים שלדעתי גם הם לא בסדר, שצריך לשים על כל אייטם את המחיר ולקודד אותו, שגם זה סיפור. יכולה לקרות טעות. אני מודה. 

לפעמים יש ריקולים שהם לא מתוקשרים אלא הם שקטים. כלומר, החברה מורידה לא מסיבות איכות אלא מסיבות אחרות שלה. היא באה ומורידה את המוצרים בעצמה. ברור שיש כאן בעיה.

<איציק שמולי (המחנה הציוני):>
אבל אם מדברים על אחת לחודשיים, איזה עלויות אדירות?

<נופר טל:>
כדי שלא תחול טעות, שתישאר פחית אחת על המדף  שהיא רעילה לצורך העניין, אני מורידה את כל המדף כי אותה סווטה שהיא הסדרנית לא יודעת. היא יכולה לטעות בדיוק כמו שהיא טועה בקידוד המוצר אבל כאן זה כבר חיי אדם. אני אוריד את כל המדף ואז השתת עלי את העלויות של התיעוד, העקיבות, המסמכים. זה נשמע כאן זוטי דברים אבל זה לא כך. אלה עלויות אדירות. גם הטלת את זה עלי וגם בכל מקרה אני אוריד את הכול.

<רוני סורקיס:>
רק דבר אחד אני רוצה לומר. כשאני מסתכל על כל המערכת הזאת כאחד שאחראי להוצאת ההוראות לריקול בחברה, אני לא רואה שום שיפור או שום התייעלות בעבודה שלי. כלומר, ברגע שאני מקבל הוראה, המהירות שאני מוריד למטה  ומהירות הביצוע, היא תישאר אותו הדבר. דרך אגב, אנחנו מבצעים את זה ומבצעים את זה לדעתי טוב מאוד.

<היו"ר מאיר כהן:>
אלי, תגובה לדברים ששמעת.

<אלי גורדון:>
אין לי מה להוסיף על מה  שאמרתי קודם לכן.

<היו"ר מאיר כהן:>
תודה רבה. אנחנו עוברים לסעיף הבא. שמענו ורשמנו.

<ענת מימון:>
אנחנו בתת סימן ג': תקנות לעניין מכירת מזון.

164.
תקנות לעניין מכירת מזון


השר רשאי להתקין תקנות בנושאים אלה:

(1) תנאים למכירת מון, לרבות לעניין תנאי מכירה נאותים ורשאי השר לקבוע תקנות כאמור לפי סוגי משווקים, בשים לב לגודלם ולסוג המזון הנמכר על ידם.
(2) חובות משווק בעניין מכירת מזון וכן הטלת חובת סימון לגבי מזון מסוים שקבע השר, ובכלל זה מזון שאינו ארוז מראש על ידי היצרן וחובת סימון במקום הממכר.
(3) החזרה יזומה בידי משווק לפי סעיף 191.
(4) חובות והוראות לעניין סוג מזון רגיש מסוים, לרבות הקביעה כי בנסיבות מיוחדות ובהחלטה מנומקת, בשים לב לסכנה לבריאות הציבור ולבטיחות המזון, נדרשת הוכחה לגבי מילוי דרישות הדין החל על ייצורו וכי אין לשווקו ללא הוכחה כאמור. קבע השר כאמור, יקבע את דרכי ההוכחה והמסמכים  שנדרש לשמור לשם הוכחה כאמור, ורשאי הוא לקבוע דרישות כאמור לפי סוגי משווקים.
(5) חובות והוראות לעניין סוג מזון רגיל מסוים, לרבות קביעה כי נדרשת הוכחה כאמור בפסקה (4) לתקופה שקבע, שלא תעלה על שישה חודשים.
(6) תנאים לעניין מכירת מזון ייעודי. 
(7) תנאים לעניין מכירת מזון המיועד לייצוא.
(8) תנאים לעניין צירוף יחד בעטיפה או בדרך אחרת שמספר מוצרי מזון מסומנים וארוזים מראש על ידי יצרן אשר אינם דורשים אחזקה בטמפרטורה מבוקרת.

<היו"ר מאיר כהן:>
אתם רוצים לפתוח על זה דיון. זה לא ברור? יש לכם הערות משמעותיות?

<רוית ארבל:>
יש לנו כמה וכמה הערות. זה סעיף מאוד בעייתי. קראו כאן כמה סעיפים. אמנם צירפו אותם לסעיף אחד אבל מדובר כאן בכמה סעיפים.

<היו"ר מאיר כהן:>
תזכרו תמיד שזאת סמכותו של השר. תחשבו על פתרון יצירתי.

<רוית ארבל:>
אנחנו מדברים על הסמכות  ולא על תוכן התקנות כי הן באמת ייקבעו בהתאם לשיקול דעתו של השר. אנחנו מדברים כאן על עצם ההסמכה.

<נעה בן שבת:>
אישור הוועדה ירגיע אותך?

<רוית ארבל:>
באמת הוועדה תיתן לנו את יומנו כאן.

תחת העניין הזה עדיין קודם כל הערה טכנית. סעיף 164(7), נתחיל מהקל, מתייחס לעניין יצוא. כל הנושא של יצוא כרגע נמצא בדיונים מול המשרדים. ממילא מדובר בסעיף שיוצר כפילות כי תקנות כאלה, כבר הוסמך השר להתקין בסעיף 53(3), אם אני לא טועה. נראה לי שאפשר לוותר כאן על סעיף קטן (7).

<נעה בן שבת:>
אנחנו נבדוק אם זאת כפילות. אני לא בטוחה שזאת כפילות.

<זמר בלונדהיים:>
לא. זאת לא כפילות. הסעיף לא מיותר. אני מסכים עם ההערה. אמרנו שכל הוראות לעניין ייצוא ירוכזו בסימן נפרד שירכז את כל עניין הייצוא ולכן כך ייעשה. זה לא מיותר מבחינה את שסעיף 53 מדבר הקלות לעניין ייצור וכאן מדובר על הוראות ותנאים לעניין מכירה, שזה לא אותו מישור. שוב, נתייחס לזה כמכלול בסימן נפרד.

<היו"ר מאיר כהן:>
אנחנו צריכים להכניס את אישור הוועדה.

<רוית ארבל:>
אני אתייחס לסעיפים קטנים (4) ו-(5) אלא אם כן רז רוצה להתייחס אליהם.

<רז הילמן:>
לא. לא לאלה.

<רוית ארבל:>
סעיפים קטנים (4) ו-(5), ראשית, הם לא כל כך ברורים אבל העניין העקרוני בהם, ב-(4) זה לעניין מזון רגיש  וב-(5) זה עוד אפילו לא לגבי מזון רגיש. המשווק כאן הופך למעין זרוע של משרד הבריאות והוא אמור, אם אנחנו  מבינים נכון את הסעיף, לפקח על כך שהייצור נעשה כדין בהתאם לחקיקת המזון ותנאי לשיווק הוא שהוא קיבל את האישור הזה.

אנחנו לא כל כך מצליחים להבין  לאיזה נסיבות זה מתייחס ובאיזה נסיבות מוצדק בכלל שהמשווק יקבל נטל כזה שהוא לגמרי נטל בירוקרטי, גם על היצרנים וגם על המשווק. אני מתייחסת לסעיפים קטנים (4) ו-(5). סעיף קטן (4) מדבר על מזון רגיש. קל וחומר לגבי מזון שהוא לא רגיש.
(היו"ר איציק שמולי)

<היו"ר איציק שמולי:>
תודה. משרד הבריאות, אתם מבקשים להגיב עכשיו או בסוף כל ההערות?

<אלי גורדון:>
אני מציע שנתייחס בסוף.

<רוני סורקיס:>
כאשר אנחנו מדברים על תנאים למכירת מזון, ואין ספק שמבחינתי זה כמעט הדבר החשוב ביותר, לרבות תנאי מכירה נאותים, אני לא חושב שיש קשר בין משווק גדול למשווק קטן. להחזיק בקירור, זה להחזיק בקירור. להחזיק מעל הרצפה, זה להחזיק מעל הרצפה. אני לא חושב שצריך לעשות כאן איזשהו משהו. להתיר משהו לא תקין למישהו בגלל שהוא קטן או לחייב אותי במשהו יותר טוב ממה שצריך בגלל שאני גדול. אני חושב שצריך ליישר קו בנושא הזה.

<נעה בן שבת:>
אתה מתייחס לסעיף (1), בשים לב לגודלם.

<היו"ר איציק שמולי:>
הערה טובה.

<רז הילמן:>
אני חושב שאולי גם את התקנות האלה כדאי לכלול את משרד הכלכלה ולהתייעץ גם אתו לפני שמתקינים אותן כך שתהיה גם הראייה של שיקולי יוקר מחייה.

בסעיף (1) הייתי גם מוסיף כאן  את מהות הפעילות, כמו  שהצעתי בסעיף הקודם.

<ענת מימון:>
אני חושבת שסוגי משווקים, סוגי העוסקים, זה בדיוק העניין של מהות הפעילות שלהם. 

<קריאה:>
אם זה נותן לזה כבר מענה. 

<זמר בלונדהיים:>
זה לא גודל. זה סוג משווק. 

<נעה בן שבת:>
שאלה. בעבירה שקבועה לגבי התקנות האלה יש התייחסות לתוספת השמינית.  התקנות אמורות להיות מפורטות בתוספת השמינית.  מה ייכלל בתוספת הזאת? או שזה שריד לנוסחי העבר. בעבירה שקבועה לגבי סעיף 164 יש התייחסות לתקנות שאמורות להיות מפורטות בתוספת השמינית ולא ברור מה אמור להיות מפורט באותה תוספת. כרגע לא מפורט בה דבר.

<זמר בלונדהיים:>
להבנתי הכוונה היא  למנות מבין התקנות שייקבעו, איזה מהן כן או לא מתאימה להיות עבירה פלילית. לא בהכרח כל דבר שיותקן יתאים. מכיוון שעדיין לא נקבעו התקנות, התוספת היא ריקה. הכוונה היא שאי אפשר לעשות עבירה שאומרת שמי שמבצע פעולה בניגוד לתקנות לפי סעיף 164  כאשר סעיף 164 כל כך רחב, להגיד את זה כך, לא עושים כך חקיקה פלילית אלא כל תקנות שייקבעו, יכול להיות שסעיף מסוים מהן יתאים  להיות ויכול להיות שכל התקנות. הטכניקה עושים את זה -  הרי אי אפשר להפליל בתקנות רק עד חצי שנה – היא שמתקנים את התוספת. יתקינו תקנות ובאותה הזדמנות יביאו כנראה צו. אם חושבים שזה משהו שצריך להפליל, יביאו צו ויעדכנו שזה יהיה בתוספת.

<היו"ר איציק שמולי:>
אלי, היו שתי הערות. האחת הייתה לגבי הניסוח של פסקאות (4) ו-(5), והדבר השני הוא ההבדלים.
<אלי גורדון:>
פסקה  (1). אני אתחיל בו.  חשוב לציין שאין כוונה להקל  להבדיל בין תנאים תברואתיים שאמורים להתקיים גם במכולת  וגם ברשת. יחד עם זאת, אנחנו כן רוצים שבמערכת שהיא מערכת גדולה יותר, שיודעת ליישם מערכות אבטחת איכות ובטיחות, כן תהיינה דרישות נוספות על מה שלא קיים נכון להיום במכולת. ברשת יש מספר אגפים. ברשתות, נכון להיום, אנחנו עדים וערים לכך שקיימים עוד תהליכים שמתבצעים ברמה של מעדניה כזאת או אחרת, או אטליז בו מתבצעת הפריסה והאריזה של מוצרים. לאור כך אנחנו רוצים שתהיה סמכות לשר. זה לעניין  פסקה (1).

המשמעות היא לא להקל אלא במידת הצורך, בהסתמך על ניהול סיכונים שמבוטא כאן ברמה של הגודל וכולי, כן להטיל הוראות נוספות במידת הצורך.

<נעה בן שבת:>
להחמיר על המשווק.

<אלי גורדון:>
המטרה היא לא להחמיר אלא פשוט מאוד, לתת את המענה לצרכים של עסק שהוא יותר גדול.

<נעה בן שבת:>
זאת אומרת, יכול להיות שיש צרכים משתנים בגלל שזה עסק גדול.

<אלי גורדון:>
אמרתי, מה שלא קיים במכולת הקטנה, נכון להיום שירותים נוספים ניתנים על ידי רשת שיווק גדולה כאשר כל חנות היא יותר מ-500-600 מטרים מרובעים. זה לא רק מדף אלא יש אטליז, מעדניה, מתבצעת אריזה ופריסה ובהסתמך על כך כן צריך לתת מענה  גם לסוגיות האלה.

(היו"ר מאיר כהן)

<היו"ר מאיר כהן:>
רצית להוסיף?

<זמר בלונדהיים:>
להשלים. לגבי פסקה (1). שוב, ההערה הזאת בעיני לא נכונה מהותית. התפיסה שרגולציה צריכה להיות אחידה ולא להבדיל בגודל, היא תפיסה מיושנת. התפיסה היום  בכל העולם, וישראל מתקדמת לשם, היא סמול מידיום אנטרפרייזס. מדינת ישראל מקדמת גם חוק עסקים קטנים. להפך, הרגולציה המפרידה בין עסקים היא זאת שפוגעת בעסקים קטנים ובינוניים וכאשר יש הבדל רלוונטי כמובן לא מפקירים את צרכני העסקים הקטנים או משהו כזה, אבל בוודאי אפילו באותו הסדר אפשר לפעמים להקל בדברים קטנים שמבחינת עסק קטן זה שמים וארץ כי הוא לא מעסיק רואה חשבון ועורך דין למשל ועסק גדול כן מעסיק אותם. אם כן, מקלים בדברים מסוימים, היכן שאפשר  ועושים זאת בלי לפגוע באינטרס הציבורי. לכן בוודאי לומר שבהסכמת השר לשקול את השיקול ולהגיד מראש שאסור לו, זה  לא נראה לי. אגב, הוא היה יכול לשקול את זה גם כך.

<היו"ר מאיר כהן:>
מותר להגיד ובסוף אנחנו מחליטים.  לגבי פסקאות (4) ו-(5).

<אלי גורדון:>
הסוגיה היא שבחלק מהמקרים נכון להיום, ונאמר כאן בדיונים יותר מפעם אחת, יש מותגים פרטיים לרשתות השיווק. יש להן מותגים פרטיים וכאן לשר היינו רוצים לתת את הסמכות להסדיר את הנושא במידת הצורך. 

<קריאה:>
איפה כתוב כאן מותג פרטי?

<אלי גורדון:>
לא כתבנו מותג פרטי. יחד עם זאת, אני מביא דוגמה. דרך אגב, גם תפיסה לאורך כל הדרך מבחינת המשווקים, במקרה של מותג פרטי, מעורבות שלהם בייצור המזון היא הרבה יותר גבוהה ולזה צריך לתת את הדעת.

<איציק שמולי (המחנה הציוני):>
אבל אתה יכול להסביר מה הרלוונטיות של זה לנקודת המכירה? זה ברור לייצוא, אבל למה זה רלוונטי לנקודת המכירה?

<אלי גורדון:>
המוצר הזה מגיע לנקודת היצוא.

<איציק שמולי (המחנה הציוני):>
אבל אתה מטיל עליו את ההחמרה בנקודת הייצור. מה הרלוונטיות למכירה?

<אלי גורדון:>
זה מתחיל לא ממכירה. מי שמייצר את המותג הפרטי, זאת רשת השיווק.

<קריאה:>
במקרה הזה הוא בכובע  של יצרן.

<רז הילמן:>
אבל בפסקאות (1), (4) ו-(5) זה מוסדר. כל האחריות על המותג הפרטי.

<קריאה:>
אם זאת הכוונה, זה לא נדרש.

<זמר בלונדהיים:>
לא. זה רק אחד מהמקרים. אני אחדד. לא כתוב כאן, ובעיני אתם קוראים בתוך הסעיף הזה יותר ממה שיש בו. זה שכתוב כאן שאין לשווקו לא הוכחה כאמור, זה לא אומר שהמשווק יידרש לזה. למשל יש בעיה, תופעה במוצרי מזון מסוימים, מזון לתינוקות כזה או אחר, עדיין לא הצלחנו לעלות על בעיה אבל יש בעיה ואנשים נפגעים. 

<אלי גורדון:>
אפשר להתקין תקנות ולומר אל תמכרו את זה בלי שהיצרן נותן לכם אישור מעבדה למשל. זה לא אמר שאתם אלה שצריכים לעשות הוכחה. זה אומר שאין לשווק לא ההוכחה הזאת. אל תסתפק בניהול סיכונים רגיל שלך ולגבי המוצר הזה תדרוש אישור יצרן. התקנות האלה יכולות להגיד לא לשווק את זה בלי אישור מהיצרן על בדיקות מעבדה למשל או תנאי ייצור נאותים.

<קריאה:>
אבל אנחנו לא יודעים. אנחנו לא עושים את הבדיקות האלה.

<זמר בלונדהיים:>
לא אמרתי אתם.

<אלי גורדון:>
לא אתם צריכים לעשות.

<זמר בלונדהיים:>
אל תשווקו בלי לקבל אישור מהיצרן.

<לילך דחוח:>
אני חושבת שהחוק הזה צריך אולי להחיל גם חובות על היצרן למסור את המסמכים האלה. בלי החובה הזאת, אני לא יכולה לדרוש ממנו את זה. אני גם לא רוצה לעשות את זה.

<זמר בלונדהיים:>
אני מסכים, ויש סמכות כזאת  בסעיפים ביחס ליצרנים. יש סמכות לקבוע הסדרים לגבי יצרנים. זה הצד השני של זה. כמו שאני יכול להגיד ליצרן משהו, אני גם יכול להגיד לו את זה.

<לילך דחוח:>
כרגע החוק הזה לא מחיל שום חובה כזאת.
<זמר בלונדהיים:>
כרגע אין שום חובה. אלה תקנות שאולי יותקנו ואני מסכים אתך, אגב, שהנסיבות בהן הן יותקנו, עוד חזון למועד, אבל גם על היצרנים אפשר לעשות את זה וגם על המשווקים. אפשר להגיד ליצרן מסוים אל תשווק בלי בדיקות מעבדה שתקבל מהיצרן. אם יגידו באותו דיון בתקנות שיובאו לאישור הוועדה שבדיקות מעבדה המשווקים צריכים לעשות בעצמם, אתם הרי תעמדו על הרגליים האחוריות ובצדק כי לא סביר להגיד שאתם צריכים לעשות את זה.

<לילך דחוח:>
גם לקבל את בדיקות המעבדה מהספקים, זה בעייתי. אתה מכיר את זה.

<היו"ר מאיר כהן:>
למה?

<לילך דחוח:>
אני אציין סתם דוגמה. כשאני אבקש בדיקת מעבדה מחברה מרכזית - - -

<קריאה:>
החברה לא יכולה למכור בלי אותה בדיקה.

<רז הילמן:>
שאלה ששאלתי ולא קיבלה התייחסות. נושא של בהתייעצות עם שר הכלכלה, שהתקנות האלה  יותקנו בהתייעצות עם שר הכלכלה כדי לשקול גם שיקולי יוקר מחייה. אלה תקנות שאתה רוצה שמשרד הכלכלה גם יהיה מעורב בהן.

<היו"ר מאיר כהן:>
אם זה שר ובסמכות הוועדה, אל תסרבל.

<איציק שמולי (המחנה הציוני):>
זה גם בתוך הוועדה. לא צריך את זה. עזוב.
<רז הילמן:>
זה קיים בסעיפים מסמיכים אחרים.

<זמר בלונדהיים:>
זה נעשה בסעיפים אחרים בגלל ממשק ליבוא ויצוא שאלה תחומים עליהם אמון משרד הכלכלה. זה הליך פנים ממשלתי.

<יפעת זליקוביץ':>
אני רוצה להבהיר לגבי בדיקות מעבדה, למה זה בעייתי לקבל אותן. בדיקת מעבדה זה משהו שצריך לקרוא אותו ולהבין אותו. בעצם אתם מחייבים כאן להחזיק בכל  רשתות השיווק איש מקצוע שידע לקרוא וזה לא פשוט.

<זמר בלונדהיים:>
זאת הייתה דוגמה. יכול להיות שזאת תהיה הצהרה מהיצרן כאילו ביצע בדיקות מעבדה.

<נעה בן שבת:>
בהקשר של עקיבות, אולי זה יקבל את - - -

<זמר בלונדהיים:>
זה דווקא לא עקיבות.  זה המישור המהותי. אל תמכור מזון לתינוקות בלי הצהרה מהיצרן שביצע בדיקות מעבדה.

<נעה בן שבת:>
אבל הוא צריך לבחון אם הוא עשה את הדברים כמו שצריך.

<זמר בלונדהיים:>
אני לא יודע לצפות מה יבקשו. אני חושב שבצדק זה מגיע לאישור ועדה.

<היו"ר מאיר כהן:>
כל מה שהחוק בנוסח שלו מדבר עליו זה שאנחנו מבקשים מהיצרן תיעוד. אנחנו לא ביקשנו לבדוק את זה. מבקשים מהיצרן תיעוד. 

<יפעת זליקוביץ':>
אישור שהוא ביצע בדיקות מעבדה? אין בעיה. זה משהו אחד, אבל זה לא מה שנאמר כאן.

<היו"ר מאיר כהן:>
למה זה לא נאמר כאן? מה נאמר?

<יפעת זליקוביץ':>
יש הבדל בין לקבל את בדיקות המעבדה אליך לבין לקבל אישור שהוא ביצע בדיקות מעבדה כנדרש. יש הבדל מהותי בין שני הדברים האלה. 

<היו"ר מאיר כהן:>
אלי, אתה מזהה הבדל משמעותי?

<זמר בלונדהיים:>
עוד לא קבענו את ההסדר.

<אלי גורדון:>
אני חושב שאנחנו מקדימים את המאוחר. מדובר על הסדר עתידי ששר רשאי להתקין תקנות.

<היו"ר מאיר כהן:>
והן יבואו לוועדה.

<אלי גורדון:>
כן. הן יגיעו לוועדה. הייתה כאן התייחסות לעניין פרייבט לבל עליו דיברנו ועל תקן 1145 שמגדיר באופן כללי שמיושמת מערכת אבטחת איכות שצריך להגדיר אותה.

<היו"ר מאיר כהן:>
תודה. 

<רוית ארבל:>
אני רק רוצה לומר שהסמכויות להתקין תקנות לשר, כמו שזמר אומר ובצדק, יש בחוק הזה בהרחבה ואין צורך בסעיפים הספציפיים האלה. אם ייווצר הצורך המאוד חריג, כפי שמסכימים כאן כולם, שרק במקרים מאוד מאוד קיצוניים וחריגים יידרשו תקנות מהסוג הזה, אם  זה המקרה – יש את סעיף 27 שהוא הסעיף הכללי להסמכת  השר להתקין תקנות והוא אומר שהשר רשאי, באישור הוועדה, להתקין תקנות לשם הגנה על בריאות הציבור בכל נושא שהוא סכנה לבריאות הציבור, הגנה על בריאות הציבור. יש סמכויות מאוד מאוד רחבות.

אני אומר מה החשש שלנו ולמה אנחנו מתעקשים למרות שאלה לא התקנות ועוד יהיה לנו יומנו. כיוון שלומדים במינהל ציבורי, עת מנחים את השר לקבוע תקנות לעניין מסוים, השר רשאי, השר גם רשאי לשקול את הצורך. יש כאן איזושהי הנחיה מכוונת קונקרטית של החוק לשר לשקול תקנות לעניין הזה.

כאן זה מצב הפוך. אם לא ייווצר הצורך החריג, אין צורך בהסמכה הזאת. ההסמכה הזאת היא חריגה שבחריגה. אני לא מדברת על ה-PL שם בכלל לדעתי הדברים מוסדרים סביב אחריות רשת השיווק כיצרן במקרה הזה.

<איציק שמולי (המחנה הציוני):>
בגלל זה הסמכות היא מוגבלת על ידי הוועדה.

<רוית ארבל:>
זה מוסד בפרקים אחרים בחוק הזה.

<היו"ר מאיר כהן:>
הבהרת את עמדתך. תודה.

<איציק שמולי (המחנה הציוני):>
לכן הסמכות היא מוגבלת על ידי הוועדה. זה נכון שהסמכות היא רחבה כאן והיא באה לענות על מצבי עולם אין סופיים, אבל בגלל זה יש את ועדת הכנסת.

<זמר בלונדהיים:>
אני מסכים, אבל קודם כל, סעיף 27 אכן רחב והיה יכול כנראה להחיל את זה אבל אחר כך  רוית לא תבוא כי היא הייתה כאן בדיונים, אבל יבוא עורך דין אחר ויגיד לנו שלא הייתה הסמכה מספיק ספציפית בשים לב לפגיעה.  קודם כל, כתוב כאן בנסיבות מיוחדות. כתוב בהחלטה מנומקת. זה יבוא לאישור ועדה. אני לא חושב שנכון לתחום את סמכות השר. אנחנו לא יודעים לצפות מה יהיה שנים קדימה ולא כדאי לתקן את החוק כל זמן מה.

<קריאה:>
אני חושבת שלא תהיה התנגדות מצד משרד המשפטים מאחר שיש דרישה ממני, כמו שחברתי עורכת הדין לילך דחוח אמרה. כאשר מבקשים ממני משהו, חשוב להטיל גם את החובה לתת ליצרן. יש את זה בחוק המזון -  ספק לא ייתן וקמעונאי לא יקבל. אני מבקשת שתמצאו את הדרך לנסח ולומר שהדרישות תמיד יהיו הדדיות. אם עלי מוטלת חובה, על היצרן מוטלת חובה לתת לי.

<זמר בלונדהיים:>
נבדוק.
<ניצה יונתני:>
מנהלת רגולציה של שטראוס, איגוד המזון. לסעיף קטן (8). לא כל כך ברור לנו מה עניין מכירת מזון שהוא צירוף של אריזות.

<נעה בן שבת:>
הפסקה הזאת נדדה לכאן. היא הייתה בפרק היצרן אבל שם היא הייתה מחוץ להקשר. ביררנו מה ההקשר של הדבר הזה, זה אומר שיש כאן מצב לפיו מזון ארוז מראש והפעולה נעשית כנראה על ידי המשווק ולא נעשית על ידי היצרן כי המזון ארוז מראש. זאת לא פעולת ארית שהיא פעולת ייצור. זאת פעולת שיווק. אנחנו אורזים ביחד כמה מוצרים ומשרד הבריאות רוצה לשמור לשר אפשרות לקבוע הוראות איך מבצעים  דבר כזה, באיזה תנאים, באיזו טמפרטורה,  בעצם תנאי ביצוע נאותים. זאת לא פעולת אריזה במשמעות המצומצמת שלה שהיא פעולת ייצור אלא פעולת אריזה של מזון שהוא כבר ארוז ולכן חשבנו להעביר לכאן את ההוראה הזאת.

<זאב פיקובסקי:>
בקטע הזה יש מפעלים שמייצרים היום אריזות מאגדות, כך זה נקרא, או אריזה כוללת. זה מתחום סימון המזון. אני מבין מתוך מה שכתוב כאן, מההסבר של נעה, שמדובר כאן על אריזת משנה בתוך רשת או בתוך חנות. 

<נעה בן שבת:>
למשל אריזת שי.

<זאב פיקובסקי:>
כלומר, אפשר לקחת מספר מוצרים של יצרנים שונים ולאגד אותם ביחד. אם זאת הכוונה, שיהיה כתוב במפורש שהיא לא חלה על יצרן מזון, שזאת דרישה לא מיצרן  המזון.

<נעה בן שבת:>
לא. הדרישה הזאת מהמשווק. 

<זאב פיקובסקי:>
בייגלה של יצרן אחד יחד עם סבון - שהוא לא מזון – של יצרן אחר ועוד איזשהו חטיף של יצרן שלישי. זה צריך להיות ברור.

<קריאה:>
זה רק כאשר מדובר על מזון. לזה יש תקנות אחרות.

<נעה בן שבת:>
הכוונה למזון שכבר מסומן וארוז מראש על ידי היצרן.    מי שמחליט לאגד את המוצרים באריזת שי או באיזשהו מאגד - - -

<קריאה:>
תקנות לעניין אריזת שי?

<נעה בן שבת:>
לעניין האופן שבו עושים את הפעולה הזאת, כי אם את מכניסה את מוצרי המזון ועכשיו את מפרקת אותם מהאריזות המקוריות שלהם ושמה אותם בכמה מקומות, יכול להיות שיהיו הוראות לעשות את זה במקום יבש ואיך לבצע את זה. מסמיכים כאן את השר לקבוע תקנות.

<אלי גורדון:>
חברים, אני רוצה להזכיר לכל אלה שבמהלך הדיונים, עוד  לפני הגעתנו לוועדה, הועלתה הסוגיה האם אריזה מסוג זה היא פעילות יצרנית, כן או לא. אמרנו שלא ולכן פטרנו את הפעילות הזאת מהגדרת ייצור כללית.

מכיוון שהפעולות האלה אכן מתקיימות ולכאורה הן יכולות להתקיים גם ברמת השיווק בסניף כזה או אחר לקראת חג כזה או אחר, וכולנו מכירים את אריזות השי. מצד שני יכול להיות מצב שזה עסק שהוא נפרד לחלוטין ולא נמצא בסניף כזה או אחר של רשת כזאת או אחרת אלא עסק שכל מטרת העבודה שלו היא לקחת סוגים שונים של מזונות ארוזים מראש וליצור את אותן אריזות שי. מצד אחד תבואו ותאמרו שזאת פעילות נורא פשוטה, ברורה ולא צריך רישיון יצרן, ואנחנו מסכימים לזה. יחד עם זאת, אל תשכחו שגם מעסק כזה אנחנו מצפים שיתקיימו כל התנאים של תנאי אחסון נאותים, שלא יהיו שם עכברים ושלא יעשו שימוש בחומרי הדברה תוך כדי אריזת אריזות השי. זאת המטרה של הסעיף.
<היו"ר מאיר כהן:>
זה לא כצעקתה. שי, אחרי ששמעת את ההסבר שלו, נכון?

<שי פניני:>
אני שומע את ההסבר של אלי ואני מכבד את ההסבר שלו אבל בפועל החוק כתוב אחרת. החוק לא מדבר על עסק שהוא מייצר אריזות. תהיה כאן אסקלציה של כל ההוראות. אנחנו עכשיו בסניפים נצטרך לדעת אם זה כן חל עלינו או לא. אם אנחנו אורזים את זה באמצע השנה, יפנו אלי שאלה והיא האם לפני החג עת אנחנו אורזים מוצרי מזון אחרים של יצרנים שונים ומאגדים אותם, האם יש לנו תקנות, האם אין לנו תקנות.

<היו"ר מאיר כהן:>
עדיין אין תקנות.

<שי פניני:>
זה נכון.

<היו"ר מאיר כהן:>
זה יבוא לכאן לדיון ואתם תשבו ותסגרו את זה לפרטי פרטים. אתה צודק בהערה שלך.

<איציק שמולי (המחנה הציוני):>
אבל אם החוק מחוקק והתקנות עדיין לא נכנסות לתוקף, בחג הבא מותר או אסור להם לעשות את זה?

<קריאה:>
מותר להם.

<אלי גורדון:>
מותר להם. מעבר לכך, שימו לב שממילא תנאי תברואה גם היום קיימים או אמורים להתקיים בכל מקום ומקום. 

<אמיר רשף:>
אדוני היושב ראש,  לשאלה האחרונה של חבר הכנסת שמולי. הערה כללית. יש כאן הרבה סמכויות להתקין תקנות. הן נולדו לאור כל מיני תרחישים שראינו לנגד עינינו בעת כתיבת החוק. זה לא אומר שההסדר לא פועל או שאי אפשר לעשות פעולה כזאת או אחרת במזון עד שיש תקנות. אני יכול גם להגיד לחברי הוועדה ולנוכחים כאן ששירות המזון, לא כל מה שהוא רוצה לעשות בעולם זה להתקין תקנות. הוא יעשה את זה ככל שיעלו צרכים שונים להבטיח את בריאות ובטיחות המזון.

<נעה בן שבת:>
בפסקה (2), מבחינה נוסחית,  בחובות המשווק בעניין מכירת מזון, הורדנו את המלים "החובה לבדוק קיומן של דרישות מסוימות לסימון מזון". הורדנו את המלים האלה לא בגלל שהחובה לא קיימת אלא מפני שאמרנו שזה נכנס ממילא בחובות המשווק ולא צריך להגיד את זה במפורש. החובה לבדוק קיומן של דרישות מסוימות לסימון מזון, מופיע כאן בפסקה (2) כמחוק. הכוונה היא לא להוריד אותן אלא פשוט זה נכנס בחובות המשווק בעניין מכירת מזון כי הכנסנו את זה בסעיף 155 כך שממילא זה שם וזאת לא מחיקה שנועדה למחוק את זה.

<שרון גוטמן:>
לגבי התוספת השמינית. אכן הייתה הכוונה לאותן תקנות של אזהרת חנק שמטילות חובה ישירה כיום על המשווק לסמן מזון בתפזורת.

<נעה בן שבת:>
היום זה התבטל?

<שרון גוטמן:>
זה ייכנס לתוספת השמינית.

<היו"ר מאיר כהן:>
חברים, תודה רבה לנעה , לענת ולוילמה. תודה לחבר הכנסת שמולי שהיה כאן כל היום. תודה רבה לכם. אני נועל את הישיבה. נפגשים מחר ב-9:30 בבוקר. תודה רבה. הישיבה נעולה.
<הישיבה ננעלה בשעה 14:00.>

